Paġna IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih ir-Rumanija ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għar-Rumanija. Dan ivvaluta l-progress li għamlet ir-Rumanija fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li r-Rumanija qed tesperjenza żbilanċi makroekonomiċi li jirrikjedu azzjoni politika u monitoraġġ. Fit-tliet programmi UE-FMI konsekuttivi, l-iżbilanċi esterni u interni tnaqqsu b'mod sinifikanti. Madankollu, ir-riskji mill-pożizzjoni ta' investiment internazzjonali netta negattiva relattivament kbira tar-Rumanija u kapaċità ta' esportazzjoni fit-terminu medju dgħajfa jistħoqqilhom l-attenzjoni. Għad hemm vulnerabilitajiet esterni u interni fis-settur bankarju. Fit-30 ta' April 2015, ir-Rumanija ppreżentat il-Programm Nazzjonali ta' Riforma tagħha tal-2015 u l-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa r-Rumanija qiegħda fil-parti preventiva tal-Patt ta' Stabbiltà u Tkabbir. Fil-Programm ta' Konverġenza, ir-Rumanija talbet devjazzjoni temporanja ta' 0,5 % tal-PDG mill-perkors ta' aġġustament meħtieġ għall-objettiv ta' terminu medju minħabba pjanijiet għal riformi strutturali. Peress li l-Programm ma pprovdiex informazzjoni dettaljata biżżejjed dwar il-pjanijiet ta' riformi strutturali, il-Kunsill mhux fil-pożizzjoni li jivvaluta l-plawżibbiltà tagħhom. Ir-Rumanija talbet ukoll l-applikazzjoni tal-klawżola ta' riforma tal-pensjonijiet. L-eliġibilità tar-riforma hija suġġetta għal konferma mill-Eurostat. Fuq il-bażi tat-tbassir tal-Kummissjoni tar-rebbiegħa tal-2015, id-defiċit strutturali previst ta' 3,4 % tal-PDG fl-2016 ma jiżgurax marġni ta' sigurtà xierqa fir-rigward tal-valur referenzjarju tat-Trattat ta' 3 % tal-PDG. Għalhekk, il-Kunsill huwa tal-opinjoni li r-Rumanija ma tissodisfax ir-rekwiżiti biex tibbenefika mid-devjazzjoni temporanja meħtieġa fl-2016. Il-qafas fiskali tar-Rumanija huwa fil-biċċa l-kbira tajjeb imma mhux applikat b'mod effettiv. Ix-xejriet demografiċi fit-terminu medju u fit-terminu twil u livell baxx ta' żvilupp tas-suq tax-xogħol jista' jipperikola s-sostenibilità fit-tul tas-sistema tal-pensjonijiet. Ir-riforma tal-pensjonijiet varata fl-2010 diġà ġabet magħha xi titjib, imma l-liġi għall-ugwaljanza tal-età statutorja tal-irtirar għall-irġiel u n-nisa mill-2035, proposta mill-Gvern f'Diċembru 2013, għadha ma ġietx adottata mill-kamra inferjuri tal-Parlament. It-tnaqqis reċenti fil-kontribuzzjonijiet tas-sigurtà soċjali naqqas il-porzjon ta' taxxa fuq ix-xogħol, imma b'mod bla mira. Il-porzjon ta' taxxa għal nies bi dħul baxx għadu għoli (40 %) meta mqabbel mal-pajjiżi Ewropej l-oħrajn. L-evażjoni tat-taxxa u l-evitar tat-taxxa jibqgħu sfida ewlenija u jnaqqsu d-dħul mit-taxxa. L-ewwel passi ttieħdu f'dik li mistennija tkun riorganizzazzjoni kontinwa tal-amministrazzjoni tat-taxxa Rumena. Proġett pilota ta' konformità li jimmira lejn ix-xogħol mhux iddikjarat, il-pagi sottoddikjarati u l-evażjoni tat-taxxa kien implimentat f'żewġ reġjuni fl-2014, u għandu jespandi iktar fl-2015. Il-livell ta' tassazzjoni ambjentali żdied fl-2014 u ġie eqreb il-medja tal-UE. Filwaqt li kien hemm xi titjib fl-2014, ir-rati tal-impjiegi u tal-attivitajiet għadhom partikolarment baxxi fost in-nisa, iż-żgħażagħ, il-ħaddiema avvanzati fl-età u r-Rom. Politiki attivi fis-suq tax-xogħol ġew riveduti, imma l-parteċipazzjoni kumplessiva fil-miżuri attivi fis-suq tax-xogħol u l-iffinanzjar għalihom għadhom baxxi, partikolarment għat-taħriġ vokazzjonali, l-iskemi li jwasslu għar-rikonoxximent ta' tagħlim preċedenti, inċentivi ta' mobilità, u miżuri li għandhom fil-mira l-qgħad fit-tul. Ir-Rumanija ħadet passi biex tindirizza l-qgħad fost iż-żgħażagħ, b'mod partikolari permezz tal-Garanzija għaż-Żgħażagħ, imma kien hemm dewmien fl-implimentazzjoni. Ma sar l-ebda progress fl-iffissar ta' linji gwida trasparenti għall-iffissar tal-paga minima. Sabiex ikun jista' jkun hemm servizzi personalizzati u riżultati iktar koerenti fost il-gruppi fil-mira, is-Servizz Pubbliku tal-Impjiegi jkollu jżid il-kapaċità, b'mod partikolari f'termini ta' persunal, u qafas tar-riżultati integrat għall-miżuri kkofinanzjati permezz tal-fondi Strutturali u ta' Investiment Ewropej. Ir-Rumanija tiffaċċa bosta sfidi fil-qasam tal-edukazzjoni: ir-rata tal-abbandun bikri mill-iskola tibqa' ferm ogħla mill-medja tal-UE; id-disponibilità u l-aċċess għal edukazzjoni u servizzi tal-indukrar ta' tfal żgħar huma limitati, speċjalment fiż-żoni rurali u għall-komunità tar-Rom; il-parteċipazzjoni fit-tagħlim tul il-ħajja għadha ferm iktar baxxa mill-medja tal-UE; il-kwalità u r-rilevanza għas-suq tax-xogħol tal-edukazzjoni għolja hija inadegwata; u r-rata milħuqa fl-edukazzjoni terzjarja għadha t-tieni l-iżgħar fl-Unjoni. Ir-Rumanija bdiet tindirizza dawn l-isfidi, bi gradi differenti ta' progress f'oqsma differenti, u, sal-lum, bi ftit effett aħħari viżibbli. F'Ġunju 2015, ir-Rumanija adottat żewġ strateġiji nazzjonali; l-istrateġija nazzjonali għat-tagħlim tul il-ħajja u l-istrateġija nazzjonali għat-tnaqqis tal-abbandun bikri mill-iskola. Issa huwa importanti li din tieħu azzjoni sabiex dawn jiġu implimentati bla dewmien. Tfassal programm nazzjonali għall-edukazzjoni u l-indukrar ta' tfal żgħar għall-perjodu 2014-2019 u li se jidħol fis-seħħ fis-sena skolastika l-ġdida 2015-2016. Ġiet abbozzata strateġija dwar l-edukazzjoni terzjarja li l-għan tagħha huwa li tiżdied ir-rilevanza tal-edukazzjoni għolja billi tiġi allinjata iktar mill-qrib mal-bżonnijiet tas-suq tax-xogħol u li titjieb l-aċċessibilità tal-edukazzjoni għolja għall-gruppi żvantaġġati. Ġew implimentati miżuri li jtejbu l-edukazzjoni u t-taħriġ vokazzjonali u l-iskemi tal-apprendistat. Is-sistema tal-kura tas-saħħa Rumena hija kkaratterizzata minn riżultati ħżiena fit-trattamenti, aċċessibilità ġeografika u finanzjarja ħażina, ftit finanzjament u użu ineffiċjenti tar-riżorsi. Hemm ħafna dipendenza fuq is-servizzi in-patient u s-sistema tbati min-netwerk ineffiċjenti u estensiv tal-isptarijiet, in-netwerks ta' konsultazzjoni dgħajfa u frammentati u l-proporzjon żgħir ta' nfiq dirett lejn il-kura tas-saħħa primarja. Barra minn hekk, l-użu mifrux ta' pagamenti informali fis-sistema pubblika tal-kura tas-saħħa kompla jnaqqas l-aċċessibilità, l-effiċjenza u l-kwalità tas-sistema. Bosta miżuri u riformi tal-kura tas-saħħa li ġew introdotti naqqsu d-diskrepanza tal-finanzjament u tejbu l-istandard u l-effiċjenza tas-servizzi. L-Istrateġija Nazzjonali tas-Saħħa 2014-2020, li tistabbilixxi l-bażi strateġika għar-riformi fis-settur tas-saħħa, kienet approvata f'Diċembru 2014 u issa trid tiġi implimentata. Il-Ministeru tas-Saħħa u l-Uffiċċju Nazzjonali tal-Assigurazzjoni tas-Saħħa qed jikkunsidraw bosta miżuri li jtejbu s-sistema għall-iffinanzjar tal-kura tas-saħħa. It-tnaqqis tal-faqar u l-esklużjoni soċjali għadha sfida ewlenija għar-Rumanija. Għalkemm qed tonqos, ir-rata ta' nies fir-riskju ta' faqar jew esklużjoni soċjali għadha għolja b'40 % fl-2013, ferm ogħla mill-medja tal-UE. L-effikaċja tat-trasferimenti soċjali (esklużi l-pensjonijiet) fit-tnaqqis tal-faqar tidher li hi limitata, u hija partikolarment baxxa fil-każ tat-tfal. It-trasferimenti soċjali mhumiex adegwatament marbuta mal-miżuri ta' attivazzjoni. L-implimentazzjoni tar-riforma tal-assistenza soċjali tal-2011 għadha lura. L-istrateġija għall-inklużjoni soċjali u l-ġlieda kontra l-faqar u l-pjanijiet ta' azzjoni assoċjati ġew approvati fis-27 ta' Mejju 2015. Kien hemm progress limitat fl-introduzzjoni tad-dħul minimu ta' inserzjoni, li jissemplifika l-assistenza soċjali bil-kumbinazzjoni ta' tliet trasferimenti soċjali eżistenti, u jsaħħaħ ukoll ir-rabta mal-miżuri ta' attivazzjoni. Liġi dwar l-ekonomija soċjali maħsuba biex tirregola l-qasam tal-ekonomija soċjali u ttejjeb il-parteċipazzjoni fix-xogħol tal-popolazzjoni vulnerabbli ġiet adottata mill-Gvern fl-2013, imma għadha tiġi diskussa fil-Parlament. Kienu ftit il-miżuri effettivi meħuda għall-integrazzjoni tal-popolazzjoni Rom. Madankollu, ġiet adottata strateġija riveduta għall-integrazzjoni tar-Rom wara xi dewmien f'Jannar 2015, imma l-implimentazzjoni għadha lura. Il-kapaċità amministrattiva tar-Rumanija hija baxxa, frammentata u kkaratterizzata minn delegazzjoni mhux ċara tar-responsabilitajiet u minħabba f'hekk hija żżomm lura l-kompetittività tal-ekonomija. L-għeruq tad-dgħufijiet strutturali ġew identifikati, u f'Ottubru 2014 ġiet adottata strateġija li tittratta l-isfidi fl-amministrazzjoni pubblika u fil-koordinament u l-prijoritizzazzjoni politiċi, flimkien ma' pjan ta' azzjoni għall-implimentazzjoni tagħha matul il-perjodu 2014-2020. Madankollu l-implimentazzjoni ġiet ittardjata konsiderevolment. Irregolaritajiet fil-proċeduri tal-akkwist pubbliku rriżultaw f'dewmien sinifikanti fl-implimentazzjoni tal-programmi ta' fondi tal-UE. Dawn iħallu impatt negattiv fuq l-ambjent tan-negozju u jżommu lura l-investiment tant meħtieġ fl-infrastruttura. Sar xi progress biż-żieda fl-indipendenza, il-kwalità u l-effiċjenza tas-sistema ġudizzjarja, il-ġlieda kontra l-korruzzjoni fil-livelli kollha, u l-iżgurar tal-implimentazzjoni effettiva tad-deċiżjonijiet tal-qorti. Madankollu, l-implimentazzjoni tad-deċiżjonijiet tal-qorti għadha dgħajfa f'ħafna każijiet u sar progress limitat fil-prevenzjoni u l-ġlieda kontra l-korruzzjoni fil-livelli baxxi. Dawn l-oqsma politiċi importanti se jkunu koperti mill-Mekkaniżmu għall-Kooperazzjoni u l-Verifika. Kumpaniji Statali jbatu minn produttività inadegwata, jikkontribwixxu lejn in-nuqqas ta' likwidità fl-ekonomija, huma ta' piż fuq il-baġit tal-amministrazzjoni pubblika — bħala obbligazzjonijiet kontinġenti —, u huma responsabbli għal 50 % tal-arretrati tat-taxxa tal-kumpaniji kollha kkombinati. Il-governanza korporattiva hija fattur kritiku li jiddetermina l-prestazzjoni ta' kumpaniji statali. L-istruttura tal-governanza attwali ma tipprevjenix l-interferenza politika fil-ġestjoni ta' kuljum tal-kumpaniji u lanqas ma tiggarantixxi separazzjoni bejn is-sjieda tal-awtoritajiet u l-funzjonijiet tat-tfassil tal-politika. Ma ġewx introdotti regoli speċifiċi għall-kumpaniji statali qabel ma għaddiet l-ordinanza ta' emerġenza tal-gvern 109/2011. Bosta oqsma għadhom mhumiex koperti u fil-prattika r-regoli mhux dejjem jiġu rispettati. Ma sar l-ebda progress rigward ir-riforma tal-governanza korporattiva ta' kumpaniji statali fis-setturi tal-enerġija u tat-trasport. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tar-Rumanija u ppublikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lir-Rumanija fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fir-Rumanija imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li r-Rumanija tieħu azzjoni fl-2015 u l-2016 biex: Tieħu l-miżuri kollha neċessarji għat-tlestija tal-programm ta' assistenza finanzjarja. Tillimita d-devjazzjoni mill-objettiv baġitarju ta' terminu medju fl-2015 għal massimu ta' 0,25 % tal-PDG kif speċifikat fil-programm 2013-15 dwar il-programm tal-bilanċ tal-ħlasijiet u tmur lura għall-objettiv baġitarju ta' terminu medju fl-2016. Timplimenta l-istrateġija ta' konformità fiskali komprensiva, issaħħaħ is-sistemi ta' kontroll tal-verifika sabiex tittratta x-xogħol mhux iddikjarat, u tkompli bl-ugwalizzazzjoni tal-età tal-irtirar għall-irġiel u n-nisa. Issaħħaħ il-provvediment ta' miżura tas-suq tax-xogħol, b'mod partikolari għal żgħażagħ mhux irreġistrati u n-nies qiegħda fit-tul. Tiżgura li l-aġenzija nazzjonali tal-impjiegi jkollha ammont adegwat ta' persunal. Tistabbilixxi, b'konsultazzjoni mas-sħab soċjali u b'konformità mal-prattiki nazzjonali, linji gwida ċari għall-iffissar b'mod trasparenti tal-paga minima. Tintroduċi d-dħul minimu ta' inserzjoni. Iżżid il-provvediment u l-kwalità tal-edukazzjoni u l-indukrar ta' tfal żgħar, b'mod partikolari għar-Rom. Tieħu azzjoni biex timplimenta l-istrateġija nazzjonali għat-tnaqqis tal-abbandun bikri mill-iskola. Issegwi l-istrateġija tas-saħħa nazzjonali 2014-2020 biex tirrimedja kwistjonijiet ta' aċċessibilità ħażina, finanzjament baxx u riżorsi insuffiċjenti. Tadotta l-liġi għar-riforma tal-governanza korporattiva ta' intrapriżi statali. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih is-Slovenja ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għas-Slovenja. Ir-rapport tal-pajjiż ivvaluta l-progress fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Għas-Slovenja, ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li s-Slovenja qed tesperjenza żbilanċi makroekonomiċi, li jirrikjedu azzjoni politika deċiżiva u monitoraġġ speċifiku. B'mod partikolari, ir-riekwilibrar għadu għaddej u l-azzjonijiet politiki deċiżivi, il-prestazzjoni tal-esportazzjonijiet u l-kundizzjonijiet tat-tkabbir imtejba naqqsu r-riskji meta mqabbla mas-sena l-oħra, b'mod partikolari dawk marbuta mas-sostenibbiltà esterna. Madankollu, governanza korporattiva dgħajfa, livell għoli ta' pussess mill-Istat, ingranaġġ korporattiv għoli, u dejn pubbliku li qed jiżdied jippreżentaw riskji għall-istabbiltà u t-tkabbir finanzjarju u jistħoqqilhom attenzjoni mill-qrib. L-iżbilanċi għalhekk ma għadhomx meqjusa bħala eċċessivi imma xorta jibqgħu jeħtieġu l-attenzjoni mill-qrib. Fit-30 ta' April 2015, is-Slovenja ppreżentat il-Programm Nazzjonali ta' Riforma tagħha tal-2015 kif ukoll il-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa s-Slovenja qiegħda fil-parti korrettiva tal-Patt ta' Stabbiltà u Tkabbir. Fil-Programm ta' Stabbiltà tiegħu tal-2015, il-Gvern qed jippjana li jikkoreġi d-defiċit eċċessiv sal-2015, f'konformità mad-data ta' skadenza stabbilita mill-Kunsill, u li jilħaq l-objettiv għat-terminu medju — pożizzjoni baġitarja bilanċjata f'termini strutturali — sal-2020, jiġifieri sena wara l-perjodu tal-programm. Il-Gvern qed jippjana li gradwalment jitnaqqas id-defiċit nominali għal 2,9 % tal-PDG fl-2015 u għal 0,9 % tal-PDG fl-2019. Skont il-Programm ta' Stabbiltà, il-proporzjon tad-dejn tal-gvern għall-PDG huwa mistenni li jilħaq il-quċċata fl-2015 b'81,6 %, qabel ma jibda jonqos. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Fuq il-bażi tat-tbassir tal-Kummissjoni tar-rebbiegħa tal-2015, hija prevista korrezzjoni f'waqtha u fit-tul tad-defiċit eċċessiv sal-2015. Fl-istess ħin, l-isforz fiskali huwa inqas minn dak li huwa rrakkomandat mill-Kunsill, fuq il-bażi tal-bilanċ strutturali u l-miżuri diskrezzjonali li ttieħdu. Jekk wieħed jassumi korrezzjoni f'waqtha tad-defiċit eċċessiv kif ippjanat, is-Slovenja ser tkun suġġetta għall-parti preventiva tal-Patt fl-2016. Miżuri li jappoġġjaw il-miri ppjanati tad-defiċit mill-2016 'il quddiem għadhom ma ġewx speċifikati biżżejjed. Għalhekk, fid-dawl ta' dan it-tbassir tal-Kummissjoni tar-rebbiegħa tal-2015, jidher li hemm riskju ta' devjazzjoni sinifikanti mill-aġġustament meħtieġ lejn l-objettiv ta' terminu medju fl-2016 u li aktar miżuri ser ikunu meħtieġa. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li s-Slovenja mhux ser tikkonforma mad-dispożizzjonijiet tal-Patt ta' Stabbiltà u Tkabbir. Fir-rigward tar-regoli fiskali, fl-2013 il-Parlament approva bażi kostituzzjonali għall-istabbiliment ta' regola ta' bilanċ baġitarju/surplus tal-amministrazzjoni pubblika f'termini strutturali. Madankollu, il-leġislazzjoni meħtieġa ta' implimentazzjoni għad trid tiġi adottata. Ir-reviżjonijiet fl-Att dwar il-Finanzi Pubbliċi huma mistennija li jipprovdu l-bażi leġislattiva meħtieġa għall-kwistjonijiet proċedurali li jirfdu r-regoli fiskali. Is-Slovenja ħadet azzjoni biex tnaqqas il-pressjonijiet fuq is-sostenibbiltà fuq terminu medju tas-sistema tal-pensjonijiet iżda l-parametri ewlenin għad iridu jiġu aġġustati biex tiżgura s-sostenibbiltà tagħha wara l-2020. Ir-riforma tal-pensjonijiet tal-2013 kellha impatt pożittiv u l-att legali li jistabbilixxi fond demografiku huwa mistenni li jiġi adottat sa tmiem l-2015. Madankollu, jeħtieġ riforma ulterjuri biex tiġi żgurata s-sostenibbiltà fit-tul tal-pensjonijiet. Ma sar l-ebda progress fir-rigward ta' riforma fit-tul għall-kura. Fi tmiem l-2013, il-Gvern adotta pjan ta' azzjoni għal riforma fit-tul tal-kura iżda l-adozzjoni ta' leġislazzjoni li timplimenta r-riforma ġiet posposta sa tmiem l-2015 sabiex tippermetti deċiżjonijiet minn qabel dwar riforma tal-assigurazzjoni tas-saħħa inkluża l-kwistjoni ta' sorsi għall-finanzjament ġenerali tal-kura tas-saħħa u l-kura fit-tul. In-nefqa marbuta mal-età fuq il-kura fit-tul tista' tiġi llimitata bl-indirizzar tal-benefiċċji għal dawk l-aktar fil-bżonn u ffokar mill-ġdid tal-provvediment tal-kura minn kura f'istituzzjonijiet għal kura fid-dar. F'Jannar tal-2015 ġie konkluż Ftehim Soċjali li jipprovdi li t-tkabbir fil-paga fis-settur pubbliku ser jibqa' lura mit-tkabbir fil-pagi tas-settur privat. Il-kompożizzjoni u l-indiċjar tal-pagi minimi mhumiex koperti b'dan il-Ftehim. Filwaqt li għadu relattivament għoli meta mqabbel mal-medja tal-pagi, it-tkabbir riċenti tal-paga minima kien limitat. L-evalwazzjoni tar-riforma tas-suq tax-xogħol tal-2013 turi li qed jonqsu r-restrizzjonijiet tas-suq tax-xogħol, iżda għadhom jippersistu problemi strutturali fir-rigward tal-qgħad fit-tul u r-rati baxxi ta' impjiegi ta' ħaddiema b'ħiliet baxxi u ħaddiema aktar anzjani. Is-Slovenja ħadet xi azzjoni biex tindirizza n-nuqqas ta' tlaqqigħ tal-ħiliet u hemm bosta miżuri oħrajn ippjanati sal-2020. Is-settur bankarju kompla jsir stabbli permezz tar-rikapitalizzazzjoni ta' Abanka u Banka Celje fl-2014. Pjan ta' azzjoni komprensiv għall-banek ġie ffinalizzat u ppreżentat lill-Uffiċċju tal-Prim Ministru f'Jannar tal-2015. Il-Bank tas-Slovenja żgura s-segwitu tad-dgħufijiet identifikati fir-Rieżami tal-Kwalità tal-Assi tal-2013 u ser jerġa' jibda bl-ispezzjonijiet fuq il-post fl-ewwel kwart tal-2015 biex jivverifika jekk ir-rakkomandazzjonijiet ikunux ġew implimentati mill-banek. Il-banek prinċipali wettqu riorganizzazzjoni u rrinfurzaw l-unitajiet tagħhom tal-ħidma u r-ristrutturar. Madankollu, hemm bżonn li tingħata spinta lill-profittabbiltà fit-tul u li jitnaqqas is-self mhux produttiv fis-settur korporattiv biex is-settur bankarju jkun aktar f'saħħtu. Ġew stabbiliti kemm pjan regolatorju għar-ristrutturar korporattiv u kemm task force korporattiva ċentralizzata ta' ristrutturar. Aktar tnaqqis fl-ingranaġġ tas-settur korporattiv, inkluż permezz ta' Kumpanija Bankarja tal-Immaniġġjar tal-Assi u bl-applikazzjoni sħiħa tal-leġislazzjoni l-ġdida tal-insolvenza, ser jgħin sabiex ikunu restawrati l-kundizzjonijiet għal rikorrenza ta' investiment privat. L-attività ta' self bankarju qed tkompli tonqos, prinċipalment b'effett fuq l-SMEs. Ir-rikapitalizzazzjoni tas-settur bankarju reċenti hi mistennija li turi r-riżultati kompleti biss fl-2016. Self imrażżan mill-banek u rati ta' imgħax għoljin huma ta' piż fuq il-kapaċità tal-finanzjament tal-SMEs. Filwaqt li naqas il-proporzjon ta' applikazzjonijiet għal self miċħud matul l-aħħar sitt snin, in-numru tal-SMEs li rrappurtaw deterjorament fid-dispożizzjoni tal-banek li jipprovdulhom self, kiber b'mod sostanzjali u hu wieħed mill-ogħla fl-Unjoni. Il-programm ta' privatizzazzjoni qed jagħmel progress, għalkemm b'dewmien. Ir-ristrutturar ta' ħames banek kbar tal-Istat u x-xoljiment ta' żewġ banek domestiċi żgħar qegħdin fit-triq it-tajba. L-Impriża Sovrana Slovena (Slovenian Sovereign Holding) responsabbli mill-ġestjoni tal-assi tal-Istat, issa qed taħdem kompletament. Għad irid jiġi approvat abbozz ta' strateġija tal-ġestjoni tal-assi mill-Parlament u dan huwa mistenni li jiġi segwit bir-rilaxx tal-iskeda ta' ċessjoni għal għadd ta' assi mmirati sew li huma proprjetà tal-Istat. Il-kodiċi ta' governanza korporattiva l-ġdid ġie adottat mill-Impriża Sovrana Slovena f'Diċembru tal-2014 u f'Jannar tal-2015 inħatar uffiċjal tal-konformità. L-effiċjenza tal-qrati ttejbet aktar fl-2014, minkejja li b'pass aktar bil-mod. Filwaqt li sar xi progress fit-tnaqqis tat-tul tal-proċedimenti ġudizzjarji fl-ewwel istanza f'każijiet ċivili u kummerċjali, inklużi kawżi skont il-leġislazzjoni dwar l-insolvenza, it-tul tal-proċedimenti u n-numru ta' kawżi mhux solvuti ta' kawżi pendenti għadu sinifikanti. Ambjent tan-negozju li ma joffrix appoġġ fis-Slovenja huwa fattur ewlieni għal livell baxx ta' investiment fin-negozju fis-Slovenja u l-għadd kbir ta' liġijiet u għadd ta' bidliet fil-leġislazzjoni jagħmluha diffiċli biex wieħed ikollu negozju u jikkonforma mar-regolamentazzjoni lokali. L-għadd ta' professjonijiet irregolati naqas minn 323 għal 242, iżda għadu għoli. Ġew implimentati madwar 25 % tal-miżuri inklużi fid-Dokument Uniku biex jitnaqqas il-piż amministrattiv. Qed jiġu pprovduti awtonomija baġitarja suffiċjenti għall-Aġenzija għall-Protezzjoni tal-Kompetizzjoni u indipendenza istituzzjonali. Il-gvern il-ġdid saħaq fuq l-impenn tiegħu li jiġġieled il-korruzzjoni u jadotta programm ġdid ta' sentejn ta' 11-il miżura perenni f'Jannar tal-2015. Sar xi progress rigward it-trasparenza u r-responsabbiltà. Qed titħejja riforma komprensiva tas-settur pubbliku. Ma sar l-ebda progress rigward rapporti dwar l-evalwazzjoni tal-prestazzjoni u l-proċeduri tal-kontroll tal-kwalità. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tas-Slovenja u ppublikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lis-Slovenja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovenja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li s-Slovenja tieħu azzjoni fil-perjodu 2015-2016 biex: Tiżgura korrezzjoni fit-tul tad-defiċit eċċessiv fl-2015, u tikseb aġġustament fiskali ta' 0,6 % tal-PDG lejn l-objettiv baġitarju ta' terminu medju fl-2016. Tadotta l-Att tar-Regoli Fiskali u tirrevedi l-Att dwar il-finanzi pubbliċi. Tmexxi 'l quddiem ir-riforma fit-tul tas-sistema tal-pensjonijiet. Sa tmiem l-2015, tadotta r-riforma tal-kura tas-saħħa u tal-kura fit-tul. Tirrieżamina, b'konsultazzjoni mal-isħab soċjali u bi qbil mal-prassi nazzjonali, il-mekkaniżmu għall-issettjar tal-pagi minimi, u b'mod partikolari r-rwol ta' kwoti, fid-dawl tal-impatt tal-faqar fost dawk li jaħdmu, il-ħolqien tal-impjiegi u l-kompetittività. Iżżid l-impjegabbiltà ta' dawk b'ħiliet baxxi u ħaddiema aktar anzjani. Tieħu miżuri biex tindirizza l-qgħad fit-tul u tipprovdi inċentivi adegwati biex tiġi estiża l-ħajja tax-xogħol. Tnaqqas il-livell ta' self improduttiv fil-banek permezz tal-introduzzjoni ta' miri speċifiċi. Ittejjeb il-kapaċità ta' monitoraġġ tar-riskju tal-kreditu fil-banek. Tkompli r-ristrutturar korporattiv u żżomm governanza korporattiva b'saħħitha fil-Kumpanija tal-Ġestjoni tal-Assi tal-Banek. Tieħu miżuri biex ittejjeb l-aċċess għall-finanzjament tal-SMEs u l-kumpaniji mikro. Tadotta strateġija għall-Impriża Sovrana Slovena bi klassifikazzjoni ċara tal-assi, fuq bażi annwali, timplimenta pjan ta' ġestjoni tal-assi u tapplika kriterji ta' prestazzjoni. Tiżgura li r-riformi adottati sabiex itejbu l-effiċjenza tal-ġustizzja ċivili jgħinu fit-tnaqqis tat-tul tal-proċedimenti. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-Opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għas-Slovakkja. Dan ivvaluta l-progress li għamlet is-Slovakkja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fid-29 ta' April 2015, is-Slovakkja ppreżentat il-Programm Nazzjonali ta' Riforma tagħha tal-2015 kif ukoll il-Programm ta' Stabbiltà tal-2015 tagħha. Sabiex jittieħed kont tal-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa s-Slovakkja qiegħda fil-parti preventiva tal-Patt ta' Stabbiltà u Tkabbir. Fil-Programm ta' Stabbiltà tiegħu tal-2015, il-Gvern qed jippjana titjib gradwali tad-defiċit nominali għal 2,5 % tal-PDG fl-2015 u ulterjorment għal 0,5 % tal-PDG fl-2018. Skont il-Programm ta' Stabbiltà, l-objettiv ta' terminu medju — defiċit strutturali ta' 0,5 % tal-PDG — ikun intlaħaq mill-2017. Il-proporzjon tad-dejn għall-PDG tal-gvern huwa mistenni li jonqos marġinalment fl-2015 għal 53,4 % u li jkompli jonqos għal 50,3 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Madankollu, miżuri li jappoġġjaw il-miri tad-defiċit ippjanati mill-2016 'il quddiem għadhom mhumiex speċifikati b'mod suffiċjenti. Fuq il-bażi tat-tbassir tal-Kummissjoni tar-rebbiegħa tal-2015, in-nefqa netta tat-tkabbir hija taħt il-valur referenzjarju kemm fl-2015 kif ukoll fl-2016, li għalhekk jissodisfa r-rekwiżiti tal-Patt ta' Stabbiltà u Tkabbir. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li s-Slovakkja hija mistennija li tikkonforma mad-dispożizzjonijiet tal-Patt ta' Stabbiltà u Tkabbir. Is-suq tax-xogħol wera sinjali ta' rkupru fl-2014, iżda l-qgħad għadu għoli. Diżinċentivi fis-sistema tas-sigurtà soċjali tnaqqsu u sar xi progress biex jitnaqqas il-qgħad fost iż-żgħażagħ, iżda l-qgħad fuq perjodu ta' żmien twil jibqa' sfida ewlenija u l-impjieg fost ir-Roma u dawk b'ħiliet baxxi huwa baxx. Għalkemm ittieħdu xi passi inizjali biex jitjiebu s-servizzi pubbliċi għall-impjiegi, dawn għandhom kapaċità limitata biex jipprovdu servizzi personalizzati, b'mod partikolari għal dawk li huma l-aktar imbiegħda mis-suq tax-xogħol. Ir-rata tal-impjieg tan-nisa għadha inqas sew mill-medja tal-UE, li jirrifletti n-nuqqas ta' provvediment ta' servizzi ta' kura tat-tfal ta' kwalità tajba u bi prezz konvenjenti u żmien relattivament twil ta' leave tal-ġenituri. Is-Slovakkja għamlet xi progress f'dak li għandu x'jaqsam ma' tagħlim ibbażat fuq ix-xogħol, b'Att ġdid dwar l-edukazzjoni u t-taħriġ vokazzjonali li jidħol fis-seħħ fl-2015. Madankollu, sar progress limitat fit-titjib tal-kundizzjonijiet tat-tagħlim, biex jitħeġġeġ il-ħolqien ta' aktar programmi ta' baċellerat orjentati lejn il-karriera, u b'żieda fil-proporzjon ta' tfal Roma li jattendu l-edukazzjoni fl-ewwel snin tat-tfulija u l-faċilitajiet ta' kura għat-tfal kollha. Ma ttieħdu l-ebda miżuri biex tiġi żgurata parteċipazzjoni usa' ta' Roma fit-taħriġ vokazzjonali u l-edukazzjoni għolja. Sar biss progress limitat fl-indirizzar ta' lakuni fis-sistema tar-riċerka u l-innovazzjoni Slovakka, il-ħtiġijiet ewlenin huma prinċipalment biex titjieb il-kwalità u r-rilevanza tal-bażi tax-xjenza u biex tiġi promossal-kooperazzjoni bejn l-akkademja, ir-riċerka u n-negozju. Il-kwalità fqira tal-ambjent tan-negozju tas-Slovakkja tnaqqas l-attrazzjoni tal-pajjiż kemm għall-investiment barrani kif ukoll domestiku. L-effiċjenza u l-kwalità inadegwati tal-amministrazzjoni pubblika u tas-sistema ġudizzjarja huma ta' detriment b'mod partikolari għall-ambjent tan-negozju. Is-servizz ċivili jbati minn ċaqliq għoli tal-ħaddiema u ġestjoni ineffiċjenti ta' riżorsi umani. L-isforzi biex tiġi indirizzata l-korruzzjoni, s'issa, kienu limitati. B'mod aktar partikolari, il-ħtieġa li tissaħħaħ il-kapaċità analitika u tal-awditjar tal-amministrazzjoni tat-taxxa għadha ma ġietx indirizzata. L-akkwist pubbliku jbati minn nuqqasijiet b'għeruq sodi, li jolqot l-allokazzjoni ta' riżorsi pubbliċi. Filwaqt li l-bidliet riċenti fis-sistema ta' tassazzjoni kkontribwew għal titjib fil-finanzi pubbliċi, l-ispejjeż assoċjati ma' popolazzjoni li qed tixjieħ se jkunu ta' piż fuq il-pożizzjoni attwalment relattivament tajba tad-dejn tas-Slovakkja fil-futur. Is-sostenibbiltà fit-tul tal-finanzi pubbliċi tiddependi mill-abbiltà tal-Gvern li jżid il-kosteffettività tas-settur tal-kura tas-saħħa. Il-livell ġenerali ta' effiċjenza tas-sistema tas-saħħa tas-Slovakkja hija dgħajfa, u din ma taqtax figura tajba meta mqabbla mal-bqija tal-UE. Il-Gvern adotta strateġija ġdida għas-saħħa għall-2014-2020, sabiex jipprova jindirizza n-nuqqasijiet tas-sistema nazzjonali tas-saħħa. L-istrateġija qed tiġi implimentata, iżda l-biċċa l-kbira tal-miżuri għadhom mhumiex fis-seħħ. Għad hemm ukoll ineffiċjenzi fil-ġbir tat-taxxa u l-amministrazzjoni. Il-prestazzjoni dgħajfa ta' investiment f'dawn l-aħħar snin tista' tinfluwenza b'mod negattiv il-prospetti ta' tkabbir fit-tul tas-Slovakkja. It-tnaqqis fl-investiment privat bejn l-2008 u l-2013 kien partikolarment qawwi, b'korporazzjonijiet mhux finanzjarji jammontaw għal madwar 90 % tat-tnaqqis f'investiment totali minħabba t-tnaqqis fl-influssi tal-investiment dirett barrani (IDB). Fl-2013, l-investiment fi prodotti kapitali kien għadu madwar 13 % inqas f'termini reali milli kien fl-2008. Madankollu, minkejja li l-investiment pubbliku naqas ħafna inqas, it-tnaqqis għad għandu konsegwenzi sinifikanti, fid-dawl ta' proġetti infrastrutturali tat-trasport fuq skala kbira li huma essenzjali sabiex ikunu jistgħu jibbenefikaw mit-tkabbir potenzjali tar-reġjuni ċentrali u tal-Lvant tas-Slovakkja. Kemm l-ostakli amministrattivi kif ukoll dawk regolatorji relatati mal-ippjanar tal-investimenti, u n-nuqqas ta' trasparenza u t-tul ta' żmien tal-proċeduri għall-kisba tal-permessi tal-bini u l-użu tal-art iżommu lura l-investiment pubbliku. Fondi tal-UE jirrappreżentaw proporzjon għoli ħafna tal-investiment pubbliku totali fis-Slovakkja, meta mqabbel mal-livelli li kien hemm fi Stati Membri oħra fir-reġjun tagħha. Barra minn hekk, l-assorbiment tal-fondi tal-UE huwa mfixkel minn governanza dgħajfa tal-proċeduri ta' programmazzjoni, tfassil u għażla foqra ta' proġett, u nuqqas ta' konformità mar-rekwiżiti dwar l-istima tal-impatt ambjentali. L-użu ta' speċifikazzjonijiet imfassla apposta fl-akkwist pubbliku jillimita l-kompetizzjoni, u jirriżulta fi prezzijiet finali għolja. Superviżjoni mtejba u aktar għarfien espert fi ħdan l-entitajiet pubbliċi involuti fl-akkwist jista' jgħin biex jingħelbu dawn il-problemi. L-effiċjenza u l-kwalità inadegwati tal-amministrazzjoni pubblika u tas-sistema ġudizzjarja huma ta' detriment b'mod partikolari għall-ambjent tan-negozju, u kwistjonijiet bħar-riforma ta' proċedura ċivili u distribuzzjoni inugwali ta' xogħol fi qrati għadhom ma ġewx indirizzati. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tas-Slovakkja u ppublikatha fir-rapportar tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lis-Slovakkja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovakkja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li s-Slovakkja tieħu azzjoni fl-2015 u l-2016 biex: Ittejjeb il-kosteffettività tas-settur tal-kura tas-saħħa, inkluż billi ttejjeb il-ġestjoni ta' kura fl-isptarijiet u t-tisħiħ tal-kura primarja. Tieħu miżuri biex iżżid il-ġbir tat-taxxa. Tieħu miżuri addizzjonali biex tindirizza l-qgħad ta' żmien twil billi ttejjeb miżuri ta' attivazzjoni, edukazzjoni li tagħti ċans ieħor u tintroduċi taħriġ ta' kwalità għolja mfassla għall-ħtiġijiet tal-individwi. Ittejjeb l-inċentivi għan-nisa sabiex jibqgħu jew jirritornaw fis-suq tax-xogħol billi ttejjeb il-forniment ta' faċilitajiet ta' kura tat-tfal. Ittejjeb it-taħriġ tal-għalliema u tagħmel it-tagħlim professjoni aktar attraenti biex twaqqaf it-tnaqqis fir-riżultati edukattivi. Iżżid il-parteċipazzjoni tat-tfal Roma fis-sistema prinċipali tal-edukazzjoni u f'edukazzjoni ta' kwalità għolja kmieni fit-tfulija. Biex tagħti spinta lill-investiment fl-infrastruttura, ittejjeb u tissimplifika l-proċeduri amministrattivi sabiex jinkiseb l-użu tal-art u l-permessi għall-bini. Iżżid il-kompetizzjoni fl-offerti pubbliċi u ttejjeb il-mekkaniżmi ta' sorveljanza fl-akkwist pubbliku. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Ċivili, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki tal-ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014 il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih il-Finlandja ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014 il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Finlandja. Dan ivvaluta l-progress li għamlet il-Finlandja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Finlandja għaddejja minn żbilanċi makroekonomiċi li jirrikjedu azzjoni ta' politika u ta' monitoraġġ. B'mod partikolari, ir-riskji marbuta ma' prestazzjoni dgħajfa fl-esportazzjoni f'kuntest ta' ristrutturar industrijali jeħtieġu attenzjoni. Filwaqt li t-tnaqqis fis-sehem fis-suq tal-esportazzjoni u fl-industrija tal-elettronika b'mod ġenerali intemm, l-investiment għadu baxx, u t-tkabbir potenzjali naqas. Id-dejn tas-settur privat stabilizza u ma jidhirx li huwa sors ta' tħassib immedjat, iżda l-livell relattivament għoli tiegħu jirrekjedi monitoraġġ mill-qrib. Fit-2 ta' April 2015, il-Finlandja ppreżentat il-Programm Nazzjonali ta' Riforma tagħha tal-2015, kif ukoll il-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet bejniethom, iż-żewġ programmi ġew ivvalutati fl-istess żmien. Bħalissal-Finlandja qiegħda fil-parti preventiva tal-Patt ta' Stabbiltà u Tkabbir. Fil-Programm ta' Stabbiltà tal-2015, ippreżentat mill-gvern li għadda, li huwa bbażat fuq preżunzjoni tal-ebda tibdil fil-politika u li jkopri l-perijodu 2014-2019, id-defiċit nominali, li tela' għal 3,2 % tal-PDG fl-2014 u b'hekk eċċeda l-valur ta' referenza ta' 3 % tal-PDG, huwa pprojettat li jkompli jiżdied għal 3,4 % tal-PDG fl-2015, qabel ma jonqos ftit ftit għal 3,1 % fl-2017 u jibqa' nieżel għal 2,5 % tal-PDG fl-2019. Skont il-Programm ta' Stabbiltà tal-2015, il-proporzjon tad-dejn għall-PDG tal-gvern mistenni jiżdied matul il-perijodu ta' tbassir tal-programm u li jilħaq 67,8 % tal-PDG sal-2019. L-objettiv ta' terminu medju — defiċit strutturali ta' 0,5 % tal-PDG — ma jintlaħaqx sa tmiem il-perjodu tal-programm. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Fuq il-bażi tat-tbassir tal-Kummissjoni tar-rebbiegħa tal-2015, id-defiċit tal-gvern ġenerali tal-Finlandja huwa mbassar li jkun ta' 3,3 % tal-PDG fl-2015 u ta' 3,2 % tal-PDG fl-2016, filwaqt li proporzjon bejn id-dejn u l-PDG tal-gvern huwa mbassar li jiżdied biex jilħaq 64,4 % tal-PDG sal-2016. Fit-13 ta' Mejju 2015 il-Kummissjoni ppubblikat rapport skont l-Artikolu 126(3) tat-Trattat u waslet għall-konklużjoni li l-kriterji tad-dejn u tad-defiċit ma kinux ikkunsidrati bħala li huma konformi. Madankollu, fis-27 ta' Mejju l-Gvern li jmiss ippubblika l-Programm Strateġiku tiegħu, inklużi miżuri ta' konsolidazzjoni ppjanati. Skont valutazzjoni mill-Kummissjoni, jekk jiġu implimentati b'mod sħiħ, dawn il-miżuri huma mistennija li jnaqqsu d-defiċit nominali għal ħafna inqas minn 3 % tal-PGD fl-2016. Wara deterjorament fl-2014, hemm devjazzjoni oħra mill-isforz strutturali meħtieġ skont il-parti preventiva fl-2015. Il-valur referenzjarju tan-nefqa huwa mistenni li jintlaħaq b'marġini wiesgħa fl-2015. Għaldaqstant, jista' jkun hemm riskju ta' devjazzjoni sinifikanti mill-aġġustament meħtieġ lejn l-OTM matul l-2014-2015, li ser ikun meħtieġ li jerġa' jkun valutat ex post. Fl-2016, b'kont meħud tal-miżuri mħabbra mill-gvern li jmiss hemm ir-riskju ta' xi devjazzjoni. Għalhekk, ser ikun hemm bżonn ta' miżuri ulterjuri biex jintlaħqu l-aġġustamenti strutturali meħtieġa. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, kif ukoll valutazzjoni tal-miżuri ta' konsolidazzjoni tal-gvern li jmiss kif ippreżentati fis-27 ta' Mejju, il-Kunsill huwa tal-opinjoni li jeżisti riskju li l-Finlandja mhux ser tkun konformi mad-dispożizzjonijiet tal-Patt ta' Stabbilizzazzjoni u Tkabbir. Għalkemm il-Finlandja għamlet xi progress fl-implimentazzjoni ta' riformi amministrattivi, l-effiċjenza tas-settur pubbliku Finlandiż tista' tkompli tittejjeb, b'mod partikolari f'oqsma li fil-futur se jiġu kkonfrontati minn pressjonijiet ta' kosti minħabba t-tixjieħ. Il-partijiet soċjali laħqu qbil rigward il-kontenut tar-riforma tal-pensjoni fil-ħarifa tal-2014, iżda din għad trid tiġi adottata. Huwa ta' importanza kruċjali li jkun hemm żieda fil-parteċipazzjoni ta' ħaddiema aktar avvanzati fl-età fid-dawl tad-diskrepanza fis-sostenibilità fiskali u ż-żieda ippjanata fl-età statutorja tal-irtirar. Il-ħruġ bikri mid-dinja tax-xogħol ġej l-aktar minħabba każijiet ta' diżabilità jew abbażi ta' benefiċċji estiżi għall-qgħad fil-każ ta' ħaddiema aktar avvanzati fl-età. L-abbozz ta' liġi li ressaq il-Gvern dwar ir-riforma tas-servizzi soċjali u tal-kura tas-saħħa tressaq quddiem il-Parlament f'Diċembru 2014, iżda sakemm waslu l-elezzjonijiet parlamentari ta' April 2015 kienet għadha ma nstabet l-ebda soluzzjoni biex jiġi bbilanċjat il-mudell amministrattiv ta' koalizzjonijiet muniċipali kbar mal-awtonomija tal-muniċipalitajiet individwali ggarantit mill-Kostituzzjoni, u l-abbozz ta' liġi skada. Il-muniċipalitajiet Finlandiżi huma relattivament żgħar iżda jwettqu kompiti pjuttost estensivi meta jitqabblu ma' dawk f'pajjiżi Ewropej oħra. Ir-riforma tal-istrutturi muniċipali ttardjat xi ftit u l-muniċipalitajiet qed jagħmlu studji dwar il-benefiċċji tal-amalgamazzjonijiet. Skont il-Programm Nazzjonali ta' Riforma tal-2015, tista' tiġi ppreżentata proposta leġislattiva oħra lill-Parlament sa tmiem l-2016. Fid-dawl tal-popolazzjoni li qed tixjieħ u tal-popolazzjoni fl-età tax-xogħol dejjem tonqos, huwa importanti li s-suq tax-xogħol ikollu aċċess għall-forza lavorattiva potenzjali sħiħa. Il-Finlandja għamlet xi progress dwar dan u ħadet diversi miżuri, inkluż organizzazzjoni aħjar tas-sussidji fuq il-pagi, b'attenzjoni partikolari għall-anzjani, u tas-servizz tal-impjieg pubbliku. Ir-rata tal-qgħad kienet ta' 8,7 % fl-2014 u qed tiżdied, b'mod partikolari fost iż-żgħażagħ u l-ħaddiema aktar avvanzati fl-età. Il-ftehim dwar paga moderata tal-2013 jappoġġja r-restawr tal-kompetittività tal-kosti u tal-esportazzjoni permezz ta' żieda aktar moderata fil-kosti tal-unitajiet lavorattivi. Il-Finlandja għamlet xi progress fl-ixprunar il-kapaċità tagħha li tipproduċi prodotti innovattivi. Il-Gvern qed jimplimenta riforma komprensiva tal-istituti tar-riċerka u l-iffinanzjar. Il-programmi ta' politika għat-teknoloġija nadifa, il-bijoteknoloġija u d-diġitizzazzjoni huma promettenti, iżda huma fuq skala relattivament żgħira. Għalkemm l-investiment fir-riċerka u l-iżvilupp hu fost l-ogħla fl-Unjoni, il-Finlandja għadha qed taffaċċja sfidi biex tikkonverti dan fi prodotti u servizz ta' suċċess għall-esportazzjoni. Il-Gvern wettaq sforzi biex jagħmel is-sistemi ta' appoġġ għan-negozji aktar sempliċi u effiċjenti, iżid l-iffinanzjar għal kumpaniji stabbiliti ġodda u jippromwovi l-internalizzazzjoni tagħhom. Madankollu, l-investiment fil-Finlandja għadu baxx, id-diffikultajiet fl-esportazzjoni baqgħu hemm, u l-għadd ta' nies f'impjieg naqas. Huma meħtieġa wkoll sforzi biex titqawwa l-kompetizzjoni fis-swieq ta' prodotti u servizzi, speċjalment fis-settur tal-bejgħ bl-imnut, li għadu kkonċentrat wisq. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Finlandja, u ppubblikatha fir-rapport tal-pajjiż tal-2015. Hija vvalutat il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Finlandja fi snin preċedenti. Hija mhux biss qieset ir-rilevanza għall-politika fiskali u soċjoekonomika sostenibbli fil-Finlandja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ġenerali kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina il-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (2) u (3) hawn taħt. B'DAN JIRRAKKOMANDA li l-Finlandja tieħu azzjoni fl-2015 u l-2016 biex: Tikseb aġġustament fiskali ta' mill-inqas 0,1 % tal-PDG lejn l-objettiv baġitarju ta' terminu medju fl-2015 u ta' 0,5 % tal-PDG fl-2016. Tkompli l-isforzi biex titnaqqas id-diskrepanza fis-sostenibilità fiskali u jissaħħu l-kundizzjonijiet għat-tkabbir. Tadotta r-riforma tal-pensjoni li dwarha ntlaħaq qbil u jiġu eliminati ftit ftit il-modi ta' ħruġ bikri mid-dinja tax-xogħol. Tiżgura tfassil u implimentazzjoni tar-riformi amministrattivi rigward l-istruttura muniċipali u s-servizzi soċjali u tas-saħħa, bil-ħsieb li tiżdied il-produttività u l-kosteffiċjenza fl-għoti ta' servizzi pubbliċi, filwaqt li tiġi ggarantita l-kwalità tagħhom. Tkompli l-isforzi biex titjieb l-impjegabilità taż-żgħażagħ, tal-ħaddiema aktar avvanzati fl-età u ta' dawk qiegħda għat-tul, b'attenzjoni partikolari fuq l-iżvilupp ta' ħiliet relevanti għall-impjiegi. Tippromwovi żviluppi fil-pagi li jkunu konformi mal-produttività filwaqt li tirrispetta għalkollox ir-rwol tas-sħab soċjali u f'konformità mal-prattiki nazzjonali. Tieħu miżuri biex jinfetaħ is-settur tal-imnut għal kompetizzjoni effettiva. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih l-Iżvezja ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Iżvezja. Dan ivvaluta l-progress li għamlet l-Iżvezja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Iżvezja għaddejja minn żbilanċi makroekonomiċi, li jirrikjedu azzjoni politika u monitoraġġ. B'mod partikolari, id-dejn tal-unitajiet domestiċi għadu f'livelli għoljin ħafna u qed ikompli jikber b'riżultat taż-żieda fil-prezzijiet tad-djar, rati tal-imgħax baxxi b'mod persistenti u limiti fl-inċentivi fiskali b'saħħithom u fil-provvista tad-djar. L-iżviluppi makroekonomiċi marbutin ma' dejn privat jibqa' jixirqilhom l-attenzjoni. Fit-23 ta' April 2015, l-Iżvezja ppreżentat il-Programm Nazzjonali ta' Riforma tagħha għall-2015 u, fl-24 ta' April 2015, il-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Iżvezja qiegħda fil-parti preventiva tal-Patt ta' Stabbiltà u Tkabbir. Fil-Programm ta' Konverġenza tiegħu tal-2015, il-Gvern qed jippjana titjib gradwali tad-defiċit nominali għal 1,4 % tal-PDG fl-2015 u jilħaq bilanċ fl-2018, u li l-objettiv ta' terminu medju — defiċit srutturali ta' 1 % tal-PDG — ikompli jiġi rispettat matul il-perijodu tal-programm. Il-proporzjon tad-dejn għall-PDG tal-gvern hu mistenni li jilħaq il-massimu tiegħu fl-2015 b'44,2 % u li jonqos gradwalment għal 40,0 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Madankollu, jeħtieġ li jiġu speċifikati miżuri li jappoġġaw il-miri tad-defiċit ippjanati mill-2016 'il quddiem. Fuq il-bażi tat-tbassir tal-Kummissjoni tar-rebbiegħa tal-2015, il-bilanċ strutturali hu mbassar li jibqa' fuq l-objettiv ta' terminu medju ta' – 1 % fl-2015 u jitjieb għal – 0,9 % tal-PDG fl-2016. Fuq il-bażi tal-valutazzjoni tiegħu tal-Programm ta' Konverġenza u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li l-Iżvezja hi mistennija tikkonforma mad-dispożizzjonijiet tal-Patt ta' Stabbiltà u Tkabbir. B'kuntrast ma' ħafna Stati Membri oħrajn, il-prezzijiet tad-djar fl-Iżvezja ma sofrew l-ebda korrezzjoni kbira u ilhom li reġgħu bdew jikbru bis-saħħa minn nofs l-2013. Ir-rieżami fil-fond imwettaq mill-Kummissjoni jissuġġerixxi li l-prezzijiet tad-djar Żvediżi jidhru li huma ogħla mill-valuri fundamentali tagħhom. Dan huwa parzjalment minħabba kondizzjonijiet bażiċi favorevoli bħal introjtu disponibbli ogħla, rati tal-imgħax baxxi u demografiji tajbin. Madankollu, ir-rapport tal-pajjiż identifika muturi tal-prezzijiet tad-djar kemm min-naħa tad-domanda kif ukoll min-naħa tal-provvista. Fuq in-naħa tad-domanda, l-inċentivi ta' kreditu kienu partikolarment favorevoli. Barra minn hekk, is-sistema ta' tassazzjoni tal-Iżvezja, li tipprovdi waħda mill-aktar inċentivi fiskali b'saħħithom għas-sjieda tad-djar fl-Unjoni, għandha t-tendenza li tgħolli l-prezzijiet tad-djar. Min-naħa l-oħra, din xprunat ukoll iż-żieda fid-dejn tal-unitajiet domestiċi fl-Iżvezja, li hu għoli u li qed jikber b'rata aktar mgħaġġla milli fil-bqija tal-Unjoni. Anke jekk l-assi totali tal-unitajiet domestiċi huma għoljin u l-introjti disponibbli żdiedu f'dawn l-aħħar snin, is-settur tal-unitajiet domestiċi huwa aktar vulnerabbli minn qabel u l-livell għoli tad-dejn tal-unitajiet domestiċi jikkostitwixxi riskju għall-istabbiltà makroekonomika. L-effetti tal-preferenza favur id-dejn fit-tassazzjoni fuq l-introjtu personali għandhom jiġu indirizzati billi jiġi limitat gradwalment it-tnaqqis fiskali fuq il-pagamenti tal-imgħax fuq ipoteki jew billi jiżdiedu t-taxxi rikorrenti fuq il-proprjetà. Barra minn hekk, jeħtieġ li jsiru sforzi sabiex jiżdied il-pass kajman tal-amortizzazzjoni tal-ipoteki bil-għan li jitnaqqas it-tkabbir fid-dejn tal-unitajiet domestiċi. Fuq in-naħa tal-provvista, l-ineffiċjenzi strutturali qegħdin iwasslu għal nuqqas ta' djar u qegħdin jikkontribwixxu għal żieda fil-prezzijiet tad-djar. Dawn ir-restrizzjonijiet qegħdin jillimitaw il-mobilità tas-suq tax-xogħol u joħolqu sfidi soċjali għal gruppi vulnerabbli. Il-provvista qed tinżamm lura minħabba użu ineffettiv tal-istokk eżistenti tad-djar kif ukoll minn nuqqas ta' investiment strutturali f'bini ġdid. B'mod partikolari, l-inċentivi għall-muniċipalitajiet sabiex jippromwovu l-investiment b'mod attiv fil-kostruzzjoni u jindirizzaw il-ħtiġijiet tal-abitazzjoni ta' gruppi vulnerabbli għandhom jissaħħu. Il-kompetizzjoni fis-settur tal-kostruzzjoni jeħtieġ li titħeġġeġ u, sabiex dan isir, għandhom jiġu żgurati l-proċeduri ta' akkwist pubbliku kompletament trasparenti. Il-proċessi tal-ippjanar u tal-appelli huma twal u kumplessi u għandhom jiġu ssimplifikati. Ir-riġiditajiet fis-suq tal-kera, li ma jidhirx li jissodisfa r-rwol tiegħu li jtaffi l-pressjoni tal-prezzijiet tad-djar jew li jappoġġja l-ħtiġijiet tal-mobilità, huma dovuti prinċipalment għal-livell għoli tal-kontroll tal-kera. Dawn għandhom jiġu indirizzati permezz ta' riforma gradwali tas-sistema li tistabbilixxi l-kera. Dan għandu jippermetti diverġenza usa' fil-livelli tal-kera — li jista' jwassal għal użu aktar effettiv tal-istokk eżistenti tad-djar — u aktar libertà fil-kuntratti bejn il-kerrejja u sidien il-kera individwali. Il-Gvern qed jieħu passi sabiex ittejjeb l-eżiti tal-iskola, wara deterjorament qawwi f'dawn l-aħħar għaxar snin li jikkontribwixxi għal qgħad relattivament għoli fost iż-żgħażagħ. Il-Gvern qed jieħu wkoll miżuri sabiex jiffaċilita t-tranżizzjoni mill-edukazzjoni għas-suq tax-xogħol u sabiex itejjeb l-integrazzjoni fis-suq tax-xogħol ta' żgħażagħ b'livell baxx ta' edukazzjoni u persuni li ġejjin minn ambjent ta' migrazzjoni. Il-progress f'dan il-qasam jeħtieġ li jiġi ssorveljat. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Iżvezja u ppubblikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Iżvezja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Iżvezja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjoni (1) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjoni (1) hawn taħt. JIRRAKKOMANDA li l-Iżvezja tieħu azzjoni fl-2015 u fl-2016 biex: Tindirizza ż-żieda fid-dejn tal-unitajiet domestiċi billi jiġu aġġustati l-inċentivi fiskali, b'mod partikolari billi gradwalment tillimita t-tnaqqis fiskali fuq il-pagamenti tal-imgħax fuq l-ipoteki jew billi żżid it-taxxi rikorrenti fuq il-proprjetà, u billi żżid il-pass tal-amortizzazzjoni tal-ipoteki. Sabiex ittaffi n-nuqqas ta' provvista strutturali tad-djar, tħeġġeġ il-kompetizzjoni fis-settur tal-kostruzzjoni, tissimplifika l-proċeduri tal-ippjanar u tal-appelli għall-kostruzzjoni u tirrevedi s-sistema li tistabbilixxi l-kera sabiex tippermetti livelli ta' kera aktar orjentati lejn is-suq. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih ir-Renju Unit ġie identifikat bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għar-Renju Unit. Dan ivvaluta l-progress li għamel ir-Renju Unit fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li r-Renju Unit jinsab għaddej minn żbilanċi makroekonomiċi, li jisħoqqilhom monitoraġġ u azzjoni ta' politika. B'mod partikolari, ir-riskji marbuta mal-livell għoli tad-dejn tal-unitajiet domestiċi, konnessi wkoll ma' karatteristiċi strutturali tas-suq tad-djar, ikomplu jistħoqqilhom l-attenzjoni. Ir-reżiljenza tal-ekonomija u s-settur finanzjarju żdiedet. Madankollu, in-nuqqas ta' djar se jkompli u aktarx jirfed prezzijiet tad-djar għoljin fit-terminu medju u jkompli jagħmel is-settur inqas reżiljenti kontra r-riskji. Fit-26 ta' Marzu 2015, ir-Renju Unit ippreżenta l-Programm Nazzjonali ta' Riforma tiegħu tal-2015 u l-Programm ta' Konverġenza tal-2015 tiegħu. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa r-Renju Unit qiegħed fil-parti korrettiva tal-Patt ta' Stabbiltà u Tkabbir. Fil-Programm ta' Konverġenza tiegħu tal-2014-15, il-Gvern qed jippjana titjib tad-defiċit nominali minn 4,3 % tal-PDG fl-2015-16 għal 2,2 % tal-PDG fl-2016-17, b'tali mod li jintlaħaq bilanċ pożittiv ta' 0,1 % tal-PDG fl-2019-20. Il-Programm ta' Konverġenza ma jinkludix objettiv ta' terminu medju. Il-proporzjon tad-dejn għall-PDG tal-gvern hu mistenni jilħaq livell rekord fl-2015-16 għal 88,8 % u li jonqos gradwalment għal 81,4 % fl-2019-20. Fuq il-bażi tat-tbassir tal-Kummissjoni tar-rebbiegħa tal-2015, ir-Renju Unit mhux mistenni jikkoreġi d-defiċit eċċessiv tiegħu sal-2014-15, skadenza stabbilita mill-Kunsill. Barra minn hekk, l-isforz fiskali kien inqas minn dak li kien ġie rrakkomandat mill-Kunsill. Għal din ir-raġuni, fid-19 ta' Ġunju, il-Kunsill iddeċieda li skont l-Artikolu 126(8) TFUE, ir-Renju Unit ma kienx ħa azzjoni effettiva b'reazzjoni għar-rakkomandazzjoni tal-Kunsill skont ir-rakkomandazzjoni tat-2 ta' Diċembru 2009 dwar id-defiċit eċċessiv u ħareġ rakkomandazzjoni ġdida fejn jitlob lir-Renju Unit biex jikkoreġi d-defiċit eċċessiv sal-2016-17. Il-Programm ta' Konverġenza huwa kompatibbli mal-iskadenza l-ġdida għall-2016-17 taħt il-proċedura ta' defiċit eċċessiv. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Fuq il-bażi tat-tbassir tal-Kummissjoni tar-rebbiegħa tal-2015, ir-Renju Unit huwa previst li jikkoreġi d-defiċit eċċessiv tiegħu sal-2016-17 u jwettaq l-isforz fiskali rrakkomandat. Il-miżuri li jappoġġjaw ir-rati ppjanati tad-defiċit mill-2015-16 'il quddiem huma diġà speċifikati iżda aktar dettall huwa meħtieġ dwar il-limiti ta' nfiq dipartimentali assenjati. Fuq il-bażi tal-valutazzjoni tiegħu tal-Programm ta' Konverġenza u u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li r-Renju Unit huwa mistenni li jikkonforma mad-dispożizzjonijiet tal-Patt ta' Stabbiltà u Tkabbir. Ġie identifikat livell għoli u possibbilment eċċessiv ta' dejn domestiku li potenzjalment jikkostitwixxi żbilanċ makroekonomiku li joħloq riskji għall-ekonomija tar-Renju Unit. Minkejja li d-dejn tas-settur tal-unitajiet domestiċi kompla jonqos b'pass modest, għadu għoli u jħalli lir-Renju Unit vulnerabbli għal riskji li jistgħu jaffettwaw it-tkabbir ekonomiku u l-istabbiltà finanzjarja. F'nofs l-2014, il-Kumitat tal-Politika Finanzjarja tal-Bank of England ħabbar żewġ miżuri biex jittaffew ir-riskji assoċjati ma' livelli għolja ta' dejn tal-unitajiet domestiċi. Huma rrakkomandaw li selliefa ta' self ipotekarju japplikaw test tal-istress tar-rata tal-imgħax biex jivvalutaw il-kapaċità ta' dawk li jieħdu kreditu ipotekarju biex jissodisfaw l-obbligi jekk ir-rati tal-imgħax jitilgħu. Huma jirrakkomandaw ukoll li selliefa ta' self ipotekarju jillimitaw il-proporzjon ta' ipoteki bi proporzjonijiet tas-self mal-introjtu ta' 4,5 u aktar għal 15 % ta' self ipotekarju ġdid. L-impatt ta' dawn il-miżuri għandu jiġi mmonitorjat bir-reqqa. Twettqu numru ta' riformi tal-qafas tal-politika nazzjonali tal-ippjanar iżda dawn x'aktarx li ma jkollhomx impatt fuq perjodu ta' żmien qasir. Ir-risposta tal-awtoritajiet lokali għar-riforma fiż-żieda tal-provvista tad-djar għandha tiġi mmonitorjata mill-qrib. Is-suq tax-xogħol tar-Renju Unit mar tajjeb fis-snin riċenti u huwa mistenni li jibqa' b'saħħtu. Ir-rata tal-impjiegi laħqet 76,5 % fl-2014 filwaqt li r-rata tal-qgħad kompliet tonqos għal 6 %, u hija mistennija li tkompli tonqos fl-2015. Minkejja x-xejriet pożittivi f'dak li għandu x'jaqsam ma' riżultati tas-suq tax-xogħol, għad hemm sfidi soċjali. Ir-rata ta' persuni li jgħixu f'unitajiet domestiċi b'intensità baxxa ħafna ta' xogħol żdiedet bi ftit, minn 13 % fl-2012 għal 13,2 % fl-2013, meta mqabbla mal-medja tal-UE ta' 10,7 %. Id-differenza fl-ammont ta' xogħol fuq bażi part-time bejn in-nisa (42,6 % fl-2013) u l-irġiel (13,2 % fl-2013) hija waħda mill-ogħla fl-Unjoni. Il-persentaġġ ta' nisa li mhumiex attivi jew jaħdmu part-time minħabba responsabbiltajiet personali u tal-familja (12,5 %) kien kważi d-doppju tal-medja tal-UE (6,3 %) fl-2013. L-impjieg taż-żgħażagħ u l-ingaġġ tal-impjegatur fil-qasam tal-apprendistat huma sfidi oħra. Qasam ieħor li jeħtieġ attenzjoni, marbut mal-qgħad fost iż-żgħażagħ, huwa l-edukazzjoni u l-ħiliet. Proporzjon kbir ta' żgħażagħ għandhom livelli relattivament baxxi ta' ħiliet bażiċi. L-implimentazzjoni ta' miżuri li jindirizzaw ir-riformat tal-welfare u l-kura tat-tfal kienet limitata. Il-proporzjon ta' tfal li jgħixu f'familji fejn ħadd ma jaħdem fir-Renju Unit għadu wieħed mill-ogħla fl-Unjoni. Barra minn hekk, anki jekk l-offerta fis-sistema tal-kura tat-tfal żdiedet dan l-aħħar, id-disponibbiltà ta' kura tat-tfal full-time ta' kwalità għolja u affordabbli tibqa' kwistjoni ewlenija. Spinta lill-investiment pubbliku u privat tista' tgħin biex titjieb il-produttività u l-kompetittività, li huma sfidi ewlenin għar-Renju Unit. Il-ħtieġa li jiġi żgurat investiment ta' kwalità għolja fl-infrastruttura hija riflessa fil-pjan nazzjonali infrastrutturali ta' Diċembru 2014 li ġie aġġornat u twessa' fil-kamp ta' applikazzjoni tiegħu. Is-settur privat huwa mistenni li jiffinanzja sehem kbir tal-pjan imma jibqgħu mistoqsijiet dwar kemm se jikkontribwixxi. Dan iġib miegħu riskji għas-suċċess tal-pjan, anke jekk kien hemm progress sostanzjali fl-għoti ta' informazzjoni f'waqtha dwar l-implimentazzjoni tiegħu. Ir-Renju Unit għandu jiżgura li s-sistemi tat-taxxa tan-negozji jkunu favur l-investiment, b'mod partikolari permezz tar-reviżjoni imminenti tar-rati tan-negozju. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tar-Renju Unit u ppublikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lir-Renju Unit fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fir-Renju Unit imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (3) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (2) sa (3) hawn taħt. B'DAN JIRRAKKOMANDA li r-Renju Unit jieħu azzjoni fl-2015 u l-2016 biex: Jiżgura azzjoni effettiva skont il-proċedura ta' defiċit eċċessiv u jagħmel ħiltu biex jikkoreġi d-defiċit eċċessiv b'mod dejjiemi sal-2016-17, b'mod partikolari billi jipprijoritizza n-nefqa kapitali. Jieħu aktar passi biex tiżdied il-provvista fis-settur tad-djar, inkluż billi jimplimenta r-riformi fil-qafas tal-politika nazzjonali tal-ippjanar. Jindirizza n-nuqqas ta' tlaqqigħ tal-ħiliet billi jżid l-impenn ta' min iħaddem fl-għoti ta' apprendistati. Jieħu azzjoni biex jonqos aktar l-għadd ta' żagħżagħ b'ħiliet bażiċi baxxi. Ikompli jtejjeb id-disponibbiltà ta' kura tat-tfal ta' kwalità għolja, affordabbli u full-time. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih il-Belġju ġie identifikat bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Belġju. Dan ivvaluta l-progress li għamel il-Belġju fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Skont l-Artikolu 5 tar-Regolament (UE) Nru 1176/2011, ir-Rapport dwar il-Pajjiż ikun jinkludi wkoll ir-riżultati tal-analiżi fil-fond. Il-Kummissjoni, permezz tal-analiżi tagħha, tikkonkludi li l-Belġju qed jesperjenza żbilanċi makroekonomiċi li jeħtieġu azzjoni politika u monitoraġġ. B'mod partikolari, l-iżviluppi marbutin mal-kompetittività esterna tal-merkanzija juru li għad hemm riskju u li hemm bżonn ta' attenzjoni, għax jekk jerġa' jseħħ deterjorament tiġi mhedda l-istabbiltà makroekonomika. Aktar azzjoni sabiex tiġi żgurata konverġenza fil-parametri tal-ispejjeż trażżan it-tnaqqis fl-impjiegi fis-setturi kummerċjali, filwaqt li progress tanġibbli sabiex titnaqqas id-diskrepanza tal-kost storiku tista' tiġi rinfurzata permezz ta' spostament tat-taxxa lejn bażijiet ta' taxxa mhux mix-xogħol. Id-dejn pubbliku għadu għoli, iżda diversi fatturi jimmoderaw ir-riskji makroekonomiċi assoċjati. Fit-30 ta' April 2015 il-Belġju ppreżenta l-Programm Nazzjonali ta' Riforma tiegħu tal-2015 u l-Programm ta' Stabbiltà tal-2015 tiegħu. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Il-Gvern Federali ftiehem dwar riforma kbira fil-pensjonijiet li għandha l-għan li tnaqqas id-differenza bejn l-età reali tal-irtirar u dik statutorja, u żżid f'dik tal-aħħar. L-età tal-irtirar bikri se tkompli tiżdied wara l-2016, għal 63 sena sal-2018, b'karriera li t-tul meħtieġ tagħha jkun tal-anqas 42 sena mill-2019 'il quddiem. Fuq terminu itwal, il-Gvern Federali qabel li l-età statutorja tal-irtirar tiżdied minn 65 sena għal 66 sena fl-2025, u 67 fl-2030. Hija ppjanata l-introduzzjoni gradwali ta' sistema ta' pensjonijiet abbażi ta' kreditu, b'mekkaniżmi ta' aġġustament li jirrispondu għall-iżviluppi demografiċi u ekonomiċi, bħalma huma l-istennija itwal tal-għomor u t-tibdil fil-proporzjon ta' dipendenza fuq l-ekonomija. Strateġija ta' konsolidament li jkollha suċċess u li tikkumpensa għall-impatt baġitarju ta' tixjiħ demografiku, u li tissalvagwardja s-sostenibbiltà fit-tul tal-finanzi pubbliċi, tiddependi fuq l-implimentazzjoni rapida ta' din ir-riforma fil-pensjonijiet. Meta wieħed iqis li għad hemm ftit inċentivi li jwieżnu l-impjegabbiltà tal-ħaddiema ta' età akbar, dawn ir-riformi fil-pensjonijiet iridu jkunu akkumpanjati minn miżuri favur l-impjiegi u minn riformi fis-suq tax-xogħol li jwasslu għal tixjiħ attiv. Is-sistema fiskali Belġjana hija kkaratterizzata minn piż tat-taxxa kumplessivament għoli, minn rati relattivament għoljin u minn bażijiet stretti. Il-piż tat-taxxa jxaqleb b'mod qawwi lejn il-manodopera. Dan jirriżulta f'kost lavorattiv għoli li jiskoraġġixxi l-ħolqien tax-xogħol, u f'porzjonijiet ta' taxxa għoljin li jikkontribwixxu għan-nassa tal-qgħad. Barra minn hekk, anki sabiex jittaffew ir-rati ta' taxxa għoljin, il-bażijiet tat-taxxa huma ġeneralment mgħawra minn għadd ta' eżenzjonijiet speċifiċi, tnaqqis, rati mnaqqsin u nfiq tat-taxxa, li joħolqu distorsjonijiet u l-possibilità ta' lakuni. Ċerti karatteristiċi tas-sistema tat-taxxa huma ta' ħsara għall-ambjent. Minħabba dawn id-dgħufijiet, il-Belġju kien ripetutament mogħti l-parir biex jissimplifika u jfassal mill-ġdid is-sistema tat-taxxa tiegħu ħalli jerġa' jibbilanċja mill-ġdid il-piżijiet tat-taxxa, jagħlaq il-lakuni tat-taxxa u jnaqqas id-differenzjazzjoni li tinħoloq min-niċeċ fit-tassazzjoni, li xi kultant tagħmel il-ħsara. Sa issa sar progress limitat għal riforma komprensiva fit-taxxa, li jinvolvi b'mod partikolari, spostament mill-manodopera lejn bażijiet tat-taxxa li joħolqu anqas distorsjoni fit-tkabbir. Il-bażijiet tat-taxxa li jagħtu lok għal twessigħ, jinkludu taxxi ambjentali u fuq il-konsum, kif ukoll ċertu tip ta' introjtu finanzjarju. Il-kombinament tal-ispostament lil hinn mill-manodopera u tat-twessigħ fil-bażijiet tat-taxxa (jiġu riveduti d-dispożizzjonijiet eżistenti tat-taxxa, is-sussidji, l-eżenzjonijiet u t-tnaqqqis) jista' jtejjeb il-bilanċ u l-korrettezza globali tas-sistema tat-taxxa, jappoġġja l-impjiegi, il-kompetittività u l-objettivi soċjali u ambjentali, kif ukoll jiġġieled kontra l-evażjoni tat-taxxa u l-ippjanar tat-taxxa aggressiv. Il-problemi strutturali li jikkaratterizzaw lis-suq tax-xogħol Belġjan ikomplu joħolqu l-użu kronikament baxx tal-manodopera kif ukoll okkupazzjoni globali u rati ta' attività baxxi. In-nuqqasijiet qegħdin prinċipalment fir-rabta dgħajfa li hemm bejn il-pagi u l-produttività, u fid-diżinċentivi finanzjarji biex wieħed jaħdem. Il-Belġju jiffaċċja ukoll nuqqas ta' ħaddiema tas-sengħa u nuqqas fit-tlaqqigħ tal-ħiliet. Id-diversi gvernijiet, fil-ftehimiet tagħhom u fil-programmi ta' riforma tagħhom, jagħmlu referenza għall-ħtieġa ta' rabtiet aktar b'saħħithom bejn l-edukazzjoni, it-taħriġ u l-atturi fl-okkupazzjoni sabiex jitjieb it-taħriġ lingwistiku, vokazzjonali u edukattiv kif ukoll jiġi żviluppat taħriġ alternattiv għall-istudenti u d-diżokkupati. Madankollu, il-progress qed isir bil-mod. L-impatt ta' dawn il-fatturi strutturali fuq ċerti gruppi fis-suq tax-xogħol, bħalma huma d-diżokkupati żgħażagħ u ta' età akbar, u dawk bi sfond ta' migranti, huwa partikolarment evidenti. Il-kompetittività esterna mdgħajfa tal-Belġju tkompli żżid ir-riskji makroekonomiċi għall-ekonomija tiegħu. L-ekonomija hija aċċentwata mill-problema ta' kost lavorattiv għoli, li bħala medja qabeż lil dak tal-pajjiżi tal-viċinat. Hemm bżonn li ż-żieda fil-pagi tiġi allinjata aktar viċin mal-produttività, u li l-iffissar tal-pagi jsir aktar flessibbli sabiex jiżdied il-potenzjal tal-ekonomija għall-aġġustament. Ittieħdu miżuri mmirati sabiex għal gruppi speċifiċi jitnaqqas il-kost lavorattiv, u sabiex jonqsu d-differenzi bejn il-pagi gross u nett li jinsabu f'qiegħ l-iskala tal-pagi. Madankollu, sabiex jiġu eliminati għalkollox id-differenzi, hemm bżonn ta' azzjoni addizzjonali li sserraħ fuq riformi fis-sistema tal-iffissar tal-pagi. L-akkumulu tal-iżvantaġġ f'dak li huwa spiża jġib miegħu qgħad u eventwalment jipprovoka korrezzjoni, jekk jitħalla għal riħu. Fatturi oħra ewlenin tal-ispiża għall-kumpaniji huma l-ispejjeż tal-enerġija u l-ispejjeż tas-servizzi kummerċjali intermedji, li huma ferm irregolati u protetti mill-kompetizzjoni. Hemm ukoll lok konsiderevoli għal titjib fid-dimensjoni mhux marbuta mal-kost tal-kompetittività esterna. Sabiex jiġu ssalvagwardjati u msaħħa l-livelli attwali ta' protezzjoni soċjali, trid issir aktar enfasi fuq iż-żieda fil-produttività. Dan jirrikjedi spinta sostnuta lejn prodotti u servizzi assoċjati li jkunu aktar 'l fuq fil-katina tal-valur, abbażi ta' prestazzjoni aħjar fl-innovazzjoni u fil-valorizzazzjoni tal-R&Ż. Għandhom jitnaqqsu l-ostakli amministrattivi u jittieħdu miżuri sabiex tiġi promossal-intraprenditorija u jitkebbes dinamiżmu kummerċjali. Ir-rata ferm baxxa ta' negozji li jkunu għadhom kemm fetħu tindika klima kummerċjali li mhix favorevoli għall-attivitajiet ġodda u għall-espansjoni. Iż-żieda tal-kompetizzjoni fis-servizzi għall-konsumatur u dawk professjonali hija wkoll sfida. L-eliminazzjoni tar-restrizzjonijiet infrastrutturali pubbliċi u titjib fil-kwalità u l-adegwatezza tal-istokk kapitali permezz ta' investimenti addizzjonali, b'mod partikolari fil-qasam tal-infrastruttura ferrovjarja u tat-toroq, ukoll isaħħu l-produttività kumplessiva tal-Belġju. Fil-kuntest tas-Semestru Ewropew, il-Kummissjoni wettqet analiżi komprensiva dwar il-politika ekonomika tal-Belġju, u ppubblikatha fir-rapport tal-pajjiż tal-2015. Hija vvalutat wkoll il-Programm ta' Stabbiltà u l-Programm Nazzjonali ta' Riforma kif ukoll is-segwitu mogħti għar-rakkomandazzjonijiet indirizzati lill-Belġju fis-snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Belġju, imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li l-Belġju jieħu azzjoni fl-2015 u l-2016 sabiex: Jilħaq aġġustament fiskali ta' mill-inqas 0,6 % tal-PDG għall-objettiv baġitarju ta' terminu medju fl-2015 u fl-2016. Juża qligħ mhux mistenni sabiex il-proporzjon tad-dejn tal-gvern jaqbad adegwatament in-niżla. Jikkumplimenta r-riforma fil-pensjonijiet billi jorbot l-età statutorja tal-irtirar mal-istennija tal-għomor. Jaqbel dwar id-distribuzzjoni infurzabbli ta' miri fiskali fil-livelli kollha tal-gvern. Jadotta u jimplimenta riforma komprensiva tat-taxxa li twessa' l-bażi tat-taxxa, u jwarrab il-piż tat-taxxa minn fuq il-manodopera kif ukoll ineħħi l-infiq tat-taxxa ineffiċjenti. Itejjeb il-funzjonament tas-suq tax-xogħol billi jnaqqas id-diżinċentivi finanzjarji għax-xogħol, iżid l-aċċess għas-suq tax-xogħol għal pubbliku destinatarju speċifiku, u jindirizza n-nuqqas u d-diskrepanzi fil-ħiliet. Jerġa' jsir kompetittiv billi, b'konsultazzjoni mas-sħab soċjali u f'konformità mal-prattiki nazzjonali, jiżgura li l-pagi jevolvu mal-produttività. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Ċivili, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki tal-ekonomija. L-istrateġija tiffoka fuq l-oqsma ewlenin fejn hija meħtieġa azzjoni sabiex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih il-Bulgarija ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tal-pajjiż tal-2015 għall-Bulgarija. Dan evalwa l-progress tal-Bulgarija fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tal-analiżi fil-fond li saret skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha għall-konklużjoni li l-Bulgarija għaddejja minn żbilanċi makroekonomiċi. B'mod partikolari, it-taqlib fis-settur finanzjarju fl-2014 qajjem tħassib dwar prassi bankarji fil-parti taħt sjieda domestika, li jista' jkollhom implikazzjonijiet sinifikanti għas-settur finanzjarju u l-istabbiltà makroekonomika ġenerali. Barra minn dan, il-pożizzjoni esterna li għadha negattiva (anki jekk sejra għall-aħjar), l-ingranaġġ korporattiv eċċessiv u suq tax-xogħol dgħajjef kollha għadhom joffru riskji makroekonomiċi u jistħoqqilhom attenzjoni mill-qrib. Fit-30 ta' April 2015, il-Bulgarija ppreżentat il-Programm Nazzjonali ta' Riforma tagħha għall-2015, kif ukoll il-Programm ta' Konverġenza għall-2015. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Il-Bulgarija bħalissa tinsab fil-parti preventiva tal-Patt ta' Stabbiltà u Tkabbir. Fil-Programm ta' Konverġenza tiegħu għall-2015, il-Gvern għandu l-ħsieb li jżomm mad-defiċit nominali ta' 2,8 % tal-PDG fl-2015. Wara dan, il-Gvern qed jistabbilixxi l-intenzjoni tiegħu li ftit ftit inaqqas id-defiċit sabiex dan jinżel għal-livell ta' 1,3 % tal-PDG fl-2018. Skont il-Programm ta' Konverġenza, il-Gvern għandu l-ħsieb li jilħaq l-objettiv fuq perjodu medju — defiċit strutturali ta' 1 % tal-PDG — fl-2018. Il-proporzjon bejn id-dejn u l-PDG tal-gvern mistenni li jiżdied matul il-perijodu tal-programm, u li jilħaq madwar 31 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawsibbli. Madankollu, għadhom ma ġewx speċifikati b'mod suffiċjenti l-miżuri b'appoġġ tal-miri ppjanati tad-defiċit mill-2016 'l quddiem. Abbażi tat-Tbassir tar-Rebbiegħa tal-2015 tal-Kummissjoni, it-tkabbir net fl-infieq mistenni li jkun fil-livell ta' referenza fl-2015. Madankollu, meta wieħed jikkunsidra d-deterjorament tal-bilanċ strutturali (1,7 % tal-PDG fl-2014), jeżisti r-riskju li jkun hemm xi devjazzjoni mir-rekwiżit matul il-perijodu 2014-2015. Fl-2016, jeżisti r-riskju li jkun hemm devjazzjoni sinifikanti, peress li t-tkabbir nett fl-infieq jeċċedi l-livell ta' referenza b'0,9 % tal-PDG. Għalhekk, għas-sentejn li huma, se jkun hemm bżonn ta' miżuri ulterjuri. Fuq il-bażi tal-valutazzjoni tiegħu tal-Programm ta' Konverġenza, u meta jikkunsidra t-tbassir tal-Kummissjoni tar-Rebbiegħa tal-2015, il-Kunsill hu tal-opinjoni li hemm riskju li l-Bulgarija ma tikkonformax mad-dispożizzjonijiet tal-Patt ta' Stabbiltà u Tkabbir. Il-ħlas kif dovut tat-taxxa għadu sfida ewlenija fil-Bulgarija. Jeħtieġ li jkun hemm strateġija komprensiva dwar il-ħlas kif dovut tat-taxxa bażata fuq analiżi fil-fond tar-riskji, evalwazzjoni sistematika tal-impatt tal-miżuri li diġà ttieħdu u koordinazzjoni mill-qrib bejn l-aġenziji varji tal-ġbir tat-taxxi. Is-sistema tal-kura tas-saħħa tal-Bulgarija għandha quddiemha diversi sfidi maġġuri, inkluż riżultati dgħajfa fejn tidħol is-saħħa, nuqqas ta' fondi u ineffiċjenzi serji fl-użu tar-riżorsi. L-istennija tal-għomor hija konsiderevolment anqas mill-medja tal-UE u l-istennija tal-għomor fil-mument tat-twelid hija fost l-anqas fl-Unjoni. Is-sistema għadha bbażata fuq settur tal-isptarijiet li huwa kbir iżżejjed. Għalkemm l-iffinanzjar tal-kura primarja u dik tal-outpatients f'dawn l-aħħar snin beda jitqies bħala kemm kemm aktar importanti f'termini nominali f'dawn l-aħħar snin, għadu pjuttost limitat. Il-fond tal-kura tas-saħħa huwa obbligat b'mod kuntrattwali li jħallas lura bi prezzijiet definiti minn qabel lill-isptarijiet għat-trattamenti, u dan qed iservi ta' inċentiv għall-isptarijiet li jipprovdu kura medika li mhux immirata kif xieraq. Fl-2014 ġiet adottata Strateġija Nazzjonali tas-Saħħa iżda din ma fihiex pjan ċar ta' implimentazzjoni. It-taqlib fis-settur tal-banek fis-sajf tal-2014 żvela dgħufijiet istituzzjonali u ta' superviżjoni. In-nuqqas tal-korp superviżorju li jiskopri problemi sinifikanti fir-raba' l-akbar bank fil-Bulgarija, il-Corporate Commercial Bank (KTB), jindika nuqqasijiet fil-prassi superviżorji tas-settur finanzjarju u fis-superviżjoni tar-riskju tal-konċentrazzjoni. Dan immina l-kredibilità tas-superviżjoni bankarja, u anki mbagħad tqajmu dubji dwar is-saħħa ta' partijiet oħra tas-settur finanzjarju. Il-kriżi tal-likwidità f'Ġunju 2014 wasslet għal awditu dettaljat fil-KTB li wassal biex tiġi revokata l-liċenzja bankarja tal-KTB. Kien biss wara dewmien sinifikanti li tħallsu d-depożiti ggarantiti, li jammontaw għal madwar 4,4 % tal-PDG. Il-politiki attivi li jirrigwardjaw is-suq tax-xogħol mhumiex żviluppati biżżejjed kemm fejn tidħol il-kopertura kif ukoll l-immirar. Il-frammentazzjoni tal-aġenziji tirrappreżenta sfida ewlenija kontra l-għoti ta' benefiċċji u servizzi lil dawk qiegħda u lil dawk inattivi. Il-koordinazzjoni bejn l-uffiċċji tal-impjiegi u d-direttorat tal-assistenza soċjali mhux ingranat lejn provvista effiċjenti u integrata ta' miżuri biex tingħata għajnuna lil dawk l-aktar vulnerabbli. Il-Bulgarija għandha proporzjon għoli ta' żgħażagħ li la qegħdin jaħdmu u lanqas ma huma fl-edukazzjoni jew it-taħriġ, u li ma għandhom l-ebda kuntatt mas-servizzi tal-impjiegi u għalhekk huma lil hinn mill-ambitu tal-miżuri komuni ta' attivazzjoni fis-suq tax-xogħol. Il-qgħad fil-Bulgarija huwa fil-biċċa l-kbira tiegħu għat-tul, u dan jindika li huwa aktar strutturali milli ċikliku. Għalkemm il-paga minima fil-Bulgarija hija l-anqas waħda fl-Unjoni f'termini nominali, din żdiedet b'mod sostanzjali mill-2011 lil hawn u l-Gvern għandu l-ħsieb li jkompli jżidha b'mod sinifikanti fis-snin li ġejjin. Tali bidliet diskrezzjonali qawwija fil-politika tal-Gvern tal-iffissar tal-pagi jistgħu jkunu ta' tfixkil għas-suq tax-xogħol. Barra minn dan, ma hemm l-ebda linji gwida ċari li fuqhom tiġi ffissata l-paga minima, u għalhekk is-sistema toħloq l-inċertezzi dwar jekk ikunx se jintlaħaq il-bilanċ it-tajjeb bejn l-appoġġ għall-impjiegi u l-kompetittività fuq naħa, u t-tħaris tal-introjtu tal-ħaddiema fuq in-naħa l-oħra. Il-faqar u l-esklużjoni soċjali għadhom ta' tħassib, peress li l-Bulgarija għandha waħda mill-ogħla rati ta' deprivazzjoni materjali fl-Unjoni. Il-popolazzjoni tar-Rom tbati minn livelli partikolarment għolja ta' faqar u ta' esklużjoni soċjali. Il-biċċa l-kbira tar-Rom żgħażagħ la għandhom impjieg u lanqas ma għandhom post ta' edukazzjoni jew ta' taħriġ. L-għadd ta' tfal tar-Rom li jinsabu fi klassijiet ta' qabel l-iskola jew fil-kindergartens huwa baxx u kważi kwart fost dawk bejn l-età ta' 7 u 15-il sena ma humiex fis-sistema edukattiva. Il-kwalità baxxa tas-sistema edukattiva u ta' taħriġ u r-relevanza limitata tagħhom għas-suq tax-xogħol ifixklu l-provvista ta' forza lavorattiva li jkollha l-ħiliet li l-ekonomija għandha bżonn. Ir-rata ta' parteċipazzjoni tal-adulti fit-tagħlim tul il-ħajja hija waħda mill-aktar baxxi fl-Unjoni. Wara snin ta' dewmien, il-Bulgarija għadha ma adottatx ir-riforma tal-Att dwar l-Edukazzjoni Skolastika u l-implimentazzjoni tal-istrateġija dwar il-ħruġ bikri mill-iskola għadha fl-istadju bikri tagħha. Fl-2015 ġew adottati l-Istrateġija Nazzjonali dwar l-Edukazzjoni Vokazzjonali u t-Taħriġ (2014-2020) u strateġija ġdida dwar l-edukazzjoni għolja. L-implimentazzjoni ta' dawn l-istrateġiji għandha tkun ta' għajnuna biex titjieb is-sistema tal-edukazzjoni, issir aktar relevanti għall-ekonomija u tippromwovi l-innovazzjoni u l-ħolqien tal-impjiegi. Fir-rebbiegħa 2015 il-Gvern ippreżenta proposta ta' riforma tas-sistema tal-pensjonijiet. L-adegwatezza u s-sostenibilità tas-sistema tal-pensjonijiet jiddependu fuq riformi li jinċentivaw u jappoġġjaw perjodu itwal li persuna tibqa' fl-impjieg, b'anqas interruzzjonijiet. Fl-2013, ġie żvelat li 1,2 miljun pensjonant kienu qed jirċievu pensjonijiet taħt il-linja nazzjonali tal-faqar. Il-forzi ċentrali li qed iwasslu għal livell baxxi ta' pensjoni huma l-irtirat kmieni u perjodi qosra ta' kontribuzzjoni. It-tixjiħ rapidu tas-soċjetà Bulgara x'aktarx li taggrava s-sitwazzjoni fil-futur. Huwa għalhekk xieraq għall-Bulgarija li tkompli tillimita t-tkabbir fejn tidħol in-nefqa relatata max-xjuħija biex tikkontribwixxi għas-sostenibilità għat-tul tal-finanzi pubbliċi, inkluż permezz tal-implimentazzjoni ta' riformi robusti fil-pensjonijiet. Element kruċjali fil-binja ta' ambjent ta' negozju li jkun favorevoli għall-investitur huwa sistema ġudizzjarja indipendenti, ta' kwalità għolja u effiċjenti u mekkaniżmi effettivi biex tiġi miġġielda l-korruzjoni. L-isfidi ewlenin f'dan il-qasam jinkludu nuqqas ta' koordinazzjoni ġenerali, nuqqasijiet istituzzjonali u storja dgħajfa fejn jidħlu sentenzi ta' ħtija fil-qorti. Dawn l-oqsma importanti ta' politika se jiġu koperti mill-Mekkaniżmu għall-Kooperazzjoni u l-Verifika. Il-qafas tal-insolvenza fil-Bulgarija ma kienx effettiv, u dan żied l-inċertezza fost il-parteċipanti fis-suq u naqqas l-attrattività ġenerali tal-pajjiż għall-investituri. L-insolvenzi jdumu aktar milli jdumu f'pajjiżi kumparabbli u r-rata ta' rkupru tal-pretensjonijiet hija baxxa. Il-ħtieġa ta' qafas effiċjenti li jipproċessal-insolvenzi għandha tidher ukoll fid-dawl tad-dejn qawwi tal-korporazzjonijiet mhux finanzjarji fil-Bulgarija, u r-rwol ta' qafas bħal dan fl-iffaċilitar tal-proċess ta' diżingranaġġ. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Bulgarija u ppubblikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Bulgarija fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Bulgarija imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet (1) sa (5) hawn taħt. Fid-dawl tal-analiżi fil-fond tal-Kummissjoni u ta' din l-evalwazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet tiegħu taħt l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1) sa (3) u (5) hawn taħt, B'DAN JIRRAKKOMANDA li l-Bulgarija tieħu azzjoni fl-2015 u l-2016 biex: Tevita deterjorament strutturali fil-finanzi pubbliċi fl-2015 u tikseb aġġustament ta' 0,5 % fil-PDG fl-2016. Tieħu miżuri deċiżivi biex ittejjeb il-ġbir tat-taxxa u tindirizza l-ekonomija s-sewda, abbażi ta' analiżi komprensiva tar-riskju u ta' evalwazzjoni ta' miżuri meħuda fil-passat. Ittejjeb il-kosteffettività tas-sistema tal-kura tas-saħħa, b'mod partikolari, billi tħares mill-ġdid lejn il-prezzijiet fil-kura tas-saħħa u ssaħħaħ il-kura tal-outpatients u l-kura primarja. Sa Diċembru 2015 tlesti analiżi indipendenti tal-kwalità tal-assi li tkun tolqot is-sistemi kollha, kif ukoll test tal-istess kontroġerarkiku, f'kooperazzjoni mill-qrib ma' korpi Ewropej. Tagħmel eżerċizzju ta' analiżi ta' portafoll għas-settur tal-fondi tal-pensjoni u dak tal-assigurazzjoni. Tanalizza u ssaħħaħ is-superviżjoni tas-settur bankarju u dak finanzjarju mhux tal-banek, inkluż bit-tisħiħ tal-oqfsa tar-riżoluzzjoni bankarja u tal-garanziji tad-depożiti. Ittejjeb il-governanza korporattiva fl-intermedjarji finanzjarji, fost affarijiet oħra billi taffronta r-riskju tal-konċentrazzjoni u l-espożizzjonijiet ta' partijiet relatati. Tiżviluppa approċċ integrat għal gruppi li jinsabu fuq it-truf tas-suq tax-xogħol, b'mod partikolari ħaddiema aktar avvanzati fl-età u żgħażagħ li la huma f'xi impieg, la f'xi edukazzjoni u lanqas f'xi taħriġ. F'konsultazzjoni mal-imsieħba soċjali u skont il-prassi nazzjonali, tistabbilixxi mekkaniżmu trasparenti li jistabbilixxi l-paga minima u l-kontribuzzjonijiet minimi ta' sigurtà soċjali, fid-dawl tal-impatt tagħhom fejn jidħol il-faqar fost dawk li għandhom impjieg, il-ħolqien tal-impjiegi u l-kompetittività. Tadotta r-riforma tal-Att tal-Edukazzjoni Skolastika u żżid il-parteċipazzjoni fl-edukazzjoni ta' tfal żvantaġġati, b'mod partikolari tar-Rom, billi ttejjeb l-aċċess għal tagħlim bikri fl-iskejjel li jkun ta' kwalità tajba. Bil-ħsieb li titjieb il-klima ta' investiment, tħejji riforma komprensiva tal-qafas li jirrigwardja l-qafas tal-insolvenza, abbażi tal-aħjar prassi u kompetenza esperta internazzjonali, b'mod partikolari biex ittejjeb il-mekkaniżmu għall-preinsolvenza u għar-ristrutturar barra mill-qorti. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni sabiex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għar-Repubblika Ċeka. Dan ivvaluta l-progress li għamlet ir-Repubblika Ċeka fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fit-30 ta' April 2015, ir-Repubblika Ċeka ppreżentat il-Programm Nazzjonali ta' Riforma tagħha tal-2015 tagħha u l-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Fuq il-bażi tal-valutazzjoni tiegħu tal-Programm ta' Konverġenza u meta jikkunsidra t-tbassir tal-Kummissjoni tar-rebbiegħa tal-2015, il-Kunsill huwa tal-opinjoni li r-Repubblika Ċeka hi mistennija tikkonforma b'mod ġenerali mad-dispożizzjonijiet tal-Patt ta' Stabbiltà u Tkabbir. L-elementi ewlenin tal-qafas fiskali attwali huma f'posthom. Madankollu, l-ambitu tal-ippjanar baġitarju fit-terminu medju u tar-regola fiskali numerika hija limitata u l-infurzar kien dgħajjef. Abbozz ta' pakkett ta' riforma ġie mmodifikat u pospost diversi drabi u l-adozzjoni tiegħu bħalissa hija ppjanata li sseħħ matul l-2015. Ir-Repubblika Ċeka għadha qed tħabbat wiċċha ma' sfidi fir-rigward tas-sostenibbiltà fiskali fuq medda twila ta' żmien, prinċipalment minħabba ż-żidiet imbassra fil-pensjoni u fin-nefqa fuq is-saħħa. Kien hemm xi titjib fil-prospettiva tas-sistema tal-pensjonijiet b'riżultat ta' projezzjonijiet demografiċi aktar favorevoli. L-età statutorja tal-irtirar hija stipulata li tiżdied gradwalment, iżda l-bidla programmata għat-terminu medju hija bil-mod wisq. Bħalissa qed jiġu diskussi bidliet għas-sistema attwali ta' indiċjar tal-pensjonijiet iżda għadha ma ġiet adottata l-ebda miżura. Għalkemm ittieħdu xi miżuri sabiex tittejjeb ir-relazzjoni bejn il-kosteffiċjenza u l-governanza tas-settur tal-kura tas-saħħa, sar progress limitat f'dan il-qasam. L-indikaturi użati sabiex titkejjel il-prestazzjoni tas-settur tal-isptarijiet juru li t-trattament mediku mhux dejjem jitwassal b'mod kosteffiċjenti, filwaqt li l-allokazzjoni tar-riżorsi hija mxekkla b'diffikultajiet kontinwi fl-implimentazzjoni ta' sistema ta' rimborż għal spejjeż imġarrba mill-isptarijiet. Hemm ukoll sinjali li t-tobba tal-familja mhumiex qed jaqdu r-rwol tagħhom bħala l-intermedjarji b'mod adegwat. L-akkwist pubbliku fis-settur tal-kura tas-saħħa qed ibati minn inċidenza għolja ta' irregolaritajiet, u dan huwa prova ta' gwida u superviżjoni insuffiċjenti. L-isfidi ewlenin fil-qasam tat-tassazzjoni huma li titnaqqas l-evażjoni tat-taxxa u li l-ġbir tat-taxxi jiġi jiswa anqas u jieħu inqas ħin, kemm għall-kontribwenti kif ukoll għall-awtoritajiet. Ir-Repubblika Ċeka identifikat il-konformità tat-taxxa u l-ġlieda kontra l-evażjoni tat-taxxa bħala prijoritajiet, u qed tieħu għadd ta' passi f'dawn l-oqsma. Ġew introdotti diversi miżuri fl-2015, u dawn jirrigwardaw kemm it-taxxi diretti kif ukoll dawk indiretti, u hemm aktar miżuri ppjanati għall-2016. Madankollu, l-ispiża ta' konformità xorta għadha għolja wisq. L-istandardizzazzjoni tal-bażijiet tat-taxxa fuq l-introjtu personali, is-sigurtà soċjali u l-kontribuzzjonijiet tas-saħħa jgħinu sabiex jissimplifikaw is-sistema tat-taxxa, iżda din il-bidla ma ġietx allinjata u bħalissa ma hemm l-ebda pjan sabiex tiġi indirizzata din il-kwistjoni. Il-ħidma fuq is-simplifikazzjoni tad-dikjarazzjonijiet tat-taxxa u ż-żieda tal-użu ta' formoli mimlijin minn qabel mhijiex qiegħda titwettaq b'mod sistematiku. Minflok issimplifikat is-sistema tal-VAT, ir-Repubblika Ċeka introduċiet it-tielet rata tal-VAT fl-2014. Sar progress limitat fit-tnaqqis tad-diskrepanzi fit-trattament tat-taxxa tal-impjegati u l-ħaddiema għal rashom. Id-dħul mit-taxxa fir-Repubblika Ċeka għadu jiddependi ħafna fuq it-tassazzjoni tax-xogħol, u l-ħaddiema bi dħul baxx, partikolarment dawk mingħajr tfal, jiffaċċjaw piż tat-taxxa tax-xogħol relattivament għoli. Il-miżuri li jidħlu fis-seħħ fl-2015 inaqqsu kemxejn it-tassazzjoni tax-xogħol għal gruppi speċifiċi, iżda dan se jkollu impatt limitat b'mod ġenerali. It-taxxi fuq il-proprjetà u dawk ambjentali (ħlief taxxi fuq il-fjuwil) għadhom baxxi, u dan jindika ambitu potenzjali sabiex it-taxxa titbiegħed mix-xogħol. Sar progress limitat fl-2014 fuq l-aċċellerazzjoni tar-riforma tal-professjonijiet regolati iżda l-pjan ta' azzjoni nazzjonali intermedjarju adottat f'April 2015 fih għadd ta' miżuri u azzjonijiet konkreti mfassla sabiex itejbu l-qafas regolatorju u sabiex ineħħu r-rekwiżiti mhux ġustifikati u sproporzjonati. L-isforzi li saru f'dawn l-aħħar snin sabiex tiġi indirizzata l-problema tal-korruzzjoni kellhom dewmien serju. Il-pjan ta' azzjoni kontra l-korruzzjoni l-aktar riċenti koprew għadd ta' oqsma ta' prijorità. Huwa kien jinkludi Atti dwar il-kontroll finanzjarju, il-prosekuzzjoni pubblika, il-finanzjament tal-partiti politiċi, il-protezzjoni tal-informaturi, politika ġdida dwar il-ġestjoni tal-kumpaniji tal-Istat u emenda tal-Att dwar l-aċċess ħieles għall-informazzjoni. Madankollu, jidher li ftit li xejn qed isir sabiex dawn l-Atti jiġu adottati. L-adozzjoni u l-implimentazzjoni tal-Att dwar is-Servizz Ċivili u ta' miżuri relatati raw lir-Repubblika Ċeka tibda tindirizza l-problemi rigward l-effiċjenza u l-istabbiltà tal-amministrazzjoni pubblika tagħha. Kemm l-ostakli amministrattivi kif ukoll dawk regolatorji relatati mal-ippjanar tal-investiment, u n-nuqqas ta' trasparenza u ż-żmien twil tal-proċeduri għall-akkwist ta' permessi għall-bini jew għall-użu tal-art iżommu l-investiment pubbliku. L-akkwist pubbliku kien is-suġġett ta' għadd ta' inizjattivi f'dawn l-aħħar snin, iżda għad hemm tħassib dwar it-trasparenza. B'mod partikolari, il-kuntratti pubbliċi għadhom mhux qed jiġu ppubblikati f'reġistru ċentralizzat. L-effiċjenza tal-proċeduri ta' akkwist pubbliku hija mxekkla mill-provvediment inadegwat ta' gwida u taħriġ għal istituzzjonijiet tas-sejħiet għall-offerti. Is-superviżjoni tas-sistema għadha dgħajfa. Il-livell ġenerali tal-impjiegi bħalissa huwa għoli, iżda ċerti gruppi żvantaġġati għadhom mhumiex rappreżentati biżżejjed fis-suq tax-xogħol. Dawn jinkludu ġenituri bi tfal żgħar, ħaddiema bi ftit kwalifiki, persuni b'diżabbiltà u r-Rom. Ittieħdu xi passi sabiex tissaħħaħ l-effiċjenza u l-effikaċja tas-servizzi pubbliċi tal-impjiegi. Il-livell tal-impjiegi fost iż-żgħażagħ qed jiżdied, u s-servizzi pubbliċi tal-impjiegi jippruvaw jimmiraw is-servizzi tagħhom b'mod partikolari lejn iż-żgħażagħ. In-nuqqas ta' servizzi ta' kura tat-tfal ta' kwalità u bi prezz raġonevoli u l-użu limitat ta' arranġamenti għal ħinijiet tax-xogħol flessibbli jagħmluha diffiċli għan-nisa bit-tfal sabiex jipparteċipaw fis-suq tax-xogħol. Ittieħdu xi passi sabiex tiżdied id-disponibbiltà tal-kura tat-tfal iżda l-politiki li jappoġġjaw il-kura tat-tfal pubblika għat-tfal żgħar ħafna għadhom insuffiċjenti. L-eżiti edukattivi tar-Repubblika Ċeka tjiebu f'dawn l-aħħar snin, iżda għad fadal sfidi strutturali. Il-parteċipazzjoni fl-edukazzjoni terzjarja żdiedet b'mod rapidu, iżda hemm tħassib rigward it-tnaqqis fil-ħiliet tal-gradwati żgħażagħ fl-edukazzjoni terzjarja. Hemm tama li r-riforma ppjanata u li ilha mistennija tal-edukazzjoni għolja li għandha tiġi adottata fl-2015 se tintroduċi akkreditazzjoni istituzzjonali, garanzija tal-kwalità interna aktar b'saħħitha u aktar użu ta' profili ta' studenti, u ttejjeb is-sistemi ta' finanzjament. Jeħtieġ li jiġu impjegati aktar għalliema fis-settur tal-edukazzjoni obbligatorja, iżda s-salarji baxxi u perċezzjoni negattiva tal-professjoni jagħmluha diffiċli li kandidati b'talenti jitħajru. Fl-ewwel nofs tal-2015 għandha tiġi finalizzata sistema ta' karrieri ġdida mfassla sabiex ittejjeb kemm ir-reklutaġġ tal-għalliema kif ukoll l-iżvilupp professjonali tagħhom, u din għandha tiġi introdotta f'Settembru 2016. L-impatt globali tagħha, madankollu, jiddependi ħafna fuq il-finanzjament disponibbli. Sadanittant, għad ma hemmx approċċ komprensiv għall-evalwazzjoni u l-appoġġ ta' skejjel u studenti bi prestazzjoni baxxa. L-introduzzjoni ta' dan l-approċċ tista' tgħin sabiex titjieb l-effiċjenza u l-ugwaljanza fis-settur tal-edukazzjoni. Sar progress limitat sabiex l-edukazzjoni ssir aktar inklużiva, minkejja l-adozzjoni ta' strateġija komprensiva għall-edukazzjoni min-naħa tal-Gvern. Jidher li ż-żgħażagħ minn sfond soċjoekonomiku baxx, inklużi r-Rom, ikollhom inqas suċċess fl-edukazzjoni u fis-suq tax-xogħol. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tar-Repubblika Ċeka u ppubblikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma, u s-segwitu mogħti għar-rakkomandazzjonijiet indirizzati lir-Repubblika Ċeka fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fir-Repubblika Ċeka imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet (1) sa (4) ta' hawn taħt. B'DAN JIRRAKKOMANDA li r-Repubblika Ċeka tieħu azzjoni fl-2015 u fl-2016 sabiex: Tikseb aġġustament fiskali ta' 0,5 % tal-PDG fl-2016. Tkompli ttejjeb il-kosteffettività u l-governanza tas-settur tal-kura tas-saħħa. Tiġġieled kontra l-evażjoni tat-taxxa, tissimplifika s-sistema tat-taxxa u timplimenta l-pjan kontra l-korruzzjoni. Tieħu miżuri sabiex iżżid it-trasparenza u l-effiċjenza tal-akkwist pubbliku, b'mod partikolari billi tistabbilixxi reġistru ċentrali ta' kuntratti pubbliċi u ssaħħaħ il-gwida u s-sorveljanza. Tnaqqas il-livell għoli ta' tassazzjoni imposta fuq dawk bi dħul baxx, billi titrasferixxi t-tassazzjoni fuq oqsma oħrajn. Tkompli ttejjeb id-disponibbiltà tal-kura tat-tfal bi prezzijiet affordabbli. Tadotta r-riforma tal-edukazzjoni għolja. Tiżgura taħriġ xieraq għall-għalliema, tappoġġa lill-iskejjel bi prestazzjoni baxxa u tieħu miżuri sabiex iżżid il-parteċipazzjoni fost tfal żvantaġġati, inklużi r-Rom. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-Opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekkkienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż fl-2015 għad-Danimarka. Dan ivvaluta l-progress li għamlet id-Danimarka fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fis-27 ta' Marzu 2015, id-Danimarka ppreżentat il-Programm Nazzjonali ta' Riforma tagħha tal-2015 u l-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa d-Danimarka qiegħda fil-parti preventiva tal-Patt ta' Stabbiltà u Tkabbir. Fil-Programm ta' Konverġenza tiegħu tal-2015, il-Gvern qed jippjana titjib tad-defiċit nominali minn 1,6 % tal-PDG fl-2015 — meta din kienet appoġġata minn gwadann konsiderevoli mhux previst — sa 2,6 % tal-PDG fl-2016. Minn hemm 'il quddiem, il-Gvern qed jippjana wkoll tnaqqis gradwali tad-defiċit sabiex jilħaq baġit ibbilanċjat fl-2020. Skont il-Programm ta' Konverġenza, il-Gvern qed jippjana li jilħaq l-objettiv ta' terminu medju — defiċit strutturali ta' 0,5 % tal-PDG — mill-2016 'il quddiem. Skont il-Programm ta' Konverġenza, il-proporzjon tad-dejn għall-PDG tal-Gvern hu mistenni li jonqos gradwalment minn 39,8 % fl-2015 għal 36,7 % tal-PDG fl-2020. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Fuq il-bażi tat-tbassir tal-Kummissjoni tar-rebbiegħa tal-2015, il-bilanċ strutturali hu mistenni li jkun konformi mal-objettiv ta' terminu medju fl-2015. Madankollu, skont dan it-tbassir hemm riskju ta' xi devjazzjoni mill-objettiv ta' terminu medju fl-2016, b'eċċess ta' 0,3 % tal-PDG tan-nefqa netta għat-tkabbir matul il-perijodu ta' referenza. Filwaqt li din id-devjazzjoni hi mistennija li tkun waħda temporanja għaliex it-tkabbir f'infiq nett fl-2016 huwa influwenzat mit-tneħħija gradwali ta' miżuri ta' darba relatati mat-tassazzjoni ta' kapital tal-pensjonijiet, jistgħu jkunu meħtieġa miżuri ulterjuri għall-2016. Fuq il-bażi tal-valutazzjoni tiegħu tal-Programm ta' Konverġenza u meta jikkunsidra t-tbassir tal-Kummissjoni tar-rebbiegħa 2015, il-Kunsill hu tal-opinjoni li d-Danimarka hi mistennija tikkonforma b'mod ġenerali mad-dispożizzjonijiet tal-Patt ta' Stabbiltà u Tkabbir. Provvista ta' ħaddiema b'ħiliet adatti fuq terminu twil hija prekondizzjoni għal tkabbir sostenibbli fid-Danimarka. Bir-riforma tal-politika tas-suq tax-xogħol attiv fl-2014, id-Danimarka għamlet progress biex ittejjeb l-impjegabbiltà tan-nies fil-marġini tas-suq tax-xogħol. Ir-riforma għadha fi stadju bikri ta' implimentazzjoni u r-riżultati tagħha jeħtieġ li jkunu mmonitorjati. Għad hemm bżonn ta' miżuri addizzjonali għal dawk l-aktar esklużi mis-suq tax-xogħol, f'konformità mar-rakkomandazzjonijiet tal-grupp ta' esperti Carsten-Koch II. L-eżiti edukattivi baxxi, l-esperjenza limitata tas-suq tax-xogħol, iż-żgħażagħ u l-persuni bi sfond ta' migrazzjoni, jidhru li huma fatturi ewlenin f'dan ir-rigward. B'mod ġenerali, il-potenzjal tas-suq tax-xogħol ta' persuni bi sfond ta' migrazzjoni baqa' mhux utilizzat biżżejjed. Minkejja livell għoli ta' nfiq fuq l-edukazzjoni fid-Danimarka, l-eżiti fl-edukazzjoni huma biss ta' livell medju, b'mod partikolari għal studenti bi sfond ta' migrazzjoni. Ir-riforma tas-sistema tal-iskola primarja u sekondarja inferjuri u s-sistema tal-edukazzjoni u t-taħriġ vokazzjonali għandhom l-għan li jindirizzaw din l-isfida. L-implimentazzjoni sħiħa ta' dawn ir-riformi hija meħtieġa sabiex jittejbu l-eżiti edukattivi. Kompetittività mtejba hija essenzjali biex issaħħaħ l-irkupru ekonomiku fid-Danimarka. It-tkabbir tal-produttività, li huwa vitali f'dan ir-rigward, ġeneralment kien dgħajjef matul l-aħħar żewġ deċennji u ġie affettwat minn ostakoli għad-dħul fis-suq u piż regolatorju fis-setturi tas-servizzi li huma orjentati lejn is-suq domestiku. Il-Kummissjoni dwar il-Produttività identifikat is-setturi tal-kostruzzjoni u tal-bejgħ bl-imnut bħala oqsma li fihom tista' tiġi mtejba l-produttività. Ir-regolamenti dwar l-istabbilimenti tal-bejgħ bl-imnut huma stretti ħafna u ma ttieħdet l-ebda azzjoni biex jittaffew. Is-settur tal-kostruzzjoni huwa kkaratterizzat minn regolamenti stretti tal-bini u għadd kbir ta' skemi ta' ċertifikazzjoni. Il-Gvern ippreżenta strateġija dwar il-kostruzzjoni f'Novembru 2014. Din tistabbilixxi intenzjonijiet tajba, bħas-simplifikazzjoni tar-regoli, is-simplifikazzjoni ta' elementi tekniċi fl-applikazzjonijiet għall-bini, l-introduzzjoni ta' standards internazzjonali, l-armonizzazzjoni ta' standards nazzjonali, u t-tnaqqis ta' żmien meħud biex jinħarġu l-permessi tal-bini. Madankollu, l-istrateġija għadha ma ġietx kompletament tradotta f'miżuri konkreti. Għad hemm trikkib fl-iskemi ta' awtorizzazzjoni u ċertifikazzjoni, li f'xi każi japplikaw ukoll għall-forniment temporanju ta' servizzi transfruntiera. Barra minn hekk, l-awtorizzazzjonijiet u ċ-ċertifikazzjonijiet maħruġa fi Stati Membri oħra mhumiex dejjem ikkunsidrati meta l-fornituri ta' servizz ikunu jridu jistabbilixxu n-negozju tagħhom fid-Danimarka. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tad-Danimarka u ppublikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lid-Danimarka fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fid-Danimarka imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (2) hawn taħt. B'DAN JIRRAKKOMANDA li d-Danimarka tieħu azzjoni fl-2015 u l-2016 biex: Tevita devjazzjoni mill-objettiv baġitarju ta' terminu medju fl-2016. Iżżid il-produttività, b'mod partikolari fis-setturi tas-servizzi orjentati lejn is-suq domestiku, inkluż il-bejgħ bl-imnut u l-kostruzzjoni. Tnaqqas ir-restrizzjonijiet fuq l-istabbilimenti tal-bejgħ bl-imnut u tieħu miżuri ulterjuri biex jitneħħew l-ostakoli li fadal maħluqa minn skemi ta' awtorizzazzjoni u ċertifikazzjoni fis-settur tal-kostruzzjoni. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Estonja. Dan ivvaluta l-progress li għamlet l-Estonja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. L-Estonja ma ppreżentatx Programm Nazzjonali ta' Riforma sad-data tal-iskadenza. Bħalissal-Estonja qiegħda fil-parti preventiva tal-Patt ta' Stabbiltà u Tkabbir. Il-Gvern il-ġdid ma ssottomettiex Programm ta' Stabbiltà sal-iskadenza. Fuq il-bażi tat-tbassir tal-Kummissjoni tar-rebbiegħa tal-2015, is-surplus nominali rreġistrat fl-2014 huwa pproġettat li jsir defiċit ta' 0,2 % tal-PDG fl-2015 u 0,1 % tal-PDG fl-2016. Il-proporzjon tad-dejn tal-gvern huwa mbassar li jinżel gradwalment minn 10,6 % tal-PDG fl-2014 għal inqas minn 10 % tal-PDG fl-2016. Fuq il-bażi tat-tbassir tal-Kummissjoni tar-rebbiegħa tal-2015, hemm riskju ta' xi devjazzjoni mill-objettiv ta' terminu medju fl-2015 peress li l-bilanċ strutturali huwa previst li jiddevja mill-objettiv ta' terminu medju b'0,4 % tal-PDG. Id-devjazzjoni hija mistennija li ssir sinifikanti fl-2016 meta titjib b'0,4 % tal-PDG huwa meħtieġ iżda l-bilanċ strutturali huwa pproġettat li jmur għall-agħar b'0,3 % tal-PDG. Għalhekk, se jkun hemm bżonn miżuri ulterjuri fl-2015 u fl-2016. Fuq il-bażi tal-valutazzjoni tiegħu u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li l-Estonja mhix se tkun konformi mad-dispożizzjonijiet tal-Patt ta' Stabbiltà u Tkabbir. Ir-rata ta' impjieg tal-Estonja laħqet l-74,5 % tal-popolazzjoni fl-età tax-xogħol fit-tielet kwart tal-2014 u r-rata tal-qgħad niżlet għal 7,6 %, l-iktar livell baxx mill-2009 'l hawn. Il-proporzjon tal-qgħad fit-tul huwa ferm taħt il-medja tal-UE. Madankollu, il-forza tax-xogħol li qed tiċkien, flimkien ma' produttività tax-xogħol baxxa, qiegħda ssir sfida fuq terminu medju għal twil. L-implimentazzjoni tar-Riforma tal-Kapaċità tax-Xogħol ambizzjuża ngħatat bidu biss reċentement. Filwaqt li numru ta' miżuri relatati mat-taxxa ġew adottati sabiex iżidu l-parteċipazzjoni fis-suq tax-xogħol, dawn ma għandhomx fil-mira tagħhom b'mod speċifiku dawk b'introjtu baxx. Id-differenza bejn il-pagi tal-irġiel u n-nisa hija waħda mill-ikbar fl-Unjoni. In-nuqqas ta' faċilitajiet għall-indukrar tat-tfal jagħmilha iktar diffiċli għal ġenituri żgħażagħ, b'mod partikolari l-ommijiet, li jerġgħu lura lejn is-suq tax-xogħol. Il-proporzjon ta' studenti f'apprendistati bbażati fuq ix-xogħol huwa wkoll baxx. Hemm nuqqas ta' gradwati f'suġġetti teknoloġiċi u xjentifiċi. Il-kwalità tas-servizzi soċjali tal-awtoritajiet lokali tvarja. Il-Gvern adotta strateġija ta' tagħlim tul il-ħajja fil-bidu tal-2014, u l-programmi biex din tiġi implimentata ġew ippreżentati f'Marzu tal-2015. Ir-riforma tal-kurrikuli fis-sistema tal-edukazzjoni u t-taħriġ vokazzjonali għadha għaddejja, u l-parteċipazzjoni fit-tagħlim tul il-ħajja żdiedet. Fil-bidu tal-2015, il-Parlament adotta Att dwar l-Edukazzjoni għall-Adulti u Att dwar il-Professjonijiet. L-attraenza tal-edukazzjoni u t-taħriġ vokazzjonali u l-apprendistati tibqa' sfida. Is-sistemi ta' riċerka u innovazzjoni u l-kooperazzjoni bejn in-negozju, l-edukazzjoni għolja u l-istituzzjonijiet ta' riċerka tjiebu. Madankollu, l-appoġġ pubbliku għar-riċerka u l-innovazzjoni, taħt l-Istrateġija għar-Riċerka, l-Iżvilupp u l-Innovazzjoni (RDI) u l-Istrateġija għat-Tkabbir tal-Intraprenditorija, jidher li m'għandux koordinazzjoni, u għandu jiffoka fuq numru limitat ta' oqsma ta' speċjalizzazzjoni intelliġenti. Is-sistema ta' edukazzjoni għolja, b'mod partikolari fir-rigward tax-xjenza u t-teknoloġija, għad għandha bżonn li tiġi allinjata aħjar mal-bżonnijiet tan-negozju u l-istituzzjonijiet tar-riċerka. L-investiment fil-proprjetà intellettwali huwa baxx, u ftit huma l-kumpanniji li jaħdmu flimkien ma' istituzzjonijiet ta' riċerka. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Estonja u ppubblikatha fir-rapport tal-pajjiż tal-2015. Hija vvalutat ukoll is-segwitu mogħti għar-rakkomandazzjonijiet indirizzati lill-Estonja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Estonja, imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (3) ta' hawn taħt. B'DAN JIRRAKKOMANDA li l-Estonja tieħu azzjoni fl-2015 u l-2016 biex: Tevita li tiddevja mill-objettiv baġitarju ta' terminu medju fl-2015 u l-2016. Ittejjeb il-parteċipazzjoni fis-suq tax-xogħol, inkluż billi timplimenta r-Riforma tal-Kapaċità għax-Xogħol. Ittejjeb l-inċentivi għax-xogħol permezz ta' miżuri mmirati għal ħaddiema b'introjtu baxx. Tieħu azzjoni biex iċċekken id-differenza bejn il-pagi tal-irġiel u n-nisa. Tiżgura servizzi soċjali u disponibbiltà ta' servizzi għall-indukrar tat-tfal ta' kwalità għolja fuq livell lokali. Iżżid il-parteċipazzjoni fl-edukazzjoni u t-taħriġ vokazzjonali u r-rilevanza tagħhom għas-suq tax-xogħol, b'mod partikolari billi ttejjeb id-disponibbiltà tal-apprendistati. Tiffoka l-appoġġ pubbliku għar-riċerka u l-innovazzjoni fuq implimentazzjoni koordinata tan-numru limitat ta' oqsma ta' speċjalizzazzjoni intelliġenti. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta' Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih l-Irlanda ma ġietx identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jitrawwem l-investiment, jissaħħu r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Irlanda. Dan ivvaluta l-progress li għamlet l-Irlanda fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Irlanda qed tesperjenza żbilanċi makroekonomiċi, li jirrikjedu azzjoni politika deċiżiva u monitoraġġ speċifiku. B'mod partikolari, l-Irlanda temmet il-programm ta' assistenza finanzjarja UE-FMI fl-2013 u bħalissa hija soġġetta għal sorveljanza ta' wara l-programm u sorveljanza tas-Semestru Ewropew. Minkejja titjib notevoli fil-perspettiva ekonomika, xi riskji jkomplu jimmeritaw attenzjoni mill-qrib: il-livelli għoljin tad-dejn privat u tas-settur pubbliku; l-isfidi tas-settur finanzjarju li fadal, b'mod partikolari fir-rigward tal-profitabbiltà tal-banek; u l-aġġustament tas-suq tax-xogħol ikkaratterizzat minn qgħad strutturali għoli. Fid-29 ta' April 2015, l-Irlanda ppreżentat il-Programm Nazzjonali ta' Riforma tagħha tal-2015 u, fit-30 ta' April 2015, il-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Irlanda qiegħda fil-parti korrettiva tal-Patt ta' Stabbiltà u Tkabbir. Fil-programm ta' stabbiltà tiegħu tal-2015, il-Gvern qed jippjana li jikkoreġi d-defiċit eċċessiv sal-2015, f'konformità mad-data ta' skadenza stabbilita mill-Kunsill. Minn hemm 'il quddiem, qed jippjana li jilħaq l-objettiv tat-terminu medju — baġit ibbilanċjat f'termini strutturali — sal-2019. Il-Gvern qed jippjana li gradwalment inaqqas id-defiċit nominali għal 2,3 % tal-PDG fl-2015 u għal 0,7 % tal-PDG fl-2019. Skont il-Programm ta' Stabbiltà, il-proporzjon tad-dejn għall-PDG tal-gvern huwa mistenni li jonqos minn 109,7 % fl-2014 għal 105,0 % tal-PDG fl-2015, u gradwalment għal 89,4 % tal-PDG fl-2019. Ix-xenarju makroekonomiku li jirfed dawn il-projezzjonijiet baġitarji fil-programm huwa favorevoli għall-2015 u plawżibbli għall-2016. Fuq il-bażi tal-previżjoni tar-Rebbiegħa tal-2015 tal-Kummissjoni, hija prevista korrezzjoni f'waqtha u fit-tul tad-defiċit eċċessiv sal-2015. L-isforz fiskali għall-2011-2015 huwa stmat li jkun taħt l-isforz rakkomandat, iżda l-ammont ta' miżuri diskrezzjonali meħuda taħt il-Programm u minn hemm 'il quddiem huwa konformi ma' dak li kien meħtieġ. Jekk wieħed jassumi korrezzjoni f'waqtha u li ddum tad-defiċit eċċessiv kif ippjanat, l-Irlanda se tkun suġġetta għall-parti preventiva tal-Patt fl-2016. Miżuri li jappoġġjaw il-miri ppjanati tad-defiċit u l-progress lejn l-objettiv ta' terminu medju mill-2016 'il quddiem għadhom ma ġewx speċifikati biżżejjed fid-dettall. Għalhekk, fid-dawl ta' dan it-tbassir tar-rebbiegħa tal-2015 tal-Kummissjoni, jidher li hemm riskju ta' devjazzjoni sinifikanti mill-aġġustament meħtieġ lejn l-objettiv ta' terminu medju fl-2016 u li aktar miżuri se jkunu meħtieġa f'dik is-sena. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li hemm riskju li l-Irlanda ma tkunx tikkonforma mad-dispożizzjonijiet tal-Patt ta' Stabbiltà u Tkabbir. Ir-riformi tat-taxxa kkontribwew għall-aġġustament fiskali, iżda għad hemm lok biex jitnaqqsu d-distorsjonijiet, tittejjeb l-effiċjenza tas-sistema tat-taxxa u jiżdied it-tkabbir tagħha u l-ħarsien tal-ambjent. It-tassazzjoni fuq il-proprjetà inbidlet f'taxxa rikorrenti, iżda l-bażi tat-taxxa għadha relattivament limitata hekk kif ċerti proprjetajiet mhux residenzjali baqgħu barra mix-xibka tat-taxxa. It-tassazzjoni fuq ix-xogħol hija nieqsa mis-sempliċità minħabba kontribuzzjonijiet soċjali kumplessi. Il-bażijiet tat-taxxa fuq il-konsum u t-taxxi ambjentali huma limitati minħabba rati mnaqqsa u eżenzjonijiet. Ir-rati ta' żero jew rati mnaqqsa tat-taxxa fuq il-valur miżjud jagħmluha inqas effiċjenti mill-medja tal-UE u ma jidher li hemm ebda evalwazzjoni sistematika ta' tali nefqiet tat-taxxa. Hemm spazju biex wieħed itejjeb l-effikaċja tal-istrumenti tat-taxxa ambjentali u jneħħi sussidji li huma ta' ħsara għall-ambjent. Bidliet riċenti fir-regoli ta' residenza tat-taxxa huma pożittivi, anki jekk l-effett tagħhom jista' jieħu ż-żmien biex jiġi vvalutat. Saru riformi maġġuri fil-qafas fiskali f'dawn l-aħħar snin. Regoli u proċeduri ġodda, b'mod partikolari l-qafas tan-nefqa fuq terminu medju ta' żmien, huma mistennija li jipprovdu protezzjoni kontra l-politika fiskali proċiklika u huma kruċjali għas-sostenibbiltà fiskali. Madankollu, skont ir-regoli attwali, il-Gvern għandu diskrezzjoni konsiderevoli biex ibiddel il-limiti massimi tan-nefqa lil hinn mill-kontinġenzi predefiniti, ħaġa li ddgħajjef il-pjanijiet baġitarji fuq perjodu ta' żmien medju. In-nefqa pubblika fuq il-kura tas-saħħa hija relattivament għolja anke jekk l-indikaturi tal-istatus tal-qasam tas-saħħa tal-popolazzjoni b'mod ġenerali mhumiex aħjar milli fil-bqija tal-UE. Inkiseb titjib fl-effiċjenza f'dawn l-aħħar snin. Madankollu, is-sistema tas-saħħa teħtieġ riformi strutturali aktar profondi biex tillimita ż-żidiet mistennija fil-kostijiet u żżomm riżultati favorevoli fil-qasam tas-saħħa fid-dawl ta' popolazzjoni li qed tixjieħ. L-Irlanda għandha l-għan li tintroduċi skema ta' assigurazzjoni tas-saħħa universali b'livell wieħed f'perjodu ta' żmien medju u qed timplimenta riformi skont l-Istrateġija għas-Saħħa ġejjiena. Qed jiġu segwiti passi intermedji fl-introduzzjoni ta' assigurazzjoni tas-saħħa universali biex jiġu indirizzati wħud mill-isfidi urġenti u tittejjeb il-kosteffettività. L-introduzzjoni b'mod effettiv tal-għodod tas-saħħa elettroniċi, finanzjament ibbażat fuq l-attività u t-titjib tal-prattiki ta' preskrizzjoni għandhom potenzjal sinifikanti biex tiżdied il-kosteffettività. Fl-istess ħin, għad hemm potenzjal biex titnaqqas in-nefqa pubblika fuq il-farmaċewtiċi, b'mod partikolari mediċini li jkollhom privattiva, li huma ferm ogħla mill-medja tal-UE. L-Irlanda għandha wieħed mill-ogħla proporzjonijiet ta' nies li jgħixu f'unitajiet domestiċi b'intensità baxxa ta' xogħol' fl-Unjoni. Din toħloq sfidi soċjali serji u żżid ir-riskju ta' faqar fost it-tfal. Peress li l-intensità baxxa tax-xogħol hija partikolarment gravi fost unitajiet domestiċi b'ġenitur wieħed, il-proporzjon ta' tfal li jgħixu f'unità domestika b'intensità baxxa ta' xogħol huwa kważi tliet darbiet aktar mill-medja tal-UE. Sar xi progress fl-indirizzar ta' sitwazzjonijiet ta' nases tal-inattività billi nbidlu l-mod kif jaħdmu xi ħlasijiet ta' assistenza soċjali. Madankollu, l-aċċess għall-kura tat-tfal full-time għadu limitat u għali, li huwa ostaklu għal nisa u familji b'ġenitur wieħed biex jipparteċipaw fis-suq tax-xogħol. Bl-ambjent makroekonomiku aktar b'saħħtu, is-sitwazzjoni ġenerali tal-SMEs tjiebet iżda għadhom iħabbtu wiċċhom ma' pożizzjonijiet finanzjarji kontrastanti ħafna; proporzjon relattivament żgħir għadu qed isofri minn kwistjonijiet ta' legat u qed jikkonċentra l-ħtiġijiet ta' diżingranġġ akbar tas-settur. Id-domanda għall-kreditu qed turi wkoll sinjali ta' rkupru. L-SMEs qed ikomplu jiddependu ħafna fuq il-finanzjament bankarju għall-investiment, u s-sorsi mhux bankarji tal-finanzi huma relattivament sottożviluppati. Hekk kif l-irkupru qed jaqbad ir-ritmu u d-domanda domestika qed tirkupra, il-limitazzjonijiet fil-forniment x'aktarx jiżdiedu sakemm il-kanali ta' kreditu jiġu rranġati b'mod adegwat u s-sorsi tal-finanzjament jiġu diversifikati; dan huwa kruċjali għall-investiment u l-prospetti ta' tkabbir. Ittieħdu inizjattivi ta' politika sinifikanti biex jappoġġjaw l-aċċess tal-SMEs għall-finanzi u joffru prodotti ġodda li jdumu aktar fit-tul. Dawn jinkludu t-twaqqif ta' Strategic Banking Corporation of Ireland (SBCI), l-Ireland Strategic Investment Fund (ISIF) u skemi oħra. Madankollu, għalkemm għadhom fl-istadju tal-bidu, sa issa dawn l-iskemi għadhom ma qabdux ħafna u l-effettività u l-impatt tal-SBCI u l-ISIF jistgħu jiġu ġġudikati biss fid-dawl tal-esperjenza. L-Irlanda għamlet progress tajjeb fir-ristrutturar, it-tnaqqis fid-daqs u r-rikapitalizzazzjoni tal-banek domestiċi tagħha. Il-profili tal-finanzjament tal-banek irritornaw għan-normal u l-profittabbiltà qed tkompli titjieb. Madankollu, għad hemm sfidi kritiċi ta' legat. L-istokk għoli tas-self improduttiv qed jonqos biss bil-mod u għadu qed ikun ta' piż fuq il-kapaċità tal-banek biex jappoġġaw l-irkupru ekonomiku. Dawn is-selfiet irrappreżentaw 23,2 % tas-self totali fit-tliet banek domestiċi prinċipali fir-raba' kwart tal-2014, waħda mill-ogħla rati fl-Unjoni. Filwaqt li l-banek qed ikomplu jilħqu l-miri tagħhom ta' riżoluzzjoni tal-arretrati tas-self ipotekarju, l-arretrati tal-itwal terminu ta' żmien (aktar minn 720 jum) qed ikomplu telgħin u żdiedu għal 9,8 % tal-bilanċi totali tas-self fir-raba' kwart tal-2014. Qed isir progress fl-implimentazzjoni ta' soluzzjonijiet ta' ristrutturar sostenibbli; f'April, il-Bank Ċentrali tal-Irlanda esiġa li l-banek ikollhom soluzzjonijiet fis-seħħ għall-biċċa l-kbira ta' dawk li jissellfu sa tmiem l-2015. Madankollu, il-banek kienu jistrieħu b'mod sinifikanti fuq standard ta' metodi ta' awtodixxiplina li jinvolvu l-iskedar mill-ġdid tal-pagamenti prinċipali jew tal-imgħax minflok inaqqsu t-tnejn li huma. Il-banek ukoll għadhom jiddependu ħafna fuq proċeduri legali bħala mezz biex jikkonvinċu l-klijenti li jkollhom l-arretrati biex jimpenjaw ruħhom. L-introduzzjoni ppjanata ta' reġistru ċentrali tal-kreditu mxiet bil-mod anke jekk hi kruċjali biex tittejjeb is-superviżjoni, is-sottoskrizzjoni tal-kreditu u l-ġestjoni tar-riskju. Is-sitwazzjoni fis-suq tax-xogħol tjiebet mill-2013 'l hawn, b'aktar ħolqien ta' impjiegi fis-settur privat u nżul kostanti fil-qgħad. Madankollu, ir-rata tal-qgħad għadha għolja u l-qgħad fuq perjodu twil ta' żmien jibqa' ta' inkwiet serju. Jeżisti r-riskju li xi qgħad ċikliku jista' jsir strutturali għaliex mal-ibbilanċjar tal-ekonomija xiref nuqqas ta' tlaqqigħ tal-ħiliet. Il-qgħad fost iż-żgħażagħ għadu ħafna ogħla milli fil-perjodu ta' qabel il-kriżi. Ir-riformi tal-attivazzjoni għamlu progress sinifikanti f'dawn l-aħħar snin, iżda baqa' xi tħassib dwar l-effikaċja ta' politiki ta' attivazzjoni u programmi ta' taħriġ eżistenti, u l-kapaċità tas-servizzi tal-impjieg sabiex irendu fuq l-iskala meħtieġa. L-inizjattiva Job Path li tnediet dan l-aħħar hija żvilupp pożittiv; hemm bżonn li tiġi ttestjata l-effikaċja tagħha. Fil-passat, is-sistema tal-edukazzjoni avvanzata u ta' taħriġ ma kinitx effettiva biex tipproduċi t-tipi ta' ħiliet li kellha bżonn l-ekonomija bbilanċjata mill-ġdid, u kien biss reċentement li bdew ir-riformi. Il-kostijiet għas-servizzi legali għadhom għolja u għad iridu jiġu aġġustati f'konformità ma' servizzi professjonali oħra. L-aġġustament huwa importanti, peress li s-servizzi legali huma input għas-setturi kollha tal-ekonomija u l-kost tagħhom għandu effett fuq il-kompetittività tal-Irlanda. Ir-riforma tal-qafas regolatorju għas-servizzi legali bil-għan li tiżdied il-kompetizzjoni u jitnaqqsu l-kostijiet hu proġett fit-tul li l-awtoritajiet huma impenjati għalih. Madankollu, il-Liġi dwar Regolament għas-Servizzi Legali, ippubblikata fl-2011, għadha ma ġietx adottata. Barra minn hekk, tnaqqis attwali fil-kostijiet jista' jinkiseb biss jekk it-tisħiħ tal-kompetizzjoni u d-dispożizzjonijiet tat-tnaqqis tal-kostijiet tal-qafas regolatorju ppjanat jiġu miżmuma u inkorporati fir-Regolamenti li għandhom jinħarġu mill-Awtorità Regolatorja tas-Servizz Legali li waslet biex tiġi stabbilita. Għalhekk, il-Kummissjoni ser tkompli timmonitorja l-progress f'dan il-qasam fil-kuntest tas-Semestru Ewropew. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Irlanda u ppublikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lill-Irlanda fis-snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Irlanda imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) ta' hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1) u (4) hawn taħt. B'DAN JIRRAKKOMANDA li l-Irlanda tieħu azzjoni fl-2015 u l-2016 biex: Tiżgura korrezzjoni fit-tul tad-defiċit eċċessiv fl-2015. Tikseb aġġustament fiskali ta' 0,6 % tal-PDG lejn l-objettiv baġitarju ta' terminu medju fl-2016. Tuża l-qligħ mhux mistenni minn kundizzjonijiet ekonomiċi u finanzjarji li kienu aħjar milli kien mistenni biex jiġi aċċelerat it-tnaqqis tad-defiċit u t-tnaqqis tad-dejn. Tillimita s-setgħat diskrezzjonali eżistenti biex jinbidlu l-limiti massimi tan-nefqa lil hinn minn kontinġenzi speċifiċi u predefiniti. Twessa' l-bażi tat-taxxa u tirrieżamina n-nefqiet tat-taxxa, inkluż it-taxxi fuq il-valur miżjud. Tieħu miżuri biex iżżid il-kosteffettività tas-sistema tal-kura tas-saħħa, inkluż billi tnaqqas in-nefqa fuq mediċini li jkollhom privattiva u timplimenta gradwalment il-prattiċi adegwati ta' preskrizzjoni. Tintroduċi finanzjament ibbażat fuq l-attività fis-sistema kollha tal-isptarijiet pubbliċi. Tieħu passi biex iżżid l-intensità tax-xogħol tal-unitajiet domestiċi u tindirizza r-riskju tal-faqar tat-tfal permezz tat-tnaqqis ta' kif jittieħdu l-benefiċċji u l-pagamenti supplimentari malli wieħed imur lura għall-impjieg u permezz ta' aċċess aħjar għal servizzi ta' kura tat-tfal fuq bażi full-time. Tiffinalizza soluzzjonijiet li jdumu ta' ristrutturar għal maġġoranza vasta ta' self ipotekarju arretrat sal-aħħar tal-2015 u ssaħħaħ l-arranġamenti ta' monitoraġġ mill-Bank Ċentrali tal-Irlanda. Tiżgura li s-soluzzjonijiet ta' ristrutturar għal self lill-SMEs f'diffikultà u s-self kummerċjali residwu relatat mal-proprjetà immobbli jkunu sostenibbli billi l-prestazzjoni tal-banek tiġi vvalutata ulterjorment fl-isfond tal-miri proprji. Tieħu l-passi meħtieġa biex tiżgura li r-reġistru ċentrali tal-kreditu jibda jaħdem sal-2016. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew tal-2015 għal koordinazzjoni tal-politika ekonomika. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih Spanja ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport dwar il-pajjiż għal Spanja għall-2015. Dan ivvaluta l-progress ta' Spanja meta indirizza r-rakkomandazzjonijiet speċifiċi għall-pajjiżi adottati fit-8 ta' Lulju 2014. Ir-Rapport dwar il-Pajjiż jinkludi wkoll ir-riżultati tal-analiżi fil-fond, skont l-Artikolu 5 tar-Regolament (UE) Nru 1176/2011. Il-Kummissjoni, permezz tal-analiżi tagħha tikkonkludi li Spanja tinsab għaddejja minn żbilanċi makroekonomiċi li jeħtieġu azzjoni politika deċiżiva u monitoraġġ speċifiku. B'mod partikolari, minkejja li kien hemm xi titjib fir-riekwilibrar tal-kont kurrenti u l-isforz sinifikanti ta' tnaqqis fl-ingranaġġ fl-aħħar snin, ir-riskji relatati mal-livelli għoljin fil-pożizzjoni tad-dejn tas-settur pubbliku u dak privat, u l-pożizzjoni netta ferm negattiva tal-investiment internazzjonali, għadhom jeħtieġu attenzjoni mill-qrib fil-kuntest ta' qgħad għoli ħafna. Il-bżonn ta' azzjoni sabiex jitnaqqas ir-riskju tal-effetti negattivi fuq l-ekonomija Spanjola u, minħabba d-daqs tagħha, tal-effetti konsegwenzjali negattivi li jaffettwaw l-unjoni ekonomika u monetarja, huwa partikolarment importanti. Fit-30 ta' April 2015, Spanja ppreżentat il-Programm Nazzjonali ta' Riforma tagħha tal-2015 kif ukoll il-Programm ta' Stabbiltà tagħha tal-2015. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa Spanja qiegħda fil-parti korrettiva tal-Patt ta' Stabbiltà u Tkabbir. Fil-Programm ta' Stabbiltà tiegħu tal-2015, il-Gvern qed jippjana li jilħaq il-miri tad-defiċit nominali tal-EDP ta' 4,2 % tal-PDG fl-2015 u ta' 2,8 % tal-PDG fl-2016. Il-Gvern qed jippjana li jilħaq l-objettiv tat-terminu medju ta' pożizzjoni baġitarja ibbilanċjata f'termini strutturali sal-2019. Skont il-Programm ta' Stabbiltà, il-proporzjon tad-dejn għall-PDG tal-gvern huwa mistenni li jilħaq il-massimu ta' 98,9 % fl-2015, u li gradwalment jonqos għal 93,2 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawżibbli għall-2015, u minn wara din is-sena favorevoli. Abbażi tal-previżjoni tar-rebbiegħa tal-Kummissjoni tal-2015, huwa previst defiċit ta' 4,5 % u ta' 3,5 % tal-PDG għall-2015 u l-2016, rispettivament. Għaldaqstant, hemm ir-riskju li l-miri għad-defiċit nominali tal-2015 u l-2016 ma jintlaħqux. Barra minn hekk, l-isforz fiskali previst minn Spanja għall-2013-2016 huwa mistenni li jkun taħt il-livell irrakkomandat, u aktar miżuri strutturali se jkunu meħtieġa fl-2015 u l-2016. Abbażi tal-valutazzjoni tal-Programm ta' Stabbiltà u filwaqt li tiġi kkunsidrata l-previżjoni tar-rebbiegħa tal-Kummissjoni għall-2015, il-Kunsill huwa tal-fehma li hemm ir-riskju li Spanja ma tikkonformax mad-dispożizzjonijiet tal-Patt ta' Stabbiltà u Tkabbir. Spanja għamlet ftit progress rigward l-eliminazzjoni tal-arretrati kummerċjali tas-settur pubbliku. Fl-2014, Spanja għamlet ukoll xi progress fl-identifikazzjoni ta' proposti sabiex tirrazzjonalizza l-kura tas-saħħa, l-edukazzjoni kif ukoll l-infiq soċjali fil-livell reġjonali, għalkemm dawn, fl-aħħar mill-aħħar ma ġewx adottati. Madankollu, leġislazzjoni sabiex tiġi introdotta regola dwar l-infiq reġjonali fuq il-prodotti farmaċewtiċi u għall-kura tas-saħħa ġiet adottata fit-28 ta' Mejju 2015. L-implimentazzjoni tal-miżuri preventivi, korrettivi u ta' infurzar li jinsabu fil-Liġi Organika dwar l-Istabbiltà Baġitarja u s-Sostenibbiltà Finanzjarja miexja 'l quddiem bil-mod. Il-kosteffettività fis-settur tal-kura tas-saħħa tjiebet, iżda jibqa' importanti li jinżamm taħt kontroll t-tkabbir fl-infiq farmaċewtiku u, speċifikament, jinżamm taħt monitoraġġ l-infiq farmaċewtiku fl-isptarijiet. Id-defiċit fis-sistema tal-elettriku ġie effettivament eliminat mill-2014, u l-problema ta' awtostradi bil-pedaġġ insolventi ġiet indirizzata, u b'hekk tnaqqsu l-ispejjeż għall-Istat. Spanja madankollu, ma poġġietx fis-seħħ sistema sabiex jitwettqu valutazzjonijiet indipendenti fuq proġetti kbar tal-infrastruttura futuri. Fl-aħħar nett, filwaqt li d-disponibbiltà ta' data tal-eżekuzzjoni tal-baġit żdiedet b'mod konsiderevoli, hemm lok għal titjib fuq livell reġjonali billi tiġi żgurata l-osservanza tal-prinċipju tal-liġi tal-istabbiltà dwar it-trasparenza u tal-pluriannwalità, il-konverġenza tar-regoli tal-kontabbiltà pubblika u l-użu korrett ta' kontijiet barra mill-baġit. Sar xi progress fil-qasam tat-tassazzjoni bl-introduzzjoni ta' riforma fit-taxxa komprensiva sabiex is-sistema fiskali tkun aktar sempliċi kif ukoll twassal għall-ħolqien tal-impjiegi u għat-tkabbir. Ir-riforma fiskali ġiet adottata fl-20 ta' Novembru 2014, sabiex tidħol fis-seħħ f'Jannar 2015, u tkopri t-tassazzjoni fuq l-introjtu personali u korporattiv. Sar ukoll xi progress fir-rigward tal-ġlieda kontra l-evażjoni tat-taxxa, iżda progress limitat kien hemm fil-qasam tat-tassazzjoni ambjentali. Ir-ristrutturar tas-settur bankarju Spanjol, u b'mod partikolari ta' dawk il-banek li jirċievu l-għajnuna mill-Istat, miexi 'l quddiem sew. Fl-istess ħin, il-miżuri riċenti li jippromwovu l-aċċess għal finanzjament mhux bankarju taw lill-kumpaniji — għallinqas sa ċertu punt — aċċess aħjar għall-finanzjament, speċjalment fid-dawl tal-livell għoli ta' dipendenza tad-ditti Spanjoli fuq il-kreditu mill-banek. L-implimentazzjoni sħiħa ta' dawn ir-riformi hija kruċjali sabiex tiġi ffaċilitata r-riallokazzjoni tar-riżorsi u sabiex l-aġġustament li għaddej bħalissa jiġi appoġġjat. Sar xi progress fit-tneħħija tal-ostakli li kien fadal fis-sistema li titratta l-fallimenti korporattivi, u ġie adottat Liġi b'Digriet Rjali dwar l-insolvenza personali fis-27 ta' Frar 2015. Madankollu għad hemm bżonn ta' aktar titjib fil-kapaċità amministrattiva u ġudizzjarja sabiex jiġu ttrattati l-każijiet ta' insolvenza. Id-diżokkupazzjoni għolja fuq terminu twil u s-segmentazzjoni tas-suq tax-xogħol għadhom ixekklu t-tkabbir tal-produttività u għandhom effett ħażin fuq il-kundizzjonijiet tax-xogħol fi Spanja. F'dan ir-rigward, u minħabba r-rata tal-qgħad ferm għolja, il-pagi ta' xi setturi u kumpaniji fuq terminu medju jista' jkun meħtieġ li jikbru anqas mill-produzzjoni, sabiex jinħolqu impjiegi u jinkisbu aktar vantaġġi fil-kompetittività. Is-sħab soċjali laħqu ftehim interprofessjonali komprensiv bil-quddiem għall-2015-2017. Dan il-ftehim bil-quddiem jiddikjara l-importanza li, permezz ta' negozjati settorjali u mal-kumpaniji, jiġi stabbilit il-prinċipju li l-pagi għandhom jimxu id f'id mad-differenzjali tal-produttività ta' bejn il-kumpaniji. Minkejja r-riformi regolatorji, il-proporzjon ta' ħaddiema b'impjieg temporanju għadu għoli u jaffettwa b'mod partikolari liż-żgħażagħ u dawk b'ħiliet limitati. Barra minn hekk, it-tipi ta' kuntratti ġodda introdotti għall-impjegati tal-SMEs u l-inċentivi li jħeġġu lil impjegaturi biex jimpjegaw persunal għal żmien indeterminat jidher li għadhom mhux qed jiġu totalment sfruttati. L-awtoritajiet Spanjoli ħabbru li sa Mejju 2016 se ssir valutazzjoni tas-sussidji offruti lil impjegaturi li jirreklutaw persunal ġdid. Il-prestazzjoni tas-servizz pubbliku tal-impjiegi, u tal-aġenziji li għandhom ġew esternalizzati is-servizzi, hija kruċjali sabiex jiġu żgurati l-effikaċja tas-suq tax-xogħol attiv u tal-politiki ta' attivazzjoni kif ukoll l-iffukar adegwat fuq dawn, inkluż it-taħriġ mill-ġdid effikaċi li jippermetti lin-nies jiċċaqalqu għal setturi fejn qed jinħolqu aktar impjiegi. Spanja, għamlet progress limitat biex tħaffef il-modernizzazzjoni tas-servizzi tal-impjieg pubbliku u biex tindirizza l-inugwaljanzi reġjonali. Il-qgħad fost iż-żgħażagħ fi Spanja għadu għoli ħafna (aktar minn 50 %), u r-rata ta' abbandun bikri mill-iskola hija waħda fost l-ogħla fl-Unjoni. Spanja qed timplimenta l-iskemi edukattivi l-ġodda introdotti permezz tal-Liġi Nru 8/2013 dwar il-kwalità tal-edukazzjoni, imfasslin sabiex tiżdied il-kwalità tal-edukazzjoni primarja u sekondarja. Sar progress limitat sabiex tiżdied ir-rilevanza tal-edukazzjoni u tat-taħriġ vokazzjonali għas-suq tax-xogħol, u l-isforzi biex titjieb l-kooperazzjoni bejn l-istituzzjonijiet tal-edukazzjoni għolja u l-impjegaturi waqgħu lura fiż-żmien. Hemm pjanijiet sabiex tiġi estiża l-iskema ta' taħriġ vokazzjonali doppju fl-2015, iżda għad hemm differenzi konsiderevoli fl-implimentazzjoni tagħha fost ir-reġjuni. Ġie stabbilit kumitat speċifiku biex jeżamina r-rilevanza tal-kurrikuli tal-edukazzjoni u tat-taħriġ għall-ħtiġijiet tas-suq tax-xogħol. Spanja għamlet progress limitat sabiex ittejjeb l-effettività tas-sistema ta' ħarsien soċjali tagħha. Hija waqqfet programm ta' attivazzjoni ġdid għal dawk li jkunu ilhom qiegħda għal żmien twil, li jgħaqqad flimkien l-appoġġ bl-introjtu kif ukoll għajnuna sabiex jinstab xogħol. Il-koordinazzjoni limitata bejn is-servizzi tax-xogħol u dawk soċjali, u l-inkompatibilità tad-diversi skemi ta' introjtu minimu naqqsu madankollu l-effettività tal-programmi ta' assistenza soċjali. Għall-familji bit-tfal bi dħul baxx, li qed jaffaċċjaw livell għoli ta' faqar, Spanja għamlet progress limitat biex jitjieb l-iffukar fuq l-iskemi ta' appoġġ tal-familja u s-servizzi ta' kura. Ir-riformi strutturali jeħtieġ li jinkludu t-tneħħija tal-ostakli li jżommu lin-negozji milli jikbru, għajnuna lill-SMEs sabiex jespandu s-swieq tagħhom u jippromwovu l-innovazzjoni, żieda fil-kapaċità tal-esportazzjoni, l-istimolu għall-ħolqien tal-impjiegi u għajnuna lill-kumpaniji sabiex jikkompetu b'mod aktar effiċjenti — anke fi swieq interni — u kumplessivament titjib fil-produttività. Spanja bdiet teżamina r-raġunijiet l-għala hemm proporzjon għoli ta' mikrointrapriżi u intrapriżi żgħar fl-ekonomija tagħha. L-istudju tar-raġunijiet l-għala n-negozji baqgħu żgħar se jippermetti lill-Gvern biex ineħħi l-ostakoli regolatorji li jimpedixxu lill-kumpaniji milli jikbru. Għalkemm sar xi progress fl-implimentazzjoni tal-Liġi Nru 20/2013 dwar l-unità tas-suq, fil-livell ta' gvern reġjonali għad hemm dewmien. Il-liġi dwar ir-regolamentazzjoni tal-permessi ambjentali għadha ma ġietx implimentata fir-reġjuni kollha. Ma sar l-ebda progress marbut mal-adozzjoni tar-riforma għas-servizzi professjonali u l-assoċjazzjonijiet professjonali. Dgħufijiet strutturali fis-sistema ta' riċerka u ta' innovazzjoni ta' Spanja jkomplu jillimitaw il-potenzjal għat-tkabbir tagħha. Għalhekk, jibqa' essenzjali li jiġu identifikati sorsi ġodda ta' finanzjament, jiġi żgurat l-użu effettiv u effiċjenti tar-riżorsi, titwaqqaf l-aġenzija ta' riċerka l-ġdida u jiġu mħeġġa miżuri sabiex l-ambjent kummerċjali jkun aktar miftuħ għall-innovazzjoni. Sar xi progress f'dak li għandu x'jaqsam man-netwerk ferrovjarju, permezz ta' miżuri li qed jittieħdu sabiex tiġi żgurata kompetizzjoni effikaċi fis-servizzi ferrovjarji għall-merkanzija u l-passiġġieri. Fl-4 ta' Lulju 2014, il-Kunsill tal-Ministri adotta Liġi b'Digriet Rjali 8/2014, sabiex jinħoloq fond ħalli titjieb l-aċċessibbiltà tal-art fil-portijiet marittimi. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta' Spanja u ppubblikatha fir-Rapport tal-Pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma kif ukoll s-segwitu mogħti għar-rakkomandazzjonijiet indirizzati lil Spanja fis-snin preċedenti. Hija mhux biss qieset ir-rilevanza tagħhom għal politika fiskali u soċjoekonomika sostenibbli fi Spanja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li Spanja tieħu azzjoni fl-2015 u l-2016 sabiex: Tiżgura korrezzjoni durabbli tad-defiċit eċċessiv sal-2016 billi tieħu l-miżuri strutturali meħtieġa fl-2015 u fl-2016, u billi tuża gwadanji mhux previsti sabiex taċċellera t-tnaqqis tad-defiċit u tad-dejn. Issaħħaħ it-trasparenza u r-responsabbiltà fil-finanzi pubbliċi reġjonali. Ittejjeb il-kosteffettività tas-settur tal-kura tas-saħħa, u tirrazzjonalizza l-infiq farmaċewtiku tal-isptar. Tlesti r-riforma tas-settur bankarju tat-tfaddil, anke permezz ta' miżuri leġislattivi, u tlesti r-ristrutturar u l-privatizzazzjoni ta' banek tat-tifdil tal-Istat. Tippromwovi l-allinjament tal-pagi u tal-produttività, b'konsultazzjoni mas-sħab soċjali u skont il-prattiki nazzjonali, filwaqt li tieħu inkonsiderazzjoni d-differenzi fil-ħiliet u fil-kundizzjonijiet tas-suq tax-xogħol lokali kif ukoll d-diverġenzi fil-prestazzjonijiet ekonomiċi tar-reġjuni, tas-setturi u tal-kumpaniji. Tieħu passi sabiex iżżid il-kwalità u l-effikaċja tal-għajnuna għat-tfittix ta' impjieg u tal-konsulenza, anki bħala parti mill-indirizzar tal-qgħad fost iż-żgħażagħ. Tissimplifika l-introjtu minimu u l-iskemi ta' appoġġ għall-familja kif ukoll trawwem il-mobilità reġjonali. Tneħħi l-ostakli li jimpedixxu lin-negozji milli jikbru, inklużi l-ostakoli b'riżultat ta' regolamenti assoċjati mad-daqs; tadotta r-riforma ppjanata dwar is-servizzi professjonali; taċċellera l-implimentazzjoni tal-liġi dwar l-unità tas-suq. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih Franza ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għal Franza. Dan ivvaluta l-progress li għamlet Franza fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi r-riżultati tal-analiżi fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni wasslet biex jiġi konkluż li Franza qed tesperjenza żbilanċi makroekonomiċi eċċessivi, li jeħtieġu azzjoni ta' politika deċiżiva u monitoraġġ speċifiku. B'mod partikolari, fil-kuntest ta' tkabbir baxx u inflazzjoni baxxa, flimkien ma' profitabbiltà baxxa tal-kumpaniji, u minħabba r-rispons ta' politika mhux suffiċjenti sa issa, ir-riskji li jirriżultaw kemm mill-kompetittività tal-kostijiet kif ukoll mhux tal-kostijiet u mill-pożizzjoni tad-dejn għolja u li qed tiżdied, b'mod partikolari d-dejn pubbliku, żdiedu b'mod sinifikanti. Il-ħtieġa għal azzjoni biex jitnaqqas ir-riskju ta' effetti negattivi fuq l-ekonomija ta' Franza, minħabba l-kobor tagħha, fuq l-unjoni ekonomika u monetarja aktar inġenerali, hija partikolarment kbira. Fit-30 ta' April 2015, Franza ppreżentat il-Programm Nazzjonali ta' Riforma tagħha għall-2015 u l-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Fl-aħħar nett, il-'Loi de programmation des Finances Publiques' ma ġietx aġġornata kif irrakkomandat mill-Kunsill. B'mod ġenerali, l-istrateġija ta' konsolidament segwita minn Franza tiddependi primarjament mit-titjib fil-kondizzjonijiet ċikliċi u kontinwazzjoni tal-ambjent b'rati tal-imgħax baxxi, u għalhekk hija soġġetta għal riskji. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015 u l-Komunikazzjoni tal-Kummissjoni tal-1 ta' Lulju 2015, il-Kunsill hu tal-opinjoni li Franza tikkonforma b'mod ġenerali mad-dispożizzjonijiet tal-Patt ta' Stabbiltà u Tkabbir. Madankollu, sabiex tiġi żgurata korrezzjoni durabbli tad-defiċit eċċessiv sal-iskadenza stabbilita, jeħtieġ li l-istrateġija baġitarja tiġi msaħħa u sostnuta permezz tal-implimentazzjoni ta' riformi strutturali komprensivi u ambizzjużi. Se jkun kruċjali li jissaħħu r-rieżamijiet tal-infiq u li jiġu identifikati oqsma kbar ta' tnaqqis fin-nefqa biex dawn ikunu jistgħu jwasslu għar-riżultati mistennija. Franza għandha tiżgura li l-miri ta' tnaqqis tal-infiq jikkunsidraw ir-rata tal-inflazzjoni qrib iż-żero. Fl-istess ħin, l-iffrankar li jirriżulta mill-kostijiet anqas milli mistennija tad-dejn pubbliku minħabba rati ta' imgħax aktar baxxi għandu jwassal biex inaqqas id-defiċit. Barra minn hekk, iffrankar imdaqqas fuq terminu qasir ma jistax jintlaħaq mingħajr trażżin b'mod sinifikanti taż-żieda fl-infiq tas-sigurtà soċjali, li rrappreżenta 26 % tal-PDG fl-2014, li jammonta għal kważi nofs in-nefqa tas-settur pubbliku. Għall-perjodu 2015-2017 huma ppjanati EUR 11-il biljun ta' ffrankar fin-nefqa tal-kura tas-saħħa, iżda aktar sforzi huma meħtieġa biex jiġu llimitati ż-żidiet fin-nefqa f'dan il-qasam. B'mod partikolari, hemm lok biex jiġu implimentati aktar politiki ta' konteniment tal-kostijiet fil-qasam tal-prezzijiet tal-farmaċewtika u l-infiq tal-isptarijiet. Is-sistema tal-pensjoni ser tkompli tiffaċċja defiċits sal-2020 u r-riformi tal-pensjonijiet preċedenti mhux se jkunu biżżejjed biex jiġi eliminat id-defiċit tas-sistema. B'mod partikolari, l-iskemi għal uffiċjali tal-Istat u impjegati ta' kumpaniji kkontrollati mill-Istat ikomplu jitfgħu piż fuq id-defiċit tal-pensjonijiet. Barra minn hekk, is-sitwazzjoni makroekonomika għandha impatt kbir fuq is-sostenibbiltà tas-sistema tal-pensjoni, b'mod partikolari s-sitwazzjoni ta' skemi tal-pensjonijiet kumplimentari. Azzjoni deċiżiva hija meħtieġa biex terġa' tiġi stabbilita s-saħħa finanzjarja tas-sistema tal-pensjonijiet kumplimentari. Franza wettqet riforma tal-amministrazzjoni lokali bil-għan li żżid l-effiċjenza tas-sistema. Hija għandha tkompli timplimenta t-tnaqqis ippjanat f'għotjiet mill-gvern ċentrali u ssaħħaħ il-kontroll tan-nefqa tal-gvern lokali, billi timponi limitu massimu fuq iż-żieda annwali fid-dħul tat-taxxa tal-gvern lokali, b'kunsiderazzjoni tal-limiti massimi fuq għadd ta' taxxi lokali. Hija meħtieġa wkoll azzjoni biex tiġi kkontrollata ż-żieda fil-kostijiet amministrattivi tal-awtoritajiet lokali. Ittieħdu miżuri ta' politika biex jitnaqqsu l-kostijiet lavorattivi u jitjieb il-marġni ta' profitt tal-kumpaniji permezz tal-kreditu tat-taxxa ta' EUR 20 biljun għall-kompetittività u l-impjiegi u tnaqqis addizzjonali ta' EUR 10 biljuni fil-kontribuzzjonijiet tas-sigurtà soċjali tal-impjegaturi ppjanat skont il-patt ta' responsabbiltà u solidarjetà. Dawn iż-żewġ miżuri jammontaw għal 1,5 % tal-PDG u għandhom jikkontribwixxu biex inaqqsu d-distakk bejn Franza u l-medja taż-Żona tal-Euro rigward il-feles ta' taxxa. L-implimentazzjoni ta' dawn il-miżuri għandha tkompli fl-2016, iżda minħabba l-kost għoli tagħhom għall-baġit pubbliku, huwa importanti li tiġi vvalutata l-effettività tagħhom fuq livell ta' kumpanija. Din l-evalwazzjoni għandha tikkunsidra b'mod partikolari r-riġiditajiet li jaffettwaw is-swieq tax-xogħol u tal-prodotti, speċjalment dawk li jaffettwaw il-pagi. Il-kost lavorattiv fuq il-paga minima jibqa' għoli meta mqabbel ma' Stati Membri oħra. Il-paga minima għandha tevolvi b'mod li tiffavorixxix aktar il-kompetittività u l-ħolqien tax-xogħol. Barra minn hekk, f'kuntest ta' inflazzjoni baxxa, l-indiċjar awtomatiku tagħha jista' jwassal għal żidiet lil hinn minn dak li huwa meħtieġ biex tinżamm il-kapaċità tal-akkwist. Fl-2014, il-proporzjon tat-taxxa mal-PDG kien ta' 45,8 %, li kien wieħed mill-ogħla fl-Unjoni. Ir-rati tat-taxxa korporattiva huma għolja u jaffettwaw b'mod negattiv l-investiment ta' kumpaniji Franċiżi. Ir-rata tat-taxxa effettiva mħallsa minn kumpanija hija medja ta' 38,3 %, li hija fost l-ogħla fl-Unjoni. Barra mill-eliminazzjoni gradwali tas-soprataxxa ta' solidarjetà fuq il-kumpaniji u t-tnaqqis fir-rata statutorja għal 28 % fl-2020, Franza għandha żżid l-isforzi fit-terminu qasir biex it-tassazzjoni korporattiva tiffavorixxi t-tkabbir u l-investiment. Jeħtieġu sforzi biex is-sistema tat-taxxa tiġi ssimplifikata billi jitneħħew it-taxxi li mhumiex effiċjenti. Ġew identifikati aktar minn 100 tip ta' taxxa li jipproduċu ftit li xejn jew l-ebda dħul u jekk dawn jitneħħew il-proċeduri jistgħu jiġu ssimplifikati għall-kumpaniji u l-familji. Id-deterjorament fit-tul fis-suq tax-xogħol affettwa s-sistema ta' benefiċċji tal-qgħad, u wassal biex is-sostenibbiltà tal-mudell tiġi ddubitata. Il-konvenzjoni l-ġdida dwar is-sistema ta' benefiċċji tal-qgħad introdotta fl-1 ta' Lulju 2014 mhijiex biżżejjed biex jitnaqqas id-defiċit. Id-diversi miżuri introdotti huma mistennija jiġġeneraw EUR 0,3 biljun f'iffrankar fl-2014 u EUR 0,8 biljun oħra fl-2015. Madankollu, id-defiċit tas-sistema għadu mbassar li jiżdied minn EUR 3,9 biljun fl-2014 għal EUR 4,4 biljun fl-2015, li jwassal għal żieda ulterjuri fid-dejn tas-sistema għal EUR 25,9 biljun. Huma meħtieġa miżuri strutturali biex tiġi żgurata l-vijabbiltà tas-sistema. B'mod partikolari, il-kondizzjonijiet ta' eliġibbiltà, l-istruttura digressiva tal-benefiċċji u r-rati ta' sostituzzjoni għall-ħaddiema bl-aktar pagi għolja għandhom jiġu rieżaminati bejn is-sħab soċjali responsabbli mill-amministrazzjoni tas-sistema. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta' Franza u ippublikatha fir-rapport tal-pajjiż tal-2015. Il-Kummissjoni vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lil Franza fi snin preċedenti. Hija mhux biss qieset ir-relevanza tagħhom għall-politika fiskali u soċjoekonomika sostenibbli fi Franza imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (6) ta' hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (6) ta' hawn taħt. B'DAN JIRRAKKOMANDA li Franza tieħu azzjoni fl-2015 u l-2016 biex: Tiżgura azzjoni effettiva skont il-proċedura tad-defiċit eċċessiv u korrezzjoni durabbli tad-defiċit eċċessiv sal-2017 billi ssaħħaħ l-istrateġija baġitarja, u tieħu l-miżuri meħtieġa għas-snin kollha u tuża l-gwadanji mhux previsti kollha għat-tnaqqis tad-defiċit u tad-dejn. Tispeċifika t-tnaqqis fin-nefqa ippjanat għal dawn is-snin u tipprovdi evalwazzjoni indipendenti tal-impatt tal-miżuri ewlenin. Iżżid l-isforzi biex tagħmel ir-rieżami tal-infiq effettiv, tkompli bl-evalwazzjonijiet tal-ordni pubbliku u tidentifika l-opportunitajiet ta' ffrankar fis-subsetturi kollha tal-gvern ġenerali, inkluż fuq is-sigurtà soċjali u l-gvern lokali. Tieħu azzjoni biex tillimita ż-żieda fin-nefqa amministrattiva tal-awtoritajiet lokali. Tieħu miżuri addizzjonali biex iġġib is-sistema tal-pensjonijiet f'bilanċ, b'mod partikolari tiżgura sa Marzu 2016 li s-sitwazzjoni finanzjarja tal-iskemi tal-pensjonijiet komplementari hija sostenibbli fuq tul ta' żmien. Tiżgura li t-tnaqqis tal-kost lavorattiv li jirriżulta mill-kreditu tat-taxxa għall-kompetittività u l-impjiegi u mill-patt ta' responsabbiltà u solidarjetà jkunu sostnuti, b'mod partikolari bl-implimentazzjoni tagħhom kif ippjanat fl-2016. Tevalwa l-effettività ta' dawn l-iskemi fid-dawl tar-riġiditajiet tas-swieq tax-xogħol u tal-prodotti. Tirriforma f'konsultazzjoni mas-sħab soċjali u f'konformità mal-prattiki nazzjonali, il-proċess tal-iffissar tal-pagi biex jiġi żgurat li l-pagi jiżviluppaw f'konformità mal-produttività. Tiżgura li l-iżviluppi tal-paga minima jkunu konsistenti mal-objettivi tal-promozzjoni tal-impjiegi u l-kompetittività. Sat-tmiem tal-2015, tnaqqas l-impedimenti regolatorji għat-tkabbir tal-kumpanniji, b'mod partikolari billi tirrieżamina l-kriterji marbuta mad-daqs fir-regolamenti biex tevita l-effetti tal-limiti minimi. Tneħħi r-restrizzjonijiet fuq l-aċċess għall-professjonijiet regolati u għall-eżerċizzju tagħhom, lil hinn mill-professjonijiet legali, b'mod partikolari rigward il-professjonijiet tas-saħħa sa mill-2015. Tissimplifika u ttejjeb l-effiċjenza tas-sistema tat-taxxa, b'mod partikolari billi tneħħi n-nefqa tat-taxxa mhux effiċjenti. Tippromwovi l-investiment, tieħu azzjoni biex tnaqqas it-taxxi fuq il-produzzjoni u r-rata statutorja tal-introjtu korporattiv, filwaqt li twessa' l-bażi tat-taxxa fuq il-konsum. Tieħu miżuri mill-2015 'il quddiem biex tneħħi t-taxxi mhux effiċjenti li qed jipproduċu ftit li xejn jew l-ebda dħul. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq il-koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih il-Kroazja ma ġietx identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Kroazja. Dan ivvaluta l-progress li għamlet il-Kroazja fl-indirizzar tar-rakkomandazzjonijiet speċifiċi għall-pajjiżi adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond, skont l-Artikolu 5 tar-Regolament (UE) Nru 1176/2011. Il-Kummissjoni, permezz tal-analiżi tagħha tikkonkludi li l-Kroazja tinsab għaddejja minn żbilanċi makroekonomiċi eċċessivi li jeħtieġu azzjoni politika deċiżiva u monitoraġġ speċifiku. B'mod partikolari, fil-kuntest ta' tkabbir batut, ta' ristrutturar tal-kumpaniji mdewwem u ta' prestazzjoni miżera fl-impjiegi, ir-riskji marbuta mal-kompetittività dgħajfa, mal-obbligazzjonijiet esterni kbar u mad-dejn pubbliku li qed jiżdied flimkien ma' governanza dgħajfa fis-settur pubbliku, żdiedu b'mod sinifikanti. F'Marzu 2015, wara l-pubblikazzjoni tar-rapport tal-pajjiż, l-awtoritajiet Kroati daħlu f'taħdidiet mas-servizzi tal-Kummissjoni dwar ir-riformi l-aktar meħtieġa sabiex jiġu indirizzati l-iżbilanċi makroekonomiċi eċċessivi. L-awtoritajiet daħlu għat-taħdidiet b'mod kostruttiv, u ħabbru għadd ta' miżuri rilevanti, inkluż it-tnaqqis ta' imposti parafiskali fl-2016 u fl-2017, l-irrazzjonalizzar tas-sistema ta' aġenziji tal-Istat u ta' unitajiet reġjonali tal-amministrazzjoni ċentrali tal-Istat, l-inċentivar ta' fużjonijiet ta' unitajiet awtonomi lokali tal-gvern, it-tnaqqis tal-inċertezza leġislattiva u t-tisħiħ tal-Uffiċċju tal-Awditjar tal-Istat. Pjanijiet ta' riforma f'diversi oqsma oħrajn, bħalma huma t-tnaqqis tal-piż amministrattiv fuq l-intrapriżi u t-titjib fil-governanza tal-intrapriżi tal-Istat, ġew stipulati f'aktar dettall. Madankollu, il-livell ta' ambizzjoni għadu taħt l-aspettattivi f'għadd ta' oqsma, b'mod partikolari f'dak li għandu x'jaqsam mar-regoli dwar l-irtirar bikri u l-pubblikazzjoni u l-implimentazzjoni tal-konklużjonijiet tal-analiżi tan-nefqa, għalkemm xi miżuri addizzjonali ġew ippreżentati sabiex jikkumpensaw parzjalment għan-nuqqas. Bħalissal-Kroazja qiegħda fil-parti korrettiva tal-Patt ta' Stabbiltà u Tkabbir. Fil-Programm ta' Konverġenza tiegħu tal-2015, il-Gvern qed jippjana li jikkoreġi d-defiċit eċċessiv sal-2017, u dan mhux konformi mal-iskadenza tal-2016 irrakkomandata mill-Kunsill. Il-Gvern qed jippjana li jnaqqas gradwalment id-defiċit nominali għal 5,0 % tal-PDG fl-2015, għal 3,9 % fl-2016 u ulterjorament sa 2,7 % tal-PDG fl-2017. Skont il-Programm ta' Konverġenza, il-proporzjon tad-dejn għall-PDG tal-gvern huwa mistenni li jilħaq il-massimu ta' 92,5 % fl-2017, u li b'mod ġenerali se jistabbilizza għal 92,4 % tal-PDG fl-2018. Ix-xenarju makroekonomiku li jirfed dawn il-projezzjonijiet baġitarji jidher kemxejn favorevoli peress li t-tkabbir huwa paragunabbli, filwaqt li l-isforz sottostanti ta' konsolidazzjoni huwa ogħla fil-Programm ta' Konverġenza milli fil-previżjoni tal-Kummissjoni. Il-miżuri li jsostnu l-miri tad-defiċit ippjanati mill-2015 'il quddiem huma biss speċifikati parzjalment. Abbażi tal-previżjoni tal-Kummissjoni tal-2015, mhux mistennija korrezzjoni tad-defiċit eċċessiv f'waqtha u li sservi sal-2016. Abbażi tal-ammont ta' miżuri diskrezzjonali meħuda, l-isforz fiskali fl-2014 kien konformi mar-Rakkomandazzjoni tal-Kunsill. Dan huwa wkoll il-każ tat-termini kumulattivi għall-2014 u l-2015, minkejja n-nuqqas previst għall-2015. Madankollu, it-tibdil (aġġustat) fil-bilanċ strutturali għall-2014-2015 huwa taħt il-valur irrakkomandat. L-isforz fiskali għall-2016 qiegħed taħt dak stabbilit fir-Rakkomandazzjoni tal-Kunsill. Għaldaqstant, huma meħtieġa aktar miżuri strutturali. Fuq il-bażi tal-valutazzjoni tiegħu tal-Programm ta' Konverġenza u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li l-Kroazja hi mistennija tikkonforma b'mod ġenerali mad-dispożizzjonijiet tal-Patt ta' Stabbiltà u Tkabbir. Fit-23 ta' April 2015, il-Kroazja ppreżentat il-Programm Nazzjonali ta' Riforma tagħha tal-2015 u, fit-30 ta' April 2015, il-Programm ta' Konverġenza tagħha tal-2015. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Il-Kroazja attwalment qed tirrevedi n-nefqa tagħha bl-għan li tilħaq effiċjenza b'mod partikolari fil-pagi, fis-sigurtà soċjali u fl-infiq tas-sussidji u biex tipprovdi spazju fiskali suffiċjenti sabiex tingħata prijorità lin-nefqa u l-investiment li jsaħħu t-tkabbir. Id-dħul tal-Kroazja mit-taxxi rikorrenti fuq il-proprjetà immobbli bħala proporzjon tal-PDG huma fost l-aktar baxxi fl-Unjoni. Matul is-sena li għaddiet ittieħdu passi sabiex titjieb il-konformità fiskali, inklużi miżuri li jindirizzaw il-frodi tal-VAT, u issa hemm bżonn li tittieħed azzjoni. Il-qafas fiskali tal-Kroazja ġie msaħħaħ mir-riformi reċenti, iżda għad hemm sfidi sinifikanti. Hemm dgħufijiet rigward il-kontroll effettiv tan-nefqa, u l-applikazzjoni konsistenti ta' restrizzjonijiet baġitarji jħallu impatt negattiv fuq it-tfassil tal-politiki fiskali u l-konklużjonijiet tal-awditi. Iż-żieda rapida fid-dejn tal-gvern titlob għal approċċ aktar attiv fil-ġestjoni tad-dejn tal-gvern. Is-sistema tal-pensjonijiet tbati minn għadd kbir ta' persuni li rtiraw kmieni, sistema ġeneruża wisq ta' pensjonijiet bikrija għal ċerti professjonijiet u bosta skemi tal-pensjonijiet speċjali. L-irtirar kmieni huwa ffaċilitat minn tnaqqis fil-pensjonijiet relattivament baxx, jew għal ċerti ħaddiema tnaqqis ta' xejn. Id-diskrepanza bejn l-età minima għall-irtirar bikri u dik statutorja hija wkoll għolja meta mqabbla mal-medja tal-UE ta' anqas minn tliet snin. Barra minn hekk is-sistema hija wisq frammentata, u l-infiq jiġi indirizzat fuq il-pensjonijiet standard. Bħala riżultat, il-proporzjon tal-benefiċċju fis-sistema tal-pensjonijiet huwa aktar baxx minn dak f'ħafna Stati Membri, minkejja nefqa komparabbli. Rigward is-settur tal-kura tas-saħħa, l-arrettrati rikorrenti għadhom qed jippreżentaw riskju fiskali. Inbdew miżuri sabiex il-finanzjament tal-isptar jiġi razzjonalizzat, iżda hemm riskji ta' implimentazzjoni. Iż-żieda ta' 10 % fil-baġit tkopri biss parzjalment il-bżonnijiet ta' finanzjament; irid isir titjib ulterjuri fl-effiċjenza sabiex tiġi żgurata l-eliminazzjoni totali tal-arretrati sal-2017. L-aġġustament limitat fil-pagi fil-perjodu ta' wara l-kriżi ggrava l-impatt negattiv fuq l-impjiegi. L-analiżi komprensiva dwar id-determinazzjoni tal-pagi u l-prattiki tal-iffissar tal-pagi, li tlestiet fl-2014, kixfet li s-sistema ma kinitx flessibbli sabiex tadatta ruħha għal tibdiliet fl-ambjent makroekonomiku. Dgħufijiet partikolari jirrigwardaw id-diskrepanzi kbar bejn is-settur privat u dak pubbliku, inklużi l-intrapriżi tal-Istat, l-estensjoni ta' ftehimiet kollettivi għal partijiet mhux firmatarji, u d-diffikultajiet relatati mat-temma ta' ftehimiet li ma għadhomx relevanti. Hemm bżonn li l-analiżi tiġi segwita minn azzjoni politika konkreta. Huwa wkoll importanti li jiġu mmonitorjati l-effetti tar-riforma tal-2013-2014 fuq is-suq tax-xogħol. Il-forza tax-xogħol hija affettwata b'mod negattiv minn tixjiħ tal-popolazzjoni rapidu flimkien ma' rati ta' attività baxxi, b'mod partikolari għaż-żgħażagħ u għal ħaddiema li qabżu l-50 sena. Minkejja żieda fl-ambitu u fin-nefqa għall-politiki attivi fis-suq tax-xogħol, l-ilħuq tagħhom għadu mhux biżżejjed f'dak li għandu x'jaqsam mal-qgħad fit-tul, mal-ħaddiema ta' età akbar u maż-żgħażagħ barra mill-edukazzjoni, minn impjieg jew taħriġ. Ir-rata tal-edukazzjoni terzjarja hija waħda mill-aktar baxxi fl-Unjoni. In-nuqqas ta' tlaqqigħ tal-ħiliet u dgħufijiet fis-sistema edukattiva u ta' taħriġ huma deterrenti sabiex tintlaħaq l-edukazzjoni għolja. Id-daqs tal-ekonomija informali għadu sfida persistenti u jagħti lok għal rata għolja ta' inċidenza ta' xogħol mhux iddikjarat. Il-miżuri li l-Kummissjoni fl-aħħar tal-2014 identifikat sabiex tiġġieled ix-xogħol mhux iddikjarat issa jeħtieġ li jiġu implimentati. Bħalissa hemm aktar minn 80 benefiċċju soċjali u programm differenti. Il-konsolidazzjoni tal-benefiċċji inbdiet, iżda fl-2015 huma meħtieġa aktar sforzi fir-riforma sabiex titjieb il-kopertura u l-adegwatezza tal-benefiċċji. It-tqassim tal-kompetenzi bejn il-livell nazzjonali u lokali huwa kumpless u frammentat, u dan jimmina l-ġestjoni tal-finanzi pubbliċi u l-effiċjenza fin-nefqa pubblika. L-attributi attwali tal-funzjonijiet tal-politiki u d-dgħufijiet amministrattivi tal-awtoritajiet lokali jaffettwaw direttament għadd ta' oqsma, bħalma huma l-ġbir tat-taxxi, l-għoti tal-benefiċċji soċjali, il-ġestjoni tal-Fondi Strutturali u ta' Investiment Ewropej, l-akkwist pubbliku u l-għoti tas-servizzi pubbliċi. Bħala miżura fuq terminu qasir, l-awtoritajiet qed jippjanaw li jistabbilixxu mekkaniżmi li jinkoraġġixxu l-fużjonijiet volontarji jew il-koordinazzjoni ta' unitajiet lokali awtonomi. Fil-gvern ċentrali, ir-riforma u r-razzjonalizzazzjoni tas-sistema tal-aġenziji tal-Istat tmexxew 'il quddiem abbażi tal-analiżi li tlestiet fl-2014 L-ambjent tan-negozju tal-Kroazja jbati minn nuqqasijiet istituzzjonali, inklużi l-instabbiltà regolatorja, il-kontroll dgħajjef tal-kwalità leġislattiva, kostijiet ta' konformità għoljin, prattiki ta' diskriminazzjoni u ostakli eċċessivi għall-fornituri ta' servizzi, piżijiet amministrattivi għoljin, għadd kbir ta' imposti parafiskali, nuqqas ta' trasparenza u prevedibbiltà baxxi fix-xogħol tal-korpi amministrattivi b'mod partikolari f'livell lokali, kanali tal-komunikazzjoni elettronika mhux żviluppati b'mod uniformi, u proċedimenti ġudizzjarji li jieħdu fit-tul, b'mod partikolari fil-qrati kummerċjali, fejn huwa meħtieġ titjib fil-ġestjoni tal-kawżi. L-istrateġija l-ġdida kontra l-korruzzjoni mhix iffukata u ma għandhiex livell suffiċjenti ta' dettall; dan irid jiġi indirizzat bi pjan ta' azzjoni sabiex tiġi implimentata l-istrateġija. Is-superviżjoni tal-intrapriżi pubbliċi mhix kompluta f'dak li għandu x'jaqsam ma' kumpaniji stabbiliti f'livell lokali u ma' sussidjarji ta' intrapriżi pubbliċi kbar. L-awtoritajiet qed jippjanaw li jnaqqsu l-għadd ta' kumpaniji "strateġiċi" u li jżidu l-isforzi għall-aġenda ta' privatizzazzjoni. Huwa meħtieġ aktar progress fil-kwalità tal-governanza, anke rigward it-tisħiħ u l-armonizzar tas-sorveljanza għal diversi intrapriżi tal-Istat. In-nomina ta' membri tal-bord mhix trasparenti u l-ħtieġa ta' kompetenza hija relattivament dgħajfa, li jxekkel il-ġestjoni tajba tal-proprjetà pubblika. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Kroazja u ppubblikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma kif ukoll s-segwitu li ngħata għar-rakkomandazzjonijiet indirizzati lill-Kroazja fis-snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fil-Kroazja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (6) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (6) hawn taħt, B'DAN JIRRAKKOMANDA li l-Kroazja tieħu azzjoni fl-2015 u l-2016 sabiex: Tiżgura korrezzjoni durabbli tad-defiċit eċċessiv sal-2016 billi tieħu l-miżuri meħtieġa fl-2015, u billi ssaħħaħ l-istrateġija baġitarja għall-2016. Tippubblika u timplimenta l-konklużjonijiet tal-analiżi tan-nefqa. Ittejjeb il-kontroll tan-nefqa f'livell ċentrali u lokali, b'mod partikolari billi tistabbilixxi mekkaniżmu ta' sanzjonijiet għal entitajiet li jkunu qed jiksru l-limiti baġitarji. Tadotta l-Att dwar ir-Responsabilità Fiskali u ssaħħaħ il-kapaċità u r-rwol tal-Uffiċċju tal-Awditjar tal-Istat. Tintroduċi taxxa fuq il-propjetà rikorrenti u ttejjeb il-konformità mal-VAT. Issaħħaħ l-immaniġġjar tad-dejn pubbliku, b'mod partikolari billi tippubblika fuq bażi annwali strateġija tal-immaniġġjar tad-dejn u tiżgura riżorsi adegwati. Tiskoraġġixxi l-irtirar bikri billi żżid sanzjonijiet għall-irtirar bikri. Ittejjeb l-adegwatezza u l-effiċjenza tal-infiq tal-pensjonijiet billi tirrestrinġi d-definizzjoni ta' professjonijiet ibsin u ta' periklu. Tindirizza r-riskji fiskali fil-kura tas-saħħa. Tindirizza d-dgħufijiet fil-qafas tal-iffissar tal-pagi, b'konsultazzjoni mas-sħab soċjali u f'konformità mal-prattiki nazzjonali, sabiex jiġi xprunat l-allinjament tal-pagi mal-produttività u mal-kundizzjonijiet makroekonomiċi. Issaħħaħ l-inċentivi għall-persuni qiegħda u mhux attivi sabiex jidħlu għal impjieg bi ħlas. Abbażi tal-analiżi tal-2014, twettaq ir-riforma tas-sistema tal-protezzjoni soċjali u tkompli tikkonsolida l-benefiċċji soċjali billi ttejjeb l-iffukar fuq id-duplikazzjoni u teliminaha. Tnaqqas il-firxa tal-frammentazzjoni u tad-duplikazzjoni bejn il-livelli tal-gvern ċentrali u dak lokali billi tressaq mudell ġdid għad-distribuzzjoni funzjonali tal-kompetenzi u bl-irrazzjonalizzar tas-sistema ta' aġenziji tal-Istat. Iżżid it-trasparenza u r-responsabbiltà fis-settur korporattiv pubbliku, b'mod partikolari rigward il-ħatriet maniġerjali u l-ħtieġa tal-kompetenzi. Tagħmel elenkar minn qabel ta' pakketti minoritarji ta' ishma ta' kumpaniji pubbliċi u ta' privatizzazzjonijiet. Tnaqqas b'mod sinifikanti l-imposti parafiskali u tneħħi l-ostakli eċċessivi għall-fornituri tas-servizzi. Tidentifika u timplimenta l-passi li jtejbu l-effiċjenza u l-kwalità tas-sistema ġudizzjarja, b'mod partikolari fil-qrati kummerċjali. Issaħħaħ il-qafas ta' qabel l-insolvenza u dak tal-insolvenza għan-negozji, sabiex tiffaċilita r-ristrutturar tad-dejn u ddaħħal fis-seħħ proċedura ta' insolvenza personali. Issaħħaħ il-kapaċità tas-settur finanzjarju sabiex jiġi appoġġjat l-irkupru fid-dawl tal-isfidi kkawżati minn self korporattiv improdutttiv u self ipotekarju f'munita barranija għoljin, u l-prattiki ta' governanza dgħajfa f'xi istituzzjonijiet. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih l-Italja ġiet identifikata bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Italja. Dan ivvaluta l-progress li għamlet l-Italja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż inkluda wkoll ir-riżultati tar-rieżami fil-fond, skont l-Artikolu 5 tar-Regolament (UE) Nru 1176/2011. L-analiżi tal-Kummissjoni wasslet biex jiġi konkluż li l-Italja qed tesperjenza żbilanċi makroekonomiċi eċċessivi, li jeħtieġu azzjoni deċiżiva ta' politika u monitoraġġ speċifiku. B'mod partikolari, huwa essenzjali li jiġi indirizzat l-għerq tal-kawża tal-produttività baxxa u persistenti tax-xogħol u l-kompetittività dgħajfa u d-dejn nazzjonali jinġieb f'perkors ta' tnaqqis. Il-ħtieġa għal azzjoni biex jitnaqqas ir-riskju ta' effetti negattivi fuq l-ekonomija tal-Italja hija partikolarment kbira speċjalment meta wieħed iqis id-daqs tagħhom fuq l-unjoni ekonomika u monetarja b'mod iktar wiesa'. Fit-28 ta' April 2015, l-Italja ppreżentat il-Programm Nazzjonali ta' Riforma tagħha tal-2015 u l-Programm ta' Stabbiltà tagħha tal-2015. Sabiex jiġu ikkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Italja qiegħda fil-parti preventiva tal-Patt ta' Stabbiltà u Tkabbir u hija soġġetta għar-regola tranżitorja tad-dejn matul il-perjodu 2013-2015. Fis-27 ta' Frar 2015, il-Kummissjoni ħarġet Rapport skont l-Artikolu 126(3) TFUE, minħabba li ma kienx mistenni li l-Italja tagħmel progress suffiċjenti fir-rigward tal-konformità mar-regola tad-dejn fl-2014-2015. Fl-analiżi ġie konkluż li għandu jiġi kkunsidrat li l-kriterju tad-dejn dak iż-żmien kien konformi. Fit-30 ta' April 2015, wara d-data tal-għeluq tat-Tbassir Ekonomiku tar-Rebbiegħa, il-Qorti Kostituzzjonali Taljana ddikjarat in-nuqqas ta' indiċjar temporanju ta' pensjonijiet ogħla fl-2012-2013 bħala mhux kostituzzjonali. Fit-18 ta' Mejju 2015, il-Gvern adotta digriet li jindirizza d-deċiżjoni u kkonferma l-miri fiskali tal-Programm ta' Stabbiltà. Fid-dawl ta' din l-informazzjoni, il-konklużjonijiet tar-Rapport ta' Frar skont l-Artikolu 126(3) TFUE jistgħu jitqiesu li għadhom validi b'mod ġenerali f'dan l-istadju. L-impatt baġitarju preċiż ta' din id-deċiżjoni se jiddependi mill-operazzjonalizzazzjoni tiegħu mill-Gvern, li għad trid tiġi ċċarata. Fid-dawl ta' dan it-tagħrif ġdid, il-ħruġ ta' Rapport skont l-Artikolu 126(3) TFUE jista' jitqies ġustifikat fi stadju aktar tard. Fin-nuqqas ta' dan l-element il-ġdid u sakemm ikun hemm aktar kjarifika, il-konklużjonijiet tar-Rapport ta' Frar jistgħu jitqiesu li għadhom validi b'mod ġenerali f'dan l-istadju. Fil-Programm ta' Stabbiltà tagħha għall-2015, l-Italja talbet devjazzjoni temporanja ta' 0.4 punti perċentwali tal-PDG mill-pjan ta' aġġustament meħtieġ lejn l-objettiv ta' terminu medju fl-2016 biex jiġu kkunsidrati r-riformi strutturali ewlenin b'impatt pożittiv fuq is-sostenibbiltà fit-tul tal-finanzi pubbliċi. Id-dettalji li fuqhom jibbażaw dawn ir-riformi ġew stabbiliti fil-Programm ta' Riforma Nazzjonali tal-2015 tal-Italja. L-oqsma ta' riforma mressqin fil-programm li juru li għandhom impatt fuq is-sostenibbiltà tal-finanzi pubbliċi jinkludu: i) l-amministrazzjoni pubblika u s-simplifikazzjoni; ii) is-swieq tal-prodotti u s-servizzi; iii) is-suq tax-xogħol; iv) il-ġustizzja ċivili; v) l-edukazzjoni; vi) bidla fit-taxxa; u vii) rieżami tal-infiq bħala miżura finanzjarja. L-awtoritajiet stmaw li l-impatt tar-riformi fuq il-PDG reali huwa 1,8 punti perċentwali sal-2020, li jidher li huwa plawżibbli. Jekk jiġu implimentati b'mod sħiħ u fil-waqt, dawn ir-riformi se jkollhom impatt pożittiv fuq is-sostenibbiltà tal-finanzi pubbliċi. Kondizzjonali għall-Gvern li jieħu l-miżuri meħtieġa fl-2015 biex jikkumpensa b'mod xieraq għall-impatt permanenti fid-deċiżjoni msemmija hawn fuq il-Qorti Kostituzzjonali sabiex jiżgura li: (i) l-Italja tibqa' taħt il-parti preventiva tal-Patt ta' Stabbiltà u Tkabbir: (ii) jinżamm marġni xieraq ta' sigurtà fir-rigward tal-valur referenzjarju tat-Trattat; u (iii) l-objettiv ta' terminu medju jintlaħaq fi żmien erba' snin tal-Programm ta' Stabbiltà. L-Italja bħalissa tista' tiġi vvalutata bħala li tikkwalifika għal devjazzjoni temporanja mitluba fl-2016, bil-kundizzjoni li timplimenta b'mod xieraq ir-riformi miftiehma, li se jkunu immonitorjati skont is-Semestru Ewropew. Il-proporzjon tad-dejn għall-PDG tal-gvern mistenni li jilħaq l-punt massimu fl-2015 b'132,5 % u li jibda jonqos għal 120,0 % fl-2019. Ix-xenarju makroekonomiku li jirfed il-projezzjonijiet baġitarji fil-programm huwa plawżibbli. Il-Gvern għad irid jispeċifika t-tnaqqis tan-nefqa addizzjonali li se jippermettuh jevita l-implimentazzjoni taż-żieda leġislata tal-VAT fl-2016. L-Italja għandha ttejjeb il-bilanċ strutturali b'0,25 % tal-PDG fl-2015. Ibbażat fuq it-tbassir tar-rebbiegħa 2015 tal-Kummissjoni, l-aġġustament strutturali projettat lejn l-objettiv ta' terminu medju ta' 0,3 tal-PDG fl-2015 huwa konformi mal-obbligi tal-Italja skont il-parti preventiva tal-Patt ta' Stabbiltà u Tkabbir. Fl-2016, l-Italja għandha ttejjeb il-bilanċ strutturali tagħha mill-anqas b'0,1 % tal-PDG, b'kunsiderazzjoni għad-devjazzjoni permessa bbażata fuq il-klawsola tar-riforma strutturali. Madankollu, skont is-suppożizzjoni ta' ebda bidla politika, it-tbassir tal-Kummissjoni juri deterjorament ta' 0,2 % tal-PDG li jirriżulta f'riskju ta' xi devjazzjoni. Għalhekk, jeħtieġu iktar miżuri. Abbażi tal-valutazzjoni tiegħu tal-Programm ta' Stabbiltà u billi kkunsidra t-tbassir tar-rebbiegħa 2015 tal-Kummissjoni, il-Kunsill huwa tal-opinjoni li hemm riskju li l-Italja mhux se tkun konformi mad-dispożizzjonijiet tal-Patt ta' Stabbiltà u Tkabbir. Minkejja l-kontribuzzjoni mistennija għall-isforzi ta' tnaqqis tad-dejn, li hija sfida għall-Italja, fl-2014 l-implimentazzjoni tal-programm ambizzjuż ta' privatizzazzjoni mressqa mill-awtoritajiet Taljani kellha xi dewmien; għaldaqstant, ir-rikavat mill-privatizzazzjoni fl-2014 kien ta' 0,2 % tal-PDG, li ma jilħaqx il-mira ta' 0,7 % fis-sena. Matul is-sena li għaddiet, l-Italja ħadet passi sinifikanti biex ittaffi il-piż tat-taxxa fuq ix-xogħol, li madankollu jibqa' għoli. In-numru u l-ambitu tan-nefqa tat-taxxa, b'mod partikolari r-rati mnaqqsa tal-VAT, għadhom għoljin ħafna. Fir-rigward tat-tassazzjoni tal-proprjetà, kien hemm ftit li xejn progress fuq ir-riforma fir-reġistrazzjoni tal-artijiet, li taħthom huwa meħtieġ li jiġu riveduti l-valuri katastali mhux aġġornati. Barra minn hekk, ir-reviżjoni tat-tassazzjoni ambjentali u t-tneħħija ta' sussidji li jagħmlu ħsara lill-ambjent ma ġewx indirizzati. L-Italja waqqfet Kumitat dwar it-tassazzjoni ambjentali. Dawn id-dimensjonijiet huma koperti mil-liġi abilitanti għar-riforma tat-taxxa, li l-implimentazzjoni tagħha, madankollu, kienet iddewmet minħabba nuqqas ta' digrieti leġislattivi. Minkejja xi azzjoni f'dan il-qasam, l-effiċjenza tas-sistema tat-taxxa fl-Italja hija kompromessa wkoll minn livelli baxxi u li jinvolvu spejjeż ta' konformità mat-taxxa u evażjoni għolja ta' taxxa (stmata mill-gvern EUR 91 biljun kull sena jew 5,6 % tal-PDG). Il-Gvern ressaq miżuri biex jiżgura l-preċiżjoni tad-dikjarazzjonijiet tat-taxxa li issa jridu jkunu operattivi b'mod sħiħ. Passi limitati biss inkisbu lejn titjib fit-tul fl-effiċjenza u l-kwalità tan-nefqa pubbliku fil-livelli kollha tal-gvern. L-iffrankar baġitarju illeġiżlat, inkluż fil-livell reġjonali u lokali, ma jilħaqx dak li kien stipulat fil-Programm ta' Riform Nazzjonali tal-2014. Il-fatt li r-rieżami tal-infiq ma jkunx għadu parti integrali tal-proċess baġitarju jiddependi fuq l-effiċjenza fit-tul globali ta' dan l-eżerċizzju. Dgħufijiet serji ikomplu jeffettwaw il-ġestjoni tal-fondi tal-UE, b'mod partikolari fir-reġjuni tan-Nofsinhar. Pjan strateġiku nazzjonali għal portijiet u l-loġistika qed jitħejja iżda ttieħdu passi parzjali biss biex titjieb il-ġestjoni tal-portijiet u l-konnessjonijiet tagħhom maż-żoni interni. L-amministrazzjoni pubblika tal-Italja għadha kkaratterizzata minn ineffiċjenzi sinifikanti li jaffettwaw l-ambjent tan-negozju u fuq il-kapaċità tal-pajjiż biex timplimenta r-riformi b'mod effettiv. Saru sforzi biex jitjiebu l-qafas istituzzjonali u l-kwalità ġenerali tal-amministrazzjoni pubblika li għadhom għaddejjin. Riforma ambizzjuża tal-Kostituzzjoni, immirata b'mod partikolari biex tiġi ċċarata d-diviżjoni tar-responsabbiltajiet bejn il-livelli differenti tal-gvern, hija mistennija sa tmiem l- 2015. Riforma komprensiva tal-amministrazzjoni pubblika biex tindirizza fost l-oħrajn it-tibdil tal-persunal, il-mobilità u l-kumpens, hija pendenti. Għalkemm ittieħdu numru ta' passi għat-trawwim tat-trasparenza u biex tingħata s-setgħa lill-awtorità nazzjonali kontra l-korruzzjoni, ir-reviżjoni tal-istatut tal-limitazzjonijiet — ikkunsidrata wkoll minn organizzazzjonijiet internazzjonali oħra bħala pilastru fil-ġlieda kontra l-korruzzjoni fl-Italja — għadha ma ġietx implimentata. Ittieħdu passi importanti f'dawn l-aħħar snin kemm biex titjieb il-provvediment tal-ġustizzja, tiġi riveduta l-ġeografija tal-qrati u jinħolqu qrati speċjalizzati, kif ukoll biex titnaqqas id-domanda għaliha, permezz tal-promozzjoni ta' soluzzjoni ta' tilwim barra l-qrati. It-tul tal-proċedimenti għadu problema kbira u r-riformi li saru għad iridu jagħtu l-frott. Liġi abilitanti f'firxa wiesgħa, għar-riforma tas-suq tax-xogħol, il-"Jobs Act", ġiet adottata f'Diċembru 2014 u żżomm id-direzzjoni tar-riformi preċedenti. Din tipprovdi b'mod partikolari għal bidliet fil-leġiżlazzjoni tal-ħarsien tal-impjiegi, is-sistema tal-benefiċċji tal-qgħad, il-governanza u l-funzjonament ta' politiki attivi u passivi tas-suq tax-xogħol u l-konċiljazzjoni bejn il-ħajja familjari u dik professjonali. L-implimentazzjoni effettiva ta' din il-liġi se jiddependi b'mod kruċjali fuq id-digrieti ta' implimentazzjoni leġislattivi neċessarji li jiġu adottati. Dawn jindirizzaw l-użu tal-iskemi ta' supplimentazzjoni tal-pagi, ir-reviżjoni tal-arranġamenti kuntrattwali, il-bilanċ bejn ix-xogħol u l-ħajja u t-tisħiħ tal-politiki attivi tas-suq tax-xogħol. Negozjar tat-tieni livell, li jista' tikkontribwixxi biex il-pagi jiġu allinjati aħjar mal-produttività u jinkoraġġixxi l-adozzjoni ta' soluzzjonijiet innovattivi fid-ditti, għadu jikkonċerna biss minoranza ta' kumpaniji. Il-ftehim ta' Jannar 2014 li jistabbilixxi l-proċeduri għall-kejl tar-rappreżentattività tat-trejdjunjins fis-settur tal-manifattura jista' jgħin biex jiġi promoss negozjar tat-tieni livell iżda għadu mhuwiex operattiv. Il-parteċipazzjoni tan-nisa fis-suq tax-xogħol, għalkemm qed tikber, għadha fost l-aktar baxxa fl-Unjoni. Barra minn hekk, il-qgħad fost iż-żgħażagħ laħaq kważi 43 % fit-tielet kwart tal-2014 u l-proporzjon ta' żgħażagħ li għandhom bejn il-15 u l-24 sena li m'għandhomx impjieg, edukazzjoni jew taħriġ huwa l-ogħla fl-Unjoni. Xi wħud mill-kawżi jinsabu fis-sistema edukattiva, li għadha kkaratterizzata minn eżiti tal-iskola taħt il-medja tal-UE, u rati relattivament għolja ta' studenti li jitilqu mill-iskola kmieni. 54,6 % biss minn dawk bejn il-15 u l-34 sena li ggradwaw mill-ewwel u mit-tieni stadju tal-edukazzjoni terzjarja fi żmien it-tliet snin preċedenti kienu impjegati, meta mqabbla mal-medja tal-UE ta' 78,6 %. L-Italja esperjenzat waħda mill-ogħla żidiet fir-rati tal-faqar u l-esklużjoni soċjali fl-Unjoni, b'impatt partikolari fuq it-tfal. L-iskemi ta' assistenza soċjali għadhom frammentati u mhux effettivi fl-indirizzar ta' din l-isfida li jwasslu għal ineffiċjenzi ta' spejjeż sostantivi. Firxa ta' restrizzjonijiet fuq il-kompetizzjoni għadhom qed ifixklu l-funzjonament xieraq tas-swieq tal-prodotti u tas-servizzi. Fil-Parlament għad m'hemmx liġi li tindirizza ċerti ostakli f'numru ta' setturi. Għad hemm ostakli sinifikanti f'xi setturi koperti mil-liġi (servizzi legali u l-ispiżeriji) kif ukoll f'setturi oħrajn inklużi servizzi pubbliċi lokali, l-ajruporti u l-portijiet, is-settur bankarju u l-kura tas-saħħa. Għad hemm dgħufijiet sinifikanti fl-akkwist pubbliku minkejja l-użu usa' tal-akkwist ċentralizzat. Is-servizzi pubbliċi lokali, li juru sinjali ċari ta' ineffiċjenza, jibqgħu protetti mill-kompetizzjoni, u dan għandu effetti negattivi wkoll fuq il-finanzi pubbliċi. Proċeduri miftuħa huma użati għal proporzjon żgħir ta' għotjiet kuntrattwali, filwaqt li l-parti l-kbira tal-kuntratti isiru permezz ta' għotjiet interni jew proċeduri simili. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Italja u ippublikatha fir-rapport tal-pajjiż tal-2015. Il-Kummissjoni vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu ingħata għar-rakkomandazzjonijiet indirizzati lill-Italja fi snin preċedenti. Il-Kummissjoni mhux biss qieset ir-rilevanza tagħhom għall-politika fiskali u soċjoekonomika sostenibbli fl-Italja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (6) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (6) ta' hawn taħt. B'DAN JIRRAKKOMANDA li l-Italja tieħu azzjoni fl-2015 u l-2016 biex: Tikseb aġġustament fiskali ta' mill-anqas 0,25 % tal-PDG lejn l-objettiv ta' terminu medju fl-2015 u ta' 0,1 % tal-PDG fl-2016 billi tieħu l-miżuri strutturali meħtieġa kemm fl-2015 kif ukoll fl-2016, b'kunsiderazzjoni għad-devjazzjoni permessa għall-implimentazzjoni ta' riformi strutturali kbar. Tiżgura li r-rieżami tal-infiq huwa parti integrali mill-proċess baġitarju. Timplimenta malajr u bir-reqqa l-programm tal-privatizzazzjoni u tuża l-qligħ mhux mistenni biex ikun hemm aktar progress biex il-proporzjon tad-dejn ġenerali tal-gvern jitwassal għal perkors xieraq. Timplimenta l-liġi abilitanti għar-riforma tat-taxxa sa Settembru 2015, b'mod partikolari r-reviżjoni tal-infiq tat-taxxa u tal-valuri katastali u l-miżuri biex titjieb il-konformità mat-taxxa. Tadotta l-pjan strateġiku nazzjonali ippjanat għall-portijiet u l-loġistika, b'mod partikolari biex tgħin biex jiġi promoss it-trasport intermodali permezz ta' konnessjonijiet aħjar. Tiżgura li l-Aġenzija għall-Koeżjoni Territorjali ssir kompletament operattiva b'tali mod li l-ġestjoni tal-fondi tal-UE titjieb b'mod sinifikanti. Tadotta u timplimenta l-liġijiet pendenti bil-għan li jittejjeb il-qafas istituzzjonali u l-immodernizzar tal-amministrazzjoni pubblika. Tirrevedi l-istatut tal-limitazzjonijiet sa nofs l-2015. Tiżgura li r-riformi adottati biex itejbu l-effiċjenza tal-ġustizzja ċivili jgħinu fit-tnaqqis tat-tul tal-proċedimenti. Tintroduċi miżuri vinkolanti sa tmiem l-2015 biex tindirizza d-dgħufijiet li għad hemm fil-governanza korporattiva tal-banek, timplimenta r-riforma maqbula tal-fondazzjonijiet, u tieħu miżuri biex taċċellera t-tnaqqis b'bażi wiesgħa ta' self improduttiv. Tadotta d-digrieti leġislattivi dwar it-tfassil u l-użu tal-iskemi ta' supplimentazzjoni tal-pagi, ir-reviżjoni tal-arranġamenti kuntrattwali, il-bilanċ bejn ix-xogħol u l-ħajja privata u t-tisħiħ tal-politiki attivi tas-suq tax-xogħol. Tippromwovi, f'konsultazzjoni mas-sħab soċjali u f'konformità mal-prattiki nazzjonali, qafas effettiv għal negozjar kuntrattwali tat-tieni livell. Bħala parti mill-isforzi sabiex jiġi indirizzat il-qgħad fost iż-żgħażagħ, tadotta u timplimenta r-riforma ppjanata u tkabbar l-edukazzjoni terzjarja b'orjentazzjoni vokazzjonali. Timplimenta l-aġenda ta' simplifikazzjoni għall-2015-2017 biex ittaffi l-piż amministrattiv u regolatorju. Tadotta miżuri li jsaħħu l-kompetizzjoni fis-setturi kollha koperti mil-liġi tal-kompetizzjoni u tieħu azzjoni deċiżiva biex tneħħi l-ostakli li għad fadal. Tiżgura li s-servizzi pubbliċi lokali li ma jikkonformawx mar-rekwiżiti tal-għotjiet interni jiġu rettifikati sa mhux aktar tard minn tmiem l-2015. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għal-Latvja. Dan ivvaluta l-progress li għamlet il-Latvja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fil-15 ta' April 2015, il-Latvja ppreżentat il-Programm Nazzjonali ta' Riforma tagħha tal-2015 u l-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa l-Latvja qiegħda fil-parti preventiva tal-Patt ta' Stabbiltà u Tkabbir u tibbenefika mill-implimentazzjoni tal-klawżola ta' riforma sistemika tal-pensjonijiet ikkonfermata mill-Eurostat. Fil-Programm ta' Stabbiltà tagħha tal-2015, il-Latvja talbet devjazzjoni temporanja mit-triq ta' aġġustament rikjest lejn l-objettiv ta' terminu medju, għaliex hija qed tkompli timplimenta riforma strutturali maġġuri fis-settur tas-saħħa. Il-kostijiet baġitarji tar-riforma fis-settur tas-saħħa jammontaw għal 0,2 % tal-PDG fl-2016. Ir-riforma hija stmata li ser iżżid l-impjieg b' 0,6 % u l-livell ta' PDG bi 2,2 % sal-2023. L-impatt pożittiv fuq it-tkabbir u s-sostenibbiltà fit-tul tal-finanzi pubbliċi huwa vvalutat bħala plawsibbli. Madanakollu, skont il-previżjoni tar-rebbiegħa tal-2015 tal-Kummissjoni, id-defiċit strutturali previst ta' 2,2 % tal-PDG fl-2016 jaqbeż il-marġni ta' sigurtà adatt fir-rigward tat-3 % tal-PDG tal-valur referenzjarju tat-Trattat li għandu jiġi rispettat sabiex ikun eliġibbli għall-klawżola ta' riforma strutturali. Għalhekk, u filwaqt li jirrikonoxxi li r-riforma fis-settur tas-saħħa hija meħtieġa, il-Kunsill huwa tal-opinjoni li l-Latvja ma tissodisfax ir-rekwiżiti biex tibbenefika mid-devjazzjoni temporanja mitluba fl-2016. Fil-Programm ta' Stabbiltà tal-2015 tiegħu, il-Gvern qed jippjana defiċit nominali ġeneralment stabbli ta' 1,4 % tal-PDG fl-2016 u 1,3 % fl-2017, li jitla' għal 1,7 % fl-2018. Biex jikseb dawn ir-riżultati, il-Gvern beħsiebu jilħaq defiċit strutturali ta' 1,8 % tal-PDG fl-2016, u ta' 1,4 % tal-PDG mill-2017. It-triq ta' aġġustament fil-Programm ta' Stabbiltà tinkorpora devjazzjoni bbażata fuq il-klawżola ta' riforma strutturali, li l-Latvja ma tidhirx li hija eliġibbli għaliha, u tikklassifika li l-infiq addizzjonali ppjanat fuq id-difiża għal matul l-2016-2019 bħala operazzjonijiet ta' darba. Skont il-Programm ta' Stabbiltà, il-proporzjon tad-dejn għall-PDG tal-gvern mistenni jonqos minn 37 % tal-PDG fl-2015 għal 34 % tal-PDG sal-2018, b'xi fluttwazzjonijiet annwali bejniethom minħabba l-akkumulu ta' assi likwidi għal skopijiet ta' immaniġġar tad-dejn. Ix-xenarju makroekonomiku sottostanti għal dawn il-projezzjonijiet baġitarji huwa plawsibbli. Il-miżuri għall-2015 ġew implimentati fil-maġġor parti kif ibbaġitjati. Madanakollu, il-miżuri biex jappoġġjaw il-miri ppjanati għad-defiċit mill-2016 'il quddiem ma ġewx speċifikati biżżejjed. Skont il-previżjoni tar-rebbiegħa tal-2015 tal-Kummissjoni, il-Latvja tikkonforma mar-rekwiżit fl-2015, filwaqt li tqis l-applikazzjoni tal-klawżola tar-riforma sistemika tal-pensjonijiet. Għall-2016, hemm ir-riskju ta' devjazzjoni sinifikanti. Il-bilanċ strutturali huwa meħtieġ li jitjieb b'0,3 % tal-PDG filwaqt li jqis il-provvediment għar-riforma sistemika tal-pensjonijiet. Skont il-previżjoni tal-Kummissjoni, dan imur lura b'0,3 % tal-PDG, li huwa marbut ukoll mal-fatt li l-infiq fuq id-difiża ma jistax jiġi kklassifikat bħala miżuri ta' darba. Skont il-valutazzjoni tiegħu tal-Programm ta' Stabbiltà u filwaqt li jqis il-previżjoni tar-rebbiegħa tal-2015 tal-Kummissjoni, il-Kunsill huwa tal-opinjoni li hemm riskju li l-Latvja ma tikkonformax mad-dispożizzjonijiet tal-Patt ta' Stabbiltà u Tkabbir. Qed titwaqqaf aġenzija tal-akkreditament indipendenti nazzjonali u qed jiġi żviluppat mudell ta' finanzjament bil-mira tal-kwalità għall-edukazzjoni għolja tal-Latvja. Minkejja li sar xi progress fir-riforma tas-sistema ta' riċerka u innovazzjoni, f'konformità mal-Qafas ta' Speċjalizzazzjoni Intelliġenti, finanzjament pubbliku inadegwat f'sistema ta' riċerka u innovazzjoni frammentata qed iwassal għal eżiti xjentifiċi foqra. Il-Latvja investiet madwar 0,6 % biss tal-PDG fir-R&Ż fl-2013 — it-tielet l-anqas livell fl-Unjoni. L-intensità ta' R&Ż pubblika laħqet biss iż-0,43 % tal-PDG fl-2013. Nuqqas ta' innovazzjoni u investiment privat f'valur miżjud ogħla u setturi b'għarfien intensiv ixekklu l-kompetittività. Minkejja l-progress li sar biex jiġi indirizzat il-qgħad, tinħtieġ aktar azzjoni biex tipprevjeni qgħad fost iż-żgħażagħ u l-konsegwenzi negattivi fit-tul tiegħu, minħabba li l-forza tax-xogħol li qed tonqos. Il-Latvja għamlet xi progress biex tirriforma l-edukazzjoni u t-taħriġ vokazzjonali u l-komponent ta' apprendistat tagħha; madankollu, in-nuqqas ta' attraenza tagħha tibqa' sfida, minħabba l-impenn limitat tal-SMEs. Anke jekk sar ammont sinifikanti ta' xogħol analitiku u ta' ppjanar, ir-riformi tal-assistenza soċjali ma mxew 'il quddiem u mhumiex appoġġati minn biżżejjed pjanijiet baġitarji. Il-kopertura u l-adegwatezza baxxi tal-benefiċċji tal-qgħad u dawk tal-assistenza soċjali jipprevjenu azzjoni effettiva għat-tnaqqis tal-faqar, l-esklużjoni soċjali u l-grad għoli ta' inugwaljanza. F'dawn il-kundizzjonijiet, in-nefqa pubblika għandha ftit impatt fuq it-tnaqqis tal-faqar. Fl-2014, madwar 32,7 % tal-popolazzjoni tal-Latvja kienet f'riskju ta' faqar jew esklużjoni soċjali u l-inugwaljanza fid-dħul għadha fost l-ogħla fl-Unjoni. Il-finanzjament u l-kopertura ta' politiki attivi fis-suq tax-xogħol jibqgħu baxxi meta mqabbla ma' Stati Membri oħra. Il-porzjon ta' taxxa għoli għal persuni bi dħul baxx jibqa' diżinċentiv għal impjieg formali u jnaqqas it-talba għal ħaddiema bi ftit kwalifiki; filwaqt li t-tassazzjoni ambjentali u effettiva fuq il-proprjetà għandha potenzjal sinifikanti li mhux sfruttat. Finanzjament baxx tal-kura tas-saħħa pubblika u ħlasijiet għolja mħallsa miċ-ċittadin innifsu, iffukar inadegwat fuq l-inċentivi ta' prestazzjoni u l-effiċjenza u nuqqas ta' koordinazzjoni tal-kura jirriżultaw f'aċċess imnaqqas, ta' parti kbira mill-popolazzjoni, għas-sistema tal-kura tas-saħħa. Huwa meħtieġ li tkompli bl-azzjoni biex ittejjeb l-aċċessibilità, il-kosteffettività u l-kwalità tas-sistema tal-kura tas-saħħa u torbot il-finanzjament tal-isptarijiet ma' mekkaniżmi bbażati fuq il-prestazzjoni. Il-Latvja għamlet progress sinifikanti fir-riforma tas-sistema ġudizzjarja. Madanakollu, ir-rata ta' riżoluzzjoni ta' każijiet ċivili u kummerċjali tibqa' baxxa u toħloq piż addizzjonali għan-negozju. Għandu jissaħħaħ ir-rwol tal-Kunsill Ġudizzjarju u l-presidenti tal-qorti fl-implimentazzjoni ta' riformi ġudizzjarji. Il-ġlieda kontra l-evażjoni tat-taxxa u l-ġbir ta' taxxa xieraq mhumiex biżżejjed u l-livell ta' evitar tat-taxxa għadu għoli. Filwaqt li ġiet adottata l-liġi tal-insolvenza, jibqa' l-isfidi fir-rigward tal-politika ta' insolvenza adegwata u sistema ta' superviżjoni effettiva tal-amministraturi tal-insolvenza. Il-klima tan-negozju u l-kwalità tas-servizzi pubbliċi jibbenefikaw minn miżuri aktar b'saħħithom kontra l-kunflitt tal-interess u l-korruzzjoni, speċjalment f'settur vulnerabbli bħall-akkwist pubbliku, il-kostruzzjoni u l-kura tas-saħħa. Ma sar l-ebda progress dwar il-proposti tal-Kunsill tal-Kompetizzjoni għal emendi għal-Liġi tal-Kompetizzjoni biex din tingħata indipendenza istituzzjonali u finanzjarja akbar biex tieħu azzjoni effettiva kontra korpi pubbliċi. Il-Liġi tas-Servizz Pubbliku ma ġietx adottata mill-Parlament. Ikun importanti li l-gvern lokali jiġi inkluż. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Latvja u ppubblikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lil-Latvja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Latvja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li l-Latvja tieħu azzjoni fl-2015 u l-2016 biex: Tiżgura li d-devjazzjoni mill-objettiv baġitarju ta' terminu medju fl-2015 u l-2016 tkun limitata għall-provvediment marbut mar-riforma sistemika tal-pensjonijiet. Ittejjeb l-edukazzjoni u t-taħriġ vokazzjonali, tħaffef ir-riforma kurrikulari u żżid l-offerta ta' tagħlim imsejjes fuq ix-xogħol. Tiżgura li l-mudell ta' finanzjament il-ġdid tas-sistema ta' edukazzjoni għolja jiffavorixxi l-kwalità. Timmira b'mod aħjar il-finanzjament ta' riċerka u tinċentiva l-investiment privat fl-innovazzjoni fuq il-bażi tal-Qafas ta' Speċjalizzazzjoni Intelliġenti. Tieħu passi konkreti biex tirriforma l-assistenza soċjali, tiżgura l-adegwatezza tal-benefiċċji, u tieħu miżuri biex tiżdied l-impjegabbiltà. Tnaqqas il-porzjon ta' taxxa għoli għal persuni bi dħul baxx billi titfa' l-piż tat-taxxa fuq sorsi oħra inqas detrimentali għat-tkabbir. Tieħu azzjoni biex ittejjeb l-aċċessibilità, il-kosteffettività u l-kwalità tas-sistema tal-kura tas-saħħa u torbot il-finanzjament tal-isptarijiet ma' mekkaniżmi bbażati fuq il-prestazzjoni. Ittejjeb l-effiċjenza tas-sistema ġudizzjarja, billi żżid il-kontabilità tal-partijiet kollha (inkluż l-amministraturi tal-insolvenza), billi tipprovdi mezzi xierqa għall-ġlieda tal-evażjoni tat-taxxa u billi ssaħħaħ ir-rwol tal-Kunsill Ġudizzjarju. Ittejjeb il-liġi dwar is-servizz pubbliku proposta biex issaħħaħ ir-reġim ta' kunflitt ta' interess u torbot ir-remunerazzjoni mar-responsabbiltajiet. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għal-Litwanja. Dan ivvaluta l-progress li għamlet il-Litwanja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fit-13 ta' April 2015, il-Litwanja ppreżentat il-Programm Nazzjonali ta' Riforma tagħha tal-2015 u fit-30 ta' April 2015 ippreżentat il-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Litwanja qiegħda fil-parti preventiva tal-Patt ta' Stabbiltà u Tkabbir. Fil-Programm ta' Stabbiltà tagħha tal-2015, il-Litwanja talbet l-applikazzjoni tal-klawżola ta' riforma tal-pensjonijiet. Il-Litwanja stmat il-kostijiet baġitarji tar-riforma tal-pensjonijiet fl-2016 għal 0,1 % tal-PDG. Soġġett għal konferma mill-Eurostat li r-riforma tal-pensjonijiet tissodisfa l-kundizzjonijiet meħtieġa, u b'kunsiderazzjoni li jiġi rrispettat marġni xieraq ta' sigurtà fir-rigward tal-valur referenzjali tad-defiċit, il-Kunsill huwa tal-opinjoni li fl-2016 il-Litwanja tista' tibbenefika mid-devjazzjoni temporanja mitluba mill-perkors ta' aġġustament meħtieġ lejn l-objettiv ta' terminu medju. Fil-Programm ta' Stabbiltà tiegħu, il-Gvern qed jippjana li jilħaq defiċit nominali ta' 1,2 % tal-PDG fl-2015 u li dan jinbidel f'surplus ta' 0,7 % tal-PDG sal-2018. Il-Gvern beħsiebu jibqa' fuq l-objettiv baġitarju ta' terminu medju — defiċit strutturali ta' 1 % tal-PDG — matul il-perjodu tal-programm. Skont il-Programm ta' Stabbiltà, il-proporzjon tad-dejn għall-PDG tal-gvern huwa mistenni li jilħaq il-livell massimu fl-2015 bi 42,2 % u li jonqos għal 32,9 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawżibbli. Madankollu, il-miżuri biex jappoġġaw il-miri tad-defiċit ippjanati mill-2016 'il quddiem ma ġewx speċifikati biżżejjed. Fuq il-bażi tat-tbassir tal-Kummissjoni tar-rebbiegħa tal-2015, hemm ir-riskju ta' xi devjazzjoni mill-perkors ta' aġġustament meħtieġ lejn l-objettiv ta' terminu medju fl-2015 minħabba l-eċċess ta' 0,3 % tal-PDG tan-nefqa netta għat-tkabbir matul il-parametru referenzjarju. Għall-perjodu 2015-2016, kemm il-bilanċ strutturali kif ukoll it-tkabbir tan-nefqa jiddevjaw b'mod sinifikanti mill-pjan ta' aġġustament mitlub li jindika riskju ta' devjazzjoni sinifikanti fl-2016. Għaldaqstant, se jkunu meħtieġa aktar miżuri matul dawn is-sentejn. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li hemm riskju li l-Litwanja ma tikkonformax mad-dispożizzjonijiet tal-Patt ta' Stabbiltà u Tkabbir. Barra minn hekk, minkejja l-progress riċenti, il-qafas fiskali attwali għandu jkompli jitjieb bit-tisħiħ tan-natura vinkolanti tiegħu u l-iżgurar ta' konsistenza sħiħa mad-dispożizzjonijiet fiskali tal-UE. Id-dħul mit-taxxa tal-Litwanja jiddependi ħafna mit-tassazzjoni indiretta u dik fuq ix-xogħol, filwaqt li d-dħul mit-tassazzjoni ambjentali u t-tassazzjoni fuq il-ġid għadu baxx ħafna. Il-Litwanja tkompli tiffaċċja sfidi f'dan il-qasam ta' konformità fiskali, b'mod partikolari fir-rigward tal-VAT. Il-Litwanja qed tiffaċċja tnaqqis sostanzjali fil-popolazzjoni fl-età tax-xogħol, xprunat minn kwistjonijiet demografiċi, il-migrazzjoni u l-prestazzjoni baxxa tas-sistema tal-kura tas-saħħa. Il-livell persistentement baxx ta' parteċipazzjoni fit-tagħlim tul il-ħajja ma jiffavorixxix it-tisħiħ tal-kapital uman, it-titjib tal-impjegabbiltà jew iż-żieda tal-produttività. L-iskejjel għandhom rata li hija ogħla mill-medja ta' dawk li jiksbu riżultati baxxi, li jindika l-ħtieġa għal modernizzazzjoni tat-taħriġ tal-għalliema u l-promozzjoni tal-iżvilupp professjonali kontinwu. L-edukazzjoni u t-taħriġ offruti mhux dejjem huma rilevanti għas-suq tax-xogħol. Il-proporzjon ta' studenti li jsegwu programmi tal-edukazzjoni u t-taħriġ vokazzjonali fl-edukazzjoni sekondarja huwa baxx. Il-Litwanja qed tieħu azzjoni biex ittejjeb u twessa' l-apprendistati u t-tagħlim imsejjes fuq ix-xogħol, iżda l-għadd u l-kwalità ta' tali programmi għadhom mhumiex biżżejjed. In-numru ta' sodod tal-isptarijiet per capita għadu għoli meta mqabbel mal-bqija tal-Unjoni, li jissuġġerixxi li jista' jkun hemm żbilanċi fil-provvediment tal-kura tas-saħħa. Fl-istess ħin, l-investiment pubbliku totali fis-settur tal-kura tas-saħħa għadu baxx. Il-frekwenza għolja rappurtata ta' pagamenti informali għas-servizzi tal-kura tas-saħħa, flimkien ma' tħassib dwar il-korruzzjoni fi proċeduri ta' akkwist pubbliku għal prodotti mediċi, juri l-ħtieġa li tittejjeb il-governanza tas-sistema tal-kura tas-saħħa. Il-miżuri tar-riforma tal-pensjoni li ġew adottati mhumiex biżżejjed biex jindirizzaw il-kwistjoni tas-sostenibbiltà fuq terminu medju tas-sistema tal-pensjonijiet. L-età tal-irtirar statutorja qed tiżdied bil-mod matul iż-żmien sal-2026, iżda s-sistema tal-pensjonijiet ma tqisx l-indikaturi tal-istennija tal-għomor. Barra minn hekk, ir-regoli għall-indiċjar tal-pensjonijiet mhumiex ċari. Parteċipazzjoni baxxa fl-iskemi tat-tfaddil tal-pensjoni volontarja u n-nuqqas tal-iskemi ta' pensjoni okkupazzjonali joħolqu riskji għall-adegwatezza tal-pensjonijiet fil-futur. Il-Gvern beħsiebu jimplimenta riforma komprensiva tas-sistema tal-pensjonijiet bħala parti minn strateġija usa' ta' "mudell soċjali ġdid". Madankollu, din l-istrateġija għadha ma ġietx iffinalizzata u adottata, u l-ewwel trid tiġi konkluża konsultazzjoni mas-sħab soċjali. Il-Litwanja introduċiet miżuri ta' appoġġ finanzjarju għall-anzjani u inċentivi finanzjarji biex jiġu impjegati ħaddiema kbar fl-età. Madankollu l-istrateġija komprensiva tat-tixjiħ attiv għad għandha n-nuqqasijiet. Aktar minn 30 % tal-popolazzjoni tal-Litwanja tinsab f'riskju ta' faqar jew esklużjoni soċjali. Ir-riforma tal-assistenza soċjali fi flus kontanti, flimkien mal-effett ta' sitwazzjoni ekonomika msaħħa, wassal għal tnaqqis konsiderevoli fin-nefqa u fin-numru ta' benefiċjarji tal-assistenza soċjali. Madankollu l-miżuri attivi fis-suq tax-xogħol u servizzi oħra għall-appoġġ lill-benefiċjarji għadhom limitati. Il-Litwanja għamlet progress sostanzjali fir-riforma ta' kumpaniji tal-Istat u adottat leġiżlazzjoni biex tiżgura li r-riformi jkollhom effett dejjiemi. Il-Gvern wettaq is-separazzjoni tal-attivitajiet kummerċjali u mhux kummerċjali, li issa huma divulgati fir-rapporti annwali. Il-bqija tal-kumpaniji li huma proprjetà tal-Istat huma mitluba li jaħtru membri indipendenti tal-bord sal-aħħar ta' Settembru 2015. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Litwanja u ippubblikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lil-Litwanja fi snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fil-Litwanja, iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (3) ta' hawn taħt. B'DAN JIRRAKKOMANDA li l-Litwanja tieħu azzjoni fl-2015 u fl-2016 biex: Tevita devjazzjoni mill-objettiv baġitarju ta' terminu medju fl-2015 u tiżgura li d-devjazzjoni fl-2016 hija limitata għall-provvediment marbut man-nuqqas ta' riforma sistemika tal-pensjonijiet. Twessa' l-bażi tat-taxxa u ttejjeb il-konformità mat-taxxa. Tindirizza l-isfida ta' popolazzjoni fl-età tax-xogħol li qed tonqos permezz tat-titjib tar-rilevanza tal-edukazzjoni għas-suq tax-xogħol, iżżid il-kisba tal-ħiliet bażiċi, u t-titjib fil-prestazzjoni tas-sistema tal-kura tas-saħħa; tnaqqas il-feles għoli tat-taxxa għal dawk bi dħul baxx permezz ta' bidla tal-piż tat-taxxa għal sorsi oħra li huma inqas detrimentali għat-tkabbir. Tadotta riforma komprensiva tas-sistema tal-pensjonijiet li tindirizza wkoll l-isfida tal-adegwatezza tal-pensjonijiet. Ittejjeb il-kopertura u l-adegwatezza tal-benefiċċji tal-qgħad u l-assistenza soċjali fi flus kontanti u ttejjeb l-impjegabbiltà ta' dawk li qed ifittxu x-xogħol. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għal-Lussemburgu. Dan ivvaluta l-progress li għamel il-Lussemburgu fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fit-30 ta' April 2015, il-Lussemburgu ppreżenta l-Programm Nazzjonali ta' Riforma tiegħu tal-2015 u l-Programm ta' Stabbiltà tal-2015 tiegħu. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Lussemburgu qiegħed fil-parti preventiva tal-Patt ta' Stabbiltà u Tkabbir. Fil-Programm ta' Stabbiltà tiegħu għall-2015, il-Gvern qed jippjana li jnaqqas is-surplus nominali minn 0,6 % tal-PDG fl-2014 għal 0,1 % tal-PDG fl-2015. Minn hemm 'il quddiem, huwa ppjanat li dan jerġa' jogħla għal 0,9 % tal-PDG fl-2018. Il-Gvern qed jippjana li jibqa' fuq l-objettiv ta' terminu medju — surplus strutturali ta' 0,5 % tal-PDG — matul il-perjodu tal-programm. Skont il-Programm ta' Stabbiltà, il-Gvern qed jippjana li jżomm il-proporzjon tad-dejn għall-PDG ferm anqas mill-valur referenzjarju ta' 60 % tat-Trattat. Il-proporzjon tad-dejn huwa mistenni li jkun qrib l-24 % matul il-perjodu tal-programm, waqt li jilħaq l-ogħla punt ftit 'il fuq minn 24 % fl-2016 u jonqos għal taħt l-24 % tal-PDG sal-2019. Ix-xenarju makroekonomiku li jirfed dawn il-projezzjonijiet baġitarji huwa favorevoli fl-2015 u plawżibbli minn hemm 'il quddiem. Madankollu, mill-2016 'il quddiem hemm riskji għall-implimentazzjoni tal-miżuri baġitarji. It-tbassir tal-Kummissjoni tar-rebbiegħa tal-2015 jipprevedi li l-bilanċ strutturali se jibqa' fuq l-objettiv ta' terminu medju fl-2015 u l-2016. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li l-Lussemburgu hu mistenni jikkonforma mad-dispożizzjonijiet tal-Patt ta' Stabbiltà u Tkabbir. Il-qafas fiskali tal-Lussemburgu, issaħħaħ b'mod sinifikanti bl-adozzjoni ta' qafas baġitarju ta' terminu medju u t-twaqqif tal-kunsill fiskali. Madankollu, dgħufijiet sinifikanti għandhom jiġu indirizzati f'termini tal-pubblikazzjoni regolari ta' statistika li jkun hemm matul is-sena fiskali, li huwa element essenzjali għal monitoraġġ f'ħin reali ta' żviluppi baġitarji. It-tnaqqis mistenni fid-dħul mit-taxxa fuq il-konsum minħabba l-bidla fir-regolamentazzjoni relatata mal-kummerċ elettroniku jenfasizza l-fraġilità ta' mill-inqas parti waħda tad-dħul fiskali. Biex tiġi żgurata aħjar il-prevedibbiltà tagħhom, hemm lok għal aktar twessigħ tal-bażi tat-taxxa u armonizzazzjoni tat-tassazzjoni, b'mod partikolari billi terġa' tkun ikkunsidrata t-tassazzjoni fuq il-proprjetà għall-abitazzjoni li bħalissa hija baxxa, u billi jsir aktar użu ta' sorsi alternattivi, inkluż it-tassazzjoni ambjentali. Ġie varat xogħol ta' tħejjija fuq riforma komprensiva tat-taxxi (għad-dħul fis-seħħ fl-2017). L-ekonomija tal-Lussemburgu hija kkaratterizzata minn ammont imdaqqas ta' diverġenza fil-produttività tax-xogħol fis-setturi ekonomiċi, bil-produttività fis-settur finanzjarju li hija darbtejn ogħla minn dik f'setturi mhux finanzjarji. Dan jimplika li varjazzjoni akbar fil-pagi settorjali reali, skont il-produttività tax-xogħol settorjali, tista' tappoġġa r-riallokazzjoni tal-ħaddiema lejn setturi kompetittivi emerġenti jew setturi li qegħdin ibatu minn telf fil-kompetittività fil-kost. Għad hemm ostakli għall-aġġustamenti neċessarji tal-pagi settorjali meħtieġa fuq medda twila ta' żmien. Minkejja swieq tax-xogħol bi prestazzjoni ġeneralment tajba u rati għolja ta' kisbiet fl-edukazzjoni terzjarja, ir-rati tal-impjieg huma komparattivament baxxa għal ħaddiema avvanzati fl-età, nisa u żgħażagħ bi ftit kwalifiki. Għadhom jeżistu ostakli istituzzjonali għal politiki effettivi ta' attivazzjoni. Fis-servizz pubbliku tal-impjiegi, miexja 'l quddiem riforma importanti biex tipprovdi gwida individwali għal dawk li qed ifittxu x-xogħol, li l-Gvern beħsiebu jlesti sa tmiem l-2015. L-abbozz tar-riforma tal-edukazzjoni u t-taħriġ vokazzjonali u r-riforma tal-iskola sekondarja biex jittejbu l-eżiti tal-edukazzjoni, b'mod partikolari għal dawk bi sfond soċjoekonomiku żvantaġġat, ma ġewx adottati. Il-miżuri mħabbra dwar il-maternità u allowances għall-edukazzjoni u r-riforma ppjanata tal-liv tal-ġenituri jistgħu jkunu mistennija li jikkontribwixxu biex tiżdied il-parteċipazzjoni tan-nisa fis-suq tax-xogħol. Diżinċentivi biex ikun hemm it-tieni sors ta' dħul irriżultaw mis-sistema ta' "tassazzjoni konġunta" u mit-tfassil tas-sistema tal-benefiċċji soċjali. Minkejja rati għolja ta' kisbiet fl-edukazzjoni terzjarja, l-eżiti tal-edukazzjoni għadhom mhux sodisfaċenti, u t-titjib tas-sitwazzjoni ta' persuni minn sfond ta' migranti u żgħażagħ bi ftit kwalifiki għadu diffiċli. L-isfidi tal-provvista tas-suq tax-xogħol relatati ma' fatturi istituzzjonali u mat-tfassil tas-sistema tal-benefiċċju soċjali jippersistu u huma s-sors ta' problemi fis-suq tax-xogħol. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Lussemburgu u ppublikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lil-Lussemburgu fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Lussemburgu imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (3) hawn taħt. B'DAN JIRRAKKOMANDA li l-Lussemburgu jieħu azzjoni fl-2015 u l-2016 biex: Iwessa' l-bażi tat-taxxa, b'mod partikolari fuq il-konsum, it-tassazzjoni fuq il-proprjetà rikorrenti u t-tassazzjoni ambjentali. Inaqqas id-distakk bejn l-età statutorja tal-irtirar u dik effettiva, billi jillimita l-irtirar bikri u billi jgħaqqad l-età statutorja tal-irtirar mal-istennija tal-għomor. Jirriforma s-sistema tal-iffissar tal-pagi, b'konsultazzjoni mal-imsieħba soċjali u skont il-prassi nazzjonali, bil-ħsieb li jiġi żgurat li l-pagi jevolvu skont il-produttività, b'mod partikolari fil-livell settorjali. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih l-Ungerija ġiet identifikata bħala wieħed mill-Istati Membri li li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Ungerija. Dan ivvaluta l-progress li għamlet l-Ungerija fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Ungerija qed tesperjenza żbilanċi makroekonomiċi li jirrikjedu azzjoni politika deċiżiva u monitoraġġ. B'mod partikolari, għandha tingħata attenzjoni għar-riskji li jitqajmu mill-pożizzjoni internazzjonali netta (li, minkejja xi progress fl-ibbilanċjar mill-ġdid tal-kontijiet esterni, għadha negattiva ħafna), il-livell għoli tad-dejn pubbliku, il-piż regolatorju sinifikanti fuq is-settur finanzjarju u l-livell għoli ta' self improduttiv, li jagħmlu d-diżingranaġġ diffiċli. Fit-30 ta' April 2015, l-Ungerija ppreżentat il-Programm Nazzjonali ta' Riforma tagħha tal-2015 u l-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. L-isfidi ewlenin tas-settur bankarju komplew jippersistu fl-aħħar 12-il xahar, b'mod partikolari l-isfidi ta' restawr ta' self ibbażat fuq is-suq permezz ta' possibbiltajiet ta' akkumulazzjoni ta' kapital u tindif aktar effiċjenti tal-portafoll. Min-nofs l-2013, is-self minn banek kien jiddependi l-aktar fuq skemi sussidjati, inkluż għal madwar 40 % tas-self lill-SMEs. It-twaħħid ta' piżijiet sinifikanti ta' taxxa u dawk regolatorji u proporzjon għoli ta' self problematiku ma jipprovdix lil banek bl-inċentivi neċessarji biex iżidu l-attività tagħhom normali ta' self mhux sussidjat. L-esponiment estern tal-Ungerija u r-riskji ta' stabbiltà finanzjarja relatati naqsu b'mod konsiderevoli minħabba l-konverżjoni riċenti ta' mutwi ipotekarji f'munita barranija għall-munita lokali. Fl-istess ħin, il-pożizzjoni ta' dejn f'munita barranija tal-unitajiet domestiċi għadha raġuni ewlenija wara s-sehem għoli ta' kreditu improduttiv. Il-biċċa l-kbira tal-iskemi ta' għajnuna ta' skambju barrani adottati s'issa għadhom ma ġewx immirati lejn min jissellef u jinsab finanzjarjament magħfus, bl-eċċezzjoni tal-aġenzija ta' ġestjoni tal-assi nazzjonali fis-settur tal- unitajiet domestiċi, u x'aktarx li mhux se jsolvu l-problema ta' self improduttiv. Tindif effiċjenti tal-portafoll hu mxekkel, inter alia, minn nuqqas ta' preklużjonijiet ta' dritt ipotekarju u l-ineffiċjenza tal-proċedimenti ta' riżoluzzjoni fil-qorti u barra 'l qorti. Ftehim riċentement konkluż mal-Bank Ewropew għar-Rikostruzzjoni u l-Iżvilupp jinkludi numru ta' impenji mill-Gvern biex jindirizza l-isfidi fis-settur finanzjarju, inkluż, inter alia, billi b'mod gradwali inaqqas l-imposti bankarji u jirrispetta l-prinċipju ta' konsultazzjoni preċedenti. L-implimentazzjoni b'mod rigoruż ta' dawn il-miżuri twassal għal qafas ta' politika soda u prevedibbli. Fl-aħħar sena, l-Ungerija b'mod ripetut estendiet is-sjieda diretta tagħha fis-settur bankarju. L-intervent tal-Istat fis-settur bankarju, imwettaq permezz ta' sjieda diretta, jista' jinvolvi riskji fiskali sinifikanti, anke fejn ikunu temporanji biss. Bidliet riċenti f'dan il-qasam ta' tassazzjoni (l-introduzzjoni ta' taxxi ġodda u ż-żidiet għat-taxxi eżistenti) raw ritorn għat-tendenza ta' qabel ta' żieda fl-importanza tat-taxxi korporattivi speċifiċi għas-settur. Kemm l-imprevedibbiltà u s-selettività ta' dawn il-bidliet jagħtu lok għal distorsjonijiet fl-investiment f'bosta setturi. Għalkemm ġew introdotti numru ta' miżuri ġodda, il-piż tat-taxxa fuq xi gruppi ta' persuni bi dħul baxx baqa' fost l-ogħla fl-Unjoni, b'persuni waħedhom partikolarment affettwati. Jidher li hemm skop għal tibdil ulterjuri tal-piż tat-taxxa lejn sorsi ta' dħul aktar favur it-tkabbir. Bosta miżuri introdotti fl-aħħar sena qed jgħinu biex sistemi ta' kontra l-evażjoni tat-taxxa jsiru aktar stretti. Wara t-tlestija b'suċċess tal-programm li jorbot cash registers ta' ħwienet ma' sistema onlajn, issa hemm ippjanat li l-programm jiġi estiż għal numru ta' servizzi tas-suq fl-2015. Tnaqqas il-limitu minimu li jekk maqbuż ikollha ssir dikjarazzjoni dettaljata tal-VAT. Fl-2015 ġiet introdotta ispezzjoni elettronika għal merkanzija tat-triq, li l-għan ewlieni tagħha kien li tnaqqas frodi karusell tal-VAT. Madankollu għad hemm lok sinifikanti għal titjib fl-effiċjenza amministrattiva tal-ġbir tat-taxxa u għat-tnaqqis tal-kostijiet ta' konformità ta' tassazzjoni, speċjalment għall-SMEs. B'mod ġenerali, is-suq tax-xogħol Ungeriż tjieb fl-2014, bl-impjiegi jirkupraw fis-settur privat minħabba l-irkupru ekonomiku. Għad baqa' sfidi sinifikanti fir-rigward tal-iskema ta' xogħol pubbliku, li ġiet estiża b'mod sinifikanti mill-2011. L-iskema tidher li hi politika attiva fis-suq tax-xogħol ineffiċjenti u ineffettiva, li qed tirriskja li toħloq distorsjoni fil-funzjonament xieraq tas-suq tax-xogħol. Jekk minfuqin b'mod differenti, l-istess riżorsi jistgħu potenzjalment ikunu ta' iktar benefiċċju għall-ekonomija Ungeriża. Il-kost baġitarju tal-iskema żdied b'erba' darbiet fl-aħħar erba' snin, għal 0,8 % tal-PDG, u mistenni li jirdoppja għal darb'oħra bejn l-2015 u l-2018, waqt li jipprevjeni li jintużaw riżorsi għal titjib essenzjali għal taħriġ u servizzi meħtieġa biex jiffaċilitaw il-parteċipazzjoni fis-suq tax-xogħol miftuħ. Hemm riskju li xogħlijiet pubbliċi ta' daqs li joħolqu effetti "lock-in" sinifikanti jieħdu post b'mod permanenti s-sistema tal-benefiċċji soċjali għal persuni b'ħila baxxa. L-iskema mhijiex ikkoordinata b'mod adegwat ma' miżuri ta' politika oħrajn tas-suq tax-xogħol attiv u ma tippromwovix b'mod suffiċjenti l-integrazzjoni mill-ġdid tal-parteċipanti f'suq tax-xogħol miftuħ. Ir-rata ta' suċċess ta' ħruġ mill-iskema ta' xogħol pubbliku kienet biss ta' 13,8 % fl-ewwel nofs tal-2014, li jissuġġerixxi li x-xogħlijiet pubbliċi ma jappoġġawx b'mod suffiċjenti l-integrazzjoni mill-ġdid tal-parteċipanti fis-suq tax-xogħol. Għalkemm l-iskema kienet immirata għal dawk qiegħda fuq żmien twil u bi ftit kwalifiki (persuni qiegħda li jgħixu f'żoni żvantaġġati), fl-2013 47 % tal-parteċipanti kellhom edukazzjoni sekondarja jew terzjarja. Il-perjodu ta' eliġibbiltà għall-benefiċċji tal-qgħad (tliet xhur) ma żdiedx u għalhekk ma jaqbilx maż-żmien medju (iktar minn sena) li dawk li qed ifittxu xogħol jeħtieġu biex isibu impjieg. Ġew implimentati numru ta' programmi għat-titjib tal-inklużjoni tar-Roma fis-suq tax-xogħol u sistema ta' monitoraġġ. Għandhom jiġu żviluppati miżuri ssimplifikati u kkoordinati, kapaċi li jnaqqsu b'mod sinifikanti l-faqar. L-indikaturi tal-faqar, għalkemm jissuġġerixxu xejriet li qed jitjiebu b'mod moderat, għadhom juru faqar f'livell għoli ħafna li hu inkwetanti, speċjalment fost ir-Roma u t-tfal. Għad hemm nuqqasijiet kemm fl-adegwatezza u wkoll fil-kopertura tal-assistenza soċjali. Għadhom ma tneħħewx ostakli introdotti fl-aħħar snin għad-dħul fis-suq fis-settur tas-servizzi; anzi, ġew introdotti ostakli ulterjuri fl-2014, li jxekklu l-allokazzjoni effiċjenti ta' riżorsi ekonomiċi, li jżidu l-inċertezza għal investituri u jirrestrinġu l-kompetizzjoni. Ostakli ġodda jinkludu, pereżempju, ir-rekwiżit għall-istabbilimenti tal-bejgħ ta' daqs medju sa kbir li jridu jkunu awtorizzati ċentralment. Il-korruzzjoni u n-nuqqas ta' trasparenza jaffettwaw l-amministrazzjoni pubblika, it-teħid ta' deċiżjonijiet u l-akkwist pubbliku jibqa' ta' tħassib. Il-livell baxx ta' kompetizzjoni fl-akkwist pubbliku u l-użu estensiv ta' għoti dirett ta' kuntratti baqgħu jippersistu fl-2014. Saret riorganizzazzjoni tal-amministrazzjoni tal-akkwist pubbliku fl-2014, liema riżultati jridu jiġu monitorjati mill-qrib. F'Novembru tal-2014, l-Ungerija ppreżentat pjan ta' azzjoni għat-traspożizzjoni tad-direttivi l-ġodda ta' akkwist pubbliku u l-promozzjoni ta' kompetizzjoni u trasparenza. Ġew imħabbra wkoll bosta miżuri għat-titjib tal-qafas ta' kontra l-korruzzjoni. Għalkemm ġew implimentati xi miżuri li jappoġġaw l-edukazzjoni tat-tfal Roma, għad irid jiġi żviluppat approċċ sistematiku għall-promozzjoni ta' edukazzjoni formali inklużiva. Il-proporzjon ta' tfal Roma li jattendu skejjel jew klassijiet fejn il-maġġoranza tal-istudenti huma Roma tibqa' għolja, u l-livell edukattiv milħuq ta' studenti Roma għadu iktar baxx mill-medja nazzjonali. L-għalliema mhumiex mħarrġa biex jipprovdu appoġġ suffiċjenti għal gruppi żvantaġġati. Għad irid isir iktar biex titjieb it-tranżizzjoni bejn forom u stadji differenti tal-edukazzjoni, u mill-edukazzjoni għas-suq tax-xogħol. Il-bidliet ippjanati għall-allokazzjoni ta' postijiet iffinanzjati mill-Istat fl-edukazzjoni sekondarja u r-rekwiżiti li kull ma jmur qed jiżdiedu għall-ammissjoni għal edukazzjoni għolja jistgħu jillimitaw iktar l-opportunitajiet għal tranżizzjoni bejn forom differenti ta' edukazzjoni, speċjalment għal gruppi żvantaġġati. L-Ungerija għandha rata għolja ħafna ta' tluq fl-edukazzjoni għolja. Il-Gvern ħabbar l-adozzjoni ta' strateġija nazzjonali għall-edukazzjoni għolja f'Diċembru tal-2014. L-istrateġija nkludiet iż-żieda fil-mira nazzjonali għall-ksib terzjarju għal 34 %. B'mod ġenerali, miżuri riċenti naqsu milli jtejbu l-parteċipazzjoni ta' gruppi żvantaġġati fl-edukazzjoni għolja, u biex jindirizzaw in-nuqqas ta' tlestija ta' edukazzjoni. Is-sistema ta' finanzjament attwali ma tappoġġax biżżejjed l-aċċess ekwitabbli. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ungerija u ppublikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Ungerija fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fl-Ungerija imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (5) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet tagħha skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (3) hawn taħt, B'DAN JIRRAKKOMANDA li l-Ungerija tieħu azzjoni fl-2015 u l-2016 biex: Tikseb aġġustament fiskali ta' 0,5 % tal-PDG lejn objettiv baġitarju ta' terminu medju fl-2015 u 0,6 % tal-PDG fl-2016. Tieħu miżuri li jreġġgħu lura self normali lill-ekonomija reali u jneħħu ostakli għat-tindif tal-portafoll ibbażat fuq is-suq; tnaqqas b'mod konsiderevoli r-riskji ta' obbligazzjoni kontinġenti għal sjieda l-miżjuda mill-Istat fis-settur bankarju. Tnaqqas it-taxxi korporattivi distorsivi speċifiċi għas-setturi; tneħħi l-ostakli ta' dħul mhux ġustifikati fis-settur tas-servizzi, inkluż fis-settur tal-bejgħ bl-imnut; tnaqqas il-porzjon ta' taxxa għal dawk bi dħul baxx, inkluż bl-ispostament tat-tassazzjoni għal oqsma li joħolqu inqas distorsjoni għat-tkabbir; tkompli tiġġieled l-evażjoni tat-taxxa, tnaqqas il-kostijiet ta' konformità u ttejjeb l-effiċjenza tal-ġbir tat-taxxi. Issaħħaħ l-istrutturi fl-akkwist pubbliku li jippromwovu l-kompetizzjoni u t-trasparenza u ttejjeb aktar il-qafas ta' kontra l-korruzzjoni. Torjenta mill-ġdid ir-riżorsi tal-baġit allokati għall-iskema ta' xogħol pubbliku għall-miżuri attivi fis-suq tax-xogħol biex tistimula l-integrazzjoni fis-suq tax-xogħol ewlieni, u ttejjeb l-adegwatezza u l-kopertura tal-assistenza soċjali u l-benefiċċji tal-qgħad. Iżżid il-parteċipazzjoni ta' gruppi żvantaġġati b'mod partikolari r-Roma fl-edukazzjoni formali inklużiva u ttejjeb l-appoġġ offrut lil dawn il-gruppi permezz ta' taħriġ immirat għall-għalliema; issaħħaħ il-miżuri biex tiffaċilita t-tranżizzjoni bejn stadji differenti ta' edukazzjoni u s-suq tax-xogħol, u ttejjeb it-tagħlim ta' kompetenzi essenzjali. Magħmul fi Brussell, l-14 ta' Lulju 2015. IL-KUNSILL TAL UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, bl-isem ta' Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għal Malta. Dan ivvaluta l-progress li għamlet Malta fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fis-17 ta' April 2015, Malta ppreżentat il-Programm Nazzjonali ta' Riforma tagħha tal-2015 u, fit-30 ta' April 2015, il-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Is-sostenibbiltà tal-finanzi pubbliċi ta' Malta hija f'riskju fuq perijodu twil ta' żmien, b'mod partikolari fid-dawl ta' żieda pproġettata fin-nefqa relatata mal-età. Fis-sistema tal-pensjonijiet, iż-żieda leġiżlata fl-età statutorja tal-irtirar qed tiġi introdotta b'pass kajman ħafna u ma hemm l-ebda rabta bejn l-età statutorja tal-irtirar u l-istennija tal-għomor. Malta indirizzat l-isfidi tas-sistema tal-pensjonijiet tagħha permezz ta' miżuri tas-suq tax-xogħol u l-introduzzjoni tal-pensjonijiet tat-tielet pilastru, u ħabbret aktar politiki fil-Programm Nazzjonali ta' Riforma tagħha, iżda l-miżuri mmirati sabiex itejbu sostanzjalment is-sostenibbiltà u l-adegwatezza tas-sistema għad iridu jiġu mħabbra u implimentati. L-implimentazzjoni ta' strateġija tal-2014 tas-sistemi tas-saħħa nazzjonali bdiet, bil-għan li timmassimizza l-effiċjenza tas-sistema tal-kura tas-saħħa filwaqt li tikseb sostenibbiltà finanzjarja tagħha. Dan jeħtieġ li jkun immonitorjat. Malta daħħlet fis-seħħ miżuri biex tgħin lill-popolazzjoni tagħha timmaniġġja l-bilanċ bejn il-ħajja tax-xogħol u tal-familja tagħha, b'mod partikolari permezz ta' inċentivi fiskali, il-forniment kontinwu ta' ċentri għall-kura tat-tfal b'xejn u l-introduzzjoni ta' arranġamenti ta' xogħol flessibbli. Fl-istess ħin, iż-żieda fid-domanda għal kura informali fit-tul u nuqqas ta' ħiliet adatti jistgħu jkunu qed itellfu lin-nisa aktar anzjani milli jfittxu xogħol fis-suq tax-xogħol. F'Ġunju 2014 ġew ippubblikati strateġija nazzjonali għal-litteriżmu u strateġija għal dawk li jħallu l-iskola kmieni. Għaddejja wkoll ħidma dwar l-allinjament tal-eżiti tal-edukazzjoni mal-ħtiġijiet tas-suq, għalkemm għadhom iridu jiġu murija riżultati tanġibbli. Saru sforzi biex jiġi pprovdut qafas għall-użu ta' fondi ta' kapital ta' riskju u biex jiġi ffaċilitat l-aċċess għas-swieq tal-kapital, b'mod partikulari permezz tal-analiżi tal-iskema start-up tal-Malta Enterprise u l-programm imħabbar biex inissel l-investiment. Għaddejja wkoll ħidma dwar it-twaqqif ta' bank ta' żvilupp. Dan jeħtieġ li jkun immonitorjat. L-isforzi li qed tagħmel Malta biex tiġġieled l-evażjoni tat-taxxa u tinkoraġġixxi l-konformità fiskali permezz ta' qafas sempliċi u effiċjenti tal-ġbir tad-dħul huma fid-direzzjoni t-tajba. Filwaqt li l-ħidma tinsab għaddejja, hemm bżonn li jkun hemm miżuri konkreti biex jaqbdu malajr kemm jista' jkun l-użu ta' pagamenti elettroniċi. It-tul tal-proċeduri tal-akkwist pubbliku tnaqqas b'mod sinifikanti permezz tal-introduzzjoni mandatorja tal-akkwist elettroniku u t-tisħiħ tad-dipartimenti rilevanti tal-gvern. Dan se jkompli jitnaqqas permezz tal-implimentazzjoni tal-miżuri mħabbra, b'mod partikolari r-reklutaġġ ta' persunal addizzjonali u l-introduzzjoni ta' sistema ta' traċċar. Il-kostijiet tat-trasport għandhom rwol sostanzjali fl-ekonomija ta' Malta. Riforma tat-trasport tnediet reċentement, iżda l-Gvern għad irid jippreżenta strateġija komprensiva tat-trasport. Il-Programm Nazzjonali ta' Riforma jispeċifika miżuri biex jirriformaw is-sistema tal-ġustizzja lil hinn minn dawk identifikati fir-rapport tal-pajjiż. B'riżultat ta' dan, Malta għamlet xi progress fl-indirizzar tar-rakkomandazzjoni speċifika tal-pajjiż tal-2014 fuq iż-żieda fl-effiċjenza tal-ġudikatura. Barra minn hekk, qed jiġi ffinalizzat abbozz ta' liġi. Meta din tidħol fis-seħħ u tiġi implimentata, mistennija li ttejjeb aktar l-effiċjenza tas-sistema ġudizzjarja, b'mod partikolari permezz tad-diġitazzjoni tal-proċedimenti tal-qrati u l-promozzjoni ta' mekkaniżmi ta' soluzzjoni alternattiva għat-tilwim. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta' Malta u ppubblikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm ta' Riforma Nazzjonali u s-segwitu mogħti għar-rakkomandazzjonijiet indirizzati lil Malta fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli f'Malta iżda qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) ta' hawn taħt. B'DAN JIRRAKKOMANDA li Malta tieħu azzjoni fl-2015 u l-2016 biex: Wara l-korrezzjoni tad-defiċit eċċessiv, twettaq aġġustament fiskali ta' 0,6 % tal-PDG lejn l-objettiv baġitarju ta' terminu medju fl-2015 u fl-2016. Tieħu miżuri biex ittejjeb il-ħiliet bażiċi u tnaqqas aktar it-tluq bikri mill-iskola, billi tippromwovi l-iżvilupp professjonali kontinwu tal-għalliema. Tiżgura s-sostenibbiltà fuq terminu twil tal-finanzi pubbliċi, tkompli r-riforma tal-pensjonijiet li diġà nbdiet, bħal pereżempju billi taċċellera ż-żieda fl-età statutorja tal-irtirar diġà adottata u billi b'mod konsekuttiv torbotha mal-bidliet fl-istennija tal-għomor. Ittejjeb l-aċċess tal-intrapriżi żgħar u dawk mikro għall-finanzjament, b'mod partikolari permezz ta' strumenti mhux bankarji. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-Opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni biex tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew għal koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih in-Netherlands ġew identifikati bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għan-Netherlands. Dan ivvaluta l-progress li għamlu n-Netherlands fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha għall-konklużjoni li n-Netherlands qed jesperjenzaw żbilanċi makroekonomiċi, li jirrikjedu azzjoni politika u monitoraġġ. Riskji li ġejjin mil-livell għoli ta' dejn privat għadhom jippersistu u jistħoqqilhom l-attenzjoni, anke jekk miżuri reċenti jgħinu l-irkupru fis-suq tal-akkomodazzjoni u t-trażżin taż-żieda fl-ipoteki. Filwaqt li s-surplus fil-kont kurrenti jirrifletti parzjalment il-fatturi strutturali tal-ekonomija, l-istruttura tas-sistema tal-pensjonijiet u dik tat-taxxa tista' potenzjalment tkun sors ta' allokazzjoni ineffiċjenti tal-kapital. Fit-30 ta' April 2015, in-Netherlands ippreżentaw il-Programm Nazzjonali ta' Riforma tagħhom tal-2015 u l-Programm ta' Stabbiltà tal-2015 tagħhom. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissa n-Netherlands qegħdin fil-parti preventiva tal-Patt ta' Stabbiltà u Tkabbir u huma suġġetti għar-regola tad-dejn tranżitorju. Fil-Programm ta' Stabbiltà tal-2015 tiegħu, il-Gvern qed jippjana titjib gradwali tad-defiċit nominali għal 1,8 % tal-PDG fl-2015 u jibqa' jitjieb sa 0,7 % tal-PDG fl-2018. Il-Gvern qed jippjana li jilħaq l-objettiv ta' terminu medju — defiċit strutturali ta' 0,5 % tal-PDG — tul il-perjodu tal-programm. Skont il-Programm ta' Stabbiltà, il-proporzjon tad-dejn pubbliku għall-PDG huwa mistenni li jilħaq il-livell massimu tiegħu bi 68,8 % fl-2015 u li jonqos gradwalment għal 66,1 % fl-2018. Ix-xenarju makroekonomiku li jirfed dawn il-projezzjonijiet baġitarji huwa plawżibbli. It-tbassir tal-Kummissjoni tar-rebbiegħa tal-2015 jantiċipa li l-bilanċ strutturali jissodisfa l-objettiv ta' terminu medju u jilħaq -0,3 % tal-PDG fl-2015 u -0,4 % tal-PDG fl-2016. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li n-Netherlands huma mistennija jikkonformaw mad-dispożizzjonijiet tal-Patt ta' Stabbiltà u Tkabbir. In-nefqa pubblika ta' 0,8 4 % tal-PDG fl-2013 fuq ir-riċerka u l-iżvilupp hija baxxa, meta tqis il-livell edukattiv, il-kisbiet akkademiċi u l-livell ta' żvilupp ekonomiku. In-nefqa tal-gvern f'dan il-qasam ħadet xejra ta' tnaqqis mill-2014 'il quddiem, filwaqt li l-infiq privat fir-riċerka u l-iżvilupp baqa' baxx. Iċ-ċaqliq tan-nefqa pubblika lejn l-innovazzjoni u r-riċerka, b'mod partikolari r-riċerka fundamentali, u l-implimentazzjoni ta' politiki qafas biex jitħeġġeġ l-investiment privat fir-riċerka u l-iżvilupp, jgħinu biex itejbu l-potenzjal tat-tkabbir fit-terminu t-twil tal-ekonomija Netherlandiża. Sfida ewlenija hija s-suq tal-akkomodazzjoni, fejn riġiditajiet u inċentivi li joħolqu distorsjonijiet li akkumulaw matul deċennji taw il-forma lix-xejriet tal-iffinanzjar tad-djar u tfaddil settorjali. It-tendenza tal-familji li jiggarantixxu d-dejn ipotekarju bil-ġid tad-dar tirrifletti fil-biċċa l-kbira l-inċentivi fiskali li ilhom fis-seħħ, partikolarment id-deduċibilità sħiħa tat-taxxa fuq l-imgħax ipotekarju. Mill-2012 'il quddiem, ġew implimentati sensiela ta' miżuri biex dawn l-inċentivi jkunu parzjalment indirizzati. Xi wħud minn dawn jinvolvu aġġustamenti għat-trattament fiżiku tal-iffinanzjar tad-djar. Iċ-ċaqliq gradwali lejn l-illimitar tad-deduċibilità tat-taxxa fuq l-imgħax ipotekarju u ż-żieda tal-inċentiv għall-ammortizzament hija neċessarja. Madankollu, din il-miżura tista' tiġi introdotta gradwalment b'pass aktar mgħaġġel biex tinfluwenza aktar imġiba ammortizzanti. Ser jippersisti inċentiv fiskali mdaqqas għal investiment f'assi improduttivi. Il-proporzjon tas-self mal-valur ta' 100 %, li għandu jintlaħaq fl-2018, għadu għoli. Is-suq tal-kiri huwa limitat bir-regolamentazzjoni u l-eżistenza ta' settur tal-akkomodazzjoni soċjali kbir ħafna li jrid ilaħħaq ukoll ma' listi ta' stennija twal. L-introduzzjoni ta' divrenzjar tal-kiri bbażat iktar fuq id-dħul fis-settur tal-akkomodazzjoni soċjali hija pass fid-direzzjoni t-tajba, imma l-impatt tagħha huwa limitat. Skont liġi ġdida, korporazzjonijiet tad-djar ser ikollhom jisseparaw attivitajiet ta' interess ekonomiku ġenerali (jiġifieri akkomodazzjoni soċjali) minn attivitajiet oħrajn. Wieħed għad irid jara jekk dan hux ser iwassal għar-ridirezzjoni mixtieqa tal-akkomodazzjoni soċjali lejn nies fil-bżonn u jiżgurax li l-akkomodazzjoni soċjali tkun disponibbli għal nies żvantaġġati li ma jkunux jistgħu jsibu akkomodazzjoni bil-kundizzjonijiet tas-suq. Is-sostenibbiltà fit-tul tas-sistema tal-pensjonijiet tjiebet. Flimkien maż-żieda gradwali tal-età statutorja tal-irtirar tal-ewwel pilastru minn 65 sena fl-2012 għal 67 sena fl-2021 u r-rabta tagħha mal-istennija tal-għomor minn hemm 'il quddiem, in-Netherlands adottaw riformi komprensivi tal-pilastru ffinanzjat privatament tas-sistema tal-pensjonijiet u fis-sistema tal-kura fit-tul. Is-superviżjoni finanzjarja tal-fondi tal-pensjonijiet tjiebet u s-sistema saret tiflaħ iktar għall-kollassi finanzjarji. Dan ġie kkomplementat minn riformi li rnexxew biex iħajru lill-ħaddiema iktar avvanzati fl-età biex jaħdmu għal aktar żmien. Riformi tal-kura fit-tul ċaqalqu r-responsabbiltajiet għal fuq il-muniċipalitajiet, li wasslu għal tnaqqis fin-nefqa kumplessiva u fokus fuq titjib fl-effiċjenza. Il-kwalità u l-aċċessibilità tal-kura fit-tul trid tiġi ssorveljata. Sfidi li għad fadal jinkludu distribuzzjoni intraġenerazzjonali u interġenerazzjonali tal-kostijiet u r-riskji lil hinn mir-regoli adottati dwar l-indiċjar u l-ilqugħ finanzjarju (qafas ta' valutazzjoni finanzjarja), b'mod partikolari bit-tnaqqis tal-kontribuzzjonijiet minn dawk li qiegħdin fl-ewwel snin tal-ħajja tax-xogħol tagħhom. It-titjib tal-ekwità attwarja tal-kontribuzzjonijiet għat-tieni pilastru tal-pensjonijiet jgħin lill-familji jallokaw il-mezzi finanzjarji tagħhom b'mod li jgħin iktar it-tkabbir. Ir-riforma komprensiva tal-leġiżlazzjoni tal-ħarsien tal-impjiegi ppromulgata fl-2014 għandha l-għan li żżid il-parteċipazzjoni u l-mobilità tal-forza tax-xogħol. Id-diżinċentivi fiskali għax-xogħol tnaqqsu. Il-leġislazzjoni adottata mill-Parlament introduċiet il-possibbiltà li tattiva kwota, f'każ li min iħaddem jonqos milli jipprovdi l-impjiegi addizzjonali għal persuni b'diżabilità li kienu ħadu impenn dwarhom. L-impatt ta' dawn il-miżuri jista' jkun ivvalutat kompletament biss ladarba jkunu implimentati. Hemm bżonn ta' miżuri ulterjuri biex titjieb l-integrazzjoni ta' nies fil-marġini tas-suq tax-xogħol, inklużi dawk b'passat ta' migrazzjoni. Meta jitqiesu l-ħlasijiet obbligatorji li mhumiex taxxi, il-porzjon ta' taxxa fin-Netherlands huwa ferm ogħla mill-medja tal-UE u hemm raġuni biex it-tassazzjoni tinbidel f'fatturi li jkunu ta' inqas detriment għat-tkabbir. Ir-riforma tat-taxxa prevista tikkontribwixxi għal żieda fil-parteċipazzjoni fis-suq tax-xogħol. Ladarba tiġi adottata, ikun hemm bżonn li l-impatt tagħha jkun issorveljat. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tan-Netherlands u ppublikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lin-Netherlands fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fin-Netherlands imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (3) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (3) hawn taħt. B'DAN JIRRAKKOMANDA li n-Netherlands jieħdu azzjoni fl-2015 u l-2016 biex: Jiffokaw in-nefqa pubblika iktar lejn l-appoġġ tal-investiment fir-riċerka u l-iżvilupp u jaħdmu fuq kundizzjonijiet ta' qafas għat-titjib tal-infiq privat fir-riċerka u l-iżvilupp sabiex ipattu għat-tendenza ta' tnaqqis fin-nefqa pubblika fir-riċerka u l-iżvilupp u jżidu l-potenzjal għat-tkabbir ekonomiku. Permezz tat-tisħiħ tal-irkupru, jaċċelleraw it-tnaqqis fid-deduċibilità tat-taxxa fuq l-imgħax ipotekarju sabiex jonqsu l-inċentivi fiskali għall-investiment f'assi improduttivi. Jipprovdu mekkaniżmu tal-ipprezzar iktar orjentat lejn is-suq fis-suq tal-kiri u jirrelataw iktar il-kirjiet mad-dħul tal-familja fis-settur tal-akkomodazzjoni soċjali. Inaqqsu l-livell tal-kontribuzzjonijiet għat-tieni pilastru tas-sistema tal-pensjonijiet għal dawk fl-ewwel snin tal-ħajja tax-xogħol. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Awstrija. Dan ivvaluta l-progress li għamlet l-Awstrija fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fil-21 ta' April 2015, l-Awstrija ppreżentat il-Programm Nazzjonali ta' Riforma tagħha tal-2015 u l-Programm ta' Stabbiltà tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Awstrija qiegħda fil-parti [preventiva] tal-Patt ta' Stabbiltà u Tkabbir u hija soġġetta għar-regola transitorja tad-dejn matul il-perijodu 2014-2016. Fil-Programm ta' Stabbiltà tiegħu għall-2015, il-Gvern qed jippjana titjib gradwali tad-defiċit nominali għal 2,2 % tal-PDG fl-2015 u ulterjorment għal 0,5 % tal-PDG fl-2019. Skont il-Programm ta' Stabbiltà, l-objettiv ta' terminu medju — defiċit strutturali ta' mhux aktar minn 0,45 % tal-PDG — intlaħaq fl-2014, u l-Gvern qed jippjana li jilħaq l-objettiv ta' terminu medju tul il-perijodu tal-programm. Madankollu, il-kalkolu mill-ġdid tal-bilanċ strutturali jindika devjazzjoni mill-objettiv ta' terminu medju mill-2015. Il-proporzjon tad-dejn għall-PDG tal-gvern hu mistenni li jilħaq il-livell massimu ta' 86,8 % fl-2015 u li jonqos gradwalment għal 79,7 % fl-2019. Ix-xenarju makroekonomiku li jirfed dawn il-projezzjonijiet baġitarji fil-Programm ta' Stabbiltà huwa plawżibbli. Madankollu, il-miżuri li jappoġġaw il-miri tad-defiċit ippjanati mill-2016 'il quddiem ma ġewx speċifikati biżżejjed. Fuq il-bażi tat-tbassir tal-Kummissjoni tar-rebbiegħa tal-2015, il-bilanċ strutturali huwa previst li jiddevja b'0,4 % tal-PDG mill-objettiv ta' terminu medju fl-2015. Id-devjazzjoni hija mistennija li ssir sinifikanti fl-2016 fid-dawl tad-deterjorament ta' 0,6 % tal-PDG ipproġettat tal-bilanċ strutturali meta mqabbla ma' 0,3 % tal-aġġustament strutturali tal-PDG meħtieġa sabiex jintlaħaq l-objettiv ta' terminu medju. Dan jimplika devjazzjoni ta' madwar 0,9 % tal-PDG mir-rekwiżit tal-Patt ta' Stabbiltà u Tkabbir. Għalhekk, se jkun hemm bżonn miżuri ulterjuri. Fl-istess ħin, skont il-Programm ta' Stabbiltà u t-tbassir tal-Kummissjoni tar-rebbiegħa tal-2015, id-dejn gross se jibqa' jonqos skont ir-regola transitorja tad-dejn fl-2015 u l-2016. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li hemm riskju li l-Awstrija mhix se tkun konformi mad-dispożizzjonijiet tal-Patt ta' Stabbiltà u Tkabbir. Ir-relazzjonijiet bejn il-livelli differenti tal-gvern jibqgħu kumplessi, u jikkawżaw telf ta' effiċjenza f'setturi kruċjali tal-amministrazzjoni pubblika. L-Awstrija tibqa' wieħed mill-pajjiżi bl-iktar livell baxx ta' taxxi proprji subnazzjonali bħala perċentwal tal-PDG. Minkejja dan il-livell baxx ta' awtonomija fiskali, il-gvernijiet subnazzjonali għandhom diversi responsabbiltajiet ta' nfiq u amministrazzjoni. Il-livell għoli ta' kumplessità u ta' allinjament ħażin bejn ir-responsabbiltajiet tad-dħul u tal-infiq ma jiffavorixxix l-implimentazzjoni ta' riformi politiki wiesgħa. Is-sostenibbiltà fiskali fuq terminu twil tas-sistema tal-pensjoni Awstrijaka għadha tbati minn nuqqasijiet strutturali. Ir-riformi tal-Awstrija sa issa ma jidhrux li huma biżżejjed biex jiżguraw is-sostenibbiltà fiskali tas-sistema fuq terminu twil. L-ewwel nett, l-età effettiva ta' rtirar tibqa' inqas b'mod sinifikanti mill-età statutorja tal-irtirar. It-tieni, l-età statutorja tal-irtirar tan-nisa hija ħafna iktar baxxa minn dik tal-irġiel u mhux se tiżdied qabel l-2024. It-tielet, l-età statutorja tal-irtirar għadha mhix marbuta mal-istennija tal-għomor li dejjem qed jiżdied fl-Awstrija. L-Awstrija ħadet xi miżuri biex tiżdied l-età effettiva tal-irtirar, li bħalissa hija ta' 59,7 sena (2014), iżda li għadha taħt il-medja tal-UE ta' 63,1 sena (2013). Ġew stabbiliti miżuri biex jingħalqu l-opportunitajiet għal skemi ta' irtirar kmieni u ta' invalidità, u b'hekk jittawlu l-ħajjiet tax-xogħol. Barra minn hekk, il-piena għal kull sena ta' irtirar kmieni kif ukoll il-perijodu ta' servizz pensjonabbli meħtieġ biex wieħed jikkwalifika għal skemi bħal dawn żdiedu. Għadu mhux ċar jekk l-effetti baġitarji pożittivi mistennija ta' dawn il-miżuri humiex se jseħħu. L-infiq tal-Awstrija fil-kura tas-saħħa huwa kklassifikat fost l-ogħla fl-Unjoni. Ir-riforma kontinwa tal-kura tas-saħħa (2013-2016) għandha l-għan li mill-2016 din tiġi stabbilizzata bħala proporzjon tal-PDG. Madankollu, anki jekk ir-riformi jirnexxu, is-sostenibbiltà fiskali u l-effiċjenza tas-sistema tal-kura tas-saħħa għadhom qed iħabbtu wiċċhom ma' sfidi strutturali. Għandhom jittieħdu miżuri issa fir-rigward tal-perijodu ta' wara l-2016. Pereżempju, aktar pazjenti għandhom jiġu ttrattati f'kuntesti multidixxiplinari ta' kura primarja out-patient u t-tul medju tas-soġġorni għal kura fl-isptar għandu jitnaqqas aktar. Li tiżgura d-disponibbiltà fuq terminu twil ta' ħaddiema kkwalifikati b'mod adegwat tibqa' sfida għall-Awstrija. Ir-rata tal-qgħad ta' madwar 5,6 % hija fost l-aktar baxxa fl-Unjoni, iżda l-potenzjal tas-suq tax-xogħol ta' ċerti partijiet tal-forza tax-xogħol mhuwiex qiegħed jiġi sfruttat b'mod sħiħ. L-Awstrija ħadet ċerti miżuri biex ittawwal il-ħajjiet tax-xogħol, tiffaċilita aħjar il-parteċipazzjoni tan-nisa fis-suq tax-xogħol u tisfrutta b'mod aktar sħiħ il-potenzjal ta' parteċipanti li jiġu minn ambjent ta' migrazzjoni fis-suq tax-xogħol, inkluż permezz ta' rikonoxximent aħjar tal-kwalifiki tagħhom. Madankollu, ir-riformi riċenti jridu jiġu mmonitorjati mill-qrib u aktar miżuri huma meħtieġa biex jintuża b'mod sħiħ il-potenzjal tas-suq tax-xogħol ta' dawn il-gruppi. Fit-13 ta' Marzu 2015, l-Awstrija ppreżentat riforma fiskali komprensiva mmirata biex jiġu ffurmati mill-ġdid il-kategoriji tat-taxxi u r-rati tat-taxxa fuq l-introjtu personali, b'mod partikolari bit-tnaqqis tar-rata ta' dħul għat-taxxa fuq l-introjtu personali minn 36,5 % għal 25 %. Il-ħelsien mit-taxxa huwa stmat li jammonta għal EUR 4,9 biljun, filwaqt li EUR 300 miljun ta' nefqa addizzjonali hija maħsuba biex jiġu appoġġati kemm il-politika tal-familja kif ukoll l-attivitajiet ta' riċerka. Skont il-proposta, il-bidla fit-taxxa se tiġi iffinanzjata parzjalment permezz tal-ġlieda kontra l-evażjoni tat-taxxa, tnaqqis fin-nefqa pubblika, żieda fir-rati mnaqqsa tal-VAT għal 13 % f'xi oqsma u żieda fit-taxxa fuq id-dħul minn kapital minn 25 % għal 27,5 %. Dawn il-pjanijiet ta' riforma huma b'mod ġenerali skont ir-rakkomandazzjonijiet tal-Kunsill tal-2014. Dawn probabbilment se jżidu l-inċentivi għax-xogħol għall-individwi b'potenzjal ta' dħul baxx u ta' dawk li huma t-tieni sors ta' dħul, u jappoġġaw l-introjtu disponibbli. Madankollu, ir-riforma għandha tiġi implimentata b'mod newtrali għall-baġit. Fil-kuntest tas-Semestru Ewropew, il-Kunsill konsistentement irrakkomanda li l-Awstrija għandha ttejjeb u tippromwovi l-kompetizzjoni fis-servizzi, iżda r-rispons ta' politika sa issa kien limitat. Il-forma ġuridika, il-parteċipazzjoni azzjonarja u r-rekwiżiti tariffarji għadhom fis-seħħ għal diversi professjonijiet, li joħolqu ostakoli regolatorji għall-aċċess għas-suq u jipprevjenu lill-professjonisti jew lill-kumpanniji professjonali minn Stati Membri oħra milli jistabbilixxu negozju fl-Awstrija. Fil-kuntest tal-eżerċizzju ta' evalwazzjoni reċiproka, l-Awstrija qed tagħmel rieżami tar-regoli tagħha dwar l-aċċess għall-professjonijiet u t-twettiq ta' attivitajiet professjonali biex tivvaluta jekk humiex proporzjonati u fl-interess ġenerali. Meta mqabbla mal-awtoritajiet tal-kompetizzjoni fi Stati Membri oħra, l-Awtorità Federali tal-Kompetizzjoni ma għandhiex biżżejjed riżorsi u dan ifixkel azzjoni aktar effettiva. Is-settur bankarju tal-Awstrija baqa' reżiljenti, iżda għadu qed jiffaċċja għadd ta' sfidi kemm lokalment kif ukoll fir-rigward ta' skoperturi barranin vulnerabbli. Il-kapitalizzazzjoni tas-settur bankarju kompliet titjieb fl-2014, iżda l-profitabbiltà tal-banek Awstrijaċi baqgħet taħt pressjoni. Fl-2014 ħamsa mis-sitt l-ikbar istituzzjonijiet ta' kreditu Awstrijaċi għaddew mill-valutazzjoni komprensiva tal-BĊE, bl-eċċezzjoni ta' Österreichische Volksbanken (ÖVAG). L-Awstrija għamlet progress konsiderevoli fir-ristrutturar ta' ÖVAG u Hypo Group Alpe Adria (HGAA). Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Awstrija u ppubblikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Awstrija fi snin preċedenti. Hija mhux biss qieset ir-rilevanza tagħhom għal politika fiskali u soċjoekonomika sostenibbli fl-Awstrija imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li l-Awstrija tieħu azzjoni fl-2015 u l-2016 biex: Tevita li tiddevja mill-l-objettiv baġitarju ta' terminu medju fl-2015 u l-2016. Tiżgura n-newtralità baġitarja tar-riforma fiskali mmirata biex jitnaqqas il-piż tat-taxxa fuq ix-xogħol. Tikkoreġi l-allinjament ħażin bejn ir-responsabbiltajiet tal-finanzjament u tal-infiq tad-diversi livelli tal-gvern. Tieħu miżuri biex tiżgura s-sostenibbiltà fuq terminu twil tas-sistema tal-pensjonijiet, inkluż permezz ta' armonizzazzjoni aktar bikrija tal-età statutorja tal-irtirar għall-irġiel u għan-nisa, u billi torbot l-età statutorja tal-irtirar mal-istennija tal-għomor. Issaħħaħ il-miżuri li jżidu l-parteċipazzjoni fis-suq tax-xogħol ta' ħaddiema ikbar fl-età u n-nisa, inkluż permezz ta' titjib fl-għoti ta' servizzi għall-indukrar tat-tfal u servizzi ta' kura fuq terminu twil. Tieħu passi biex ittejjeb l-eżiti edukattivi taż-żgħażagħ żvantaġġati. Tneħħi l-ostakoli sproporzjonati għall-fornituri tas-servizzi u l-impedimenti biex jitwaqqfu kumpanniji interdixxiplinari. Tindirizza l-vulnerabbiltajiet potenzjali tas-settur finanzjarju fir-rigward ta' skopertura barranija u kwalità tal-assi insuffiċjenti. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Polonja. Dan ivvaluta l-progress li għamlet il-Polonja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Fid-29 ta' April 2015, il-Polonja ppreżentat il-Programm Nazzjonali ta' Riforma tagħha tal-2015 u fit-30 ta' April 2015 ippreżentat il-Programm ta' Konverġenza tal-2015 tagħha. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Il-qafas fiskali tal-Polonja jibbenefika mill-ħolqien ta' korp indipendenti, kemm bħala istituzzjoni għal rasha jew fi ħdan istituzzjoni eżistenti, responsabbli għat-twettiq ta' valutazzjonijiet ex ante u ex post ta' konformità mar-regoli fiskali, valutazzjoni ta' previżjonijiet makroekonomiċi u baġitarji u analiżi tas-sostenibbiltà fit-tul tal-finanzi pubbliċi. Il-Polonja reġġgħet lura r-riforma sistemika tal-pensjonijiet tal-1999 fi tmiem l-2013. Filwaqt li pproduċa xi ftit appoġġ baġitarju fuq terminu qasir, it-treġġigħ lura tar-riforma sistemika tal-pensjonijiet tal-1999 ma tejjibx is-sostenibbiltà fit-tul tal-finanzi pubbliċi, billi l-benefiċċji fuq terminu qasir minn kontribuzzjonijiet soċjali ogħla u pagament tal-imgħax iktar baxxi se jkunu kkumpensati minn pagamenti futuri ogħla tal-pensjoni mill-pilastru tal-pensjoni pubblika. B'mod ġenerali t-treġġigħ lura tar-riforma sistemika tal-pensjonijiet tal-1999 jfisser xi riskji għall-finanzi pubbliċi Pollakki fit-tul. Il-privileġġi tas-sigurtà soċjali mogħtija lil bdiewa u minaturi jkomplu jxekklu l-mobilità professjonali u jimponu spejjeż sinifikanti fuq il-finanzi pubbliċi. Dawn l-iskemi preferenzjali jiskoraġġixxu lin-nies milli jiċċaqilqu għal setturi aktar produttivi, joħolqu qgħad mistur u, minħabba kontribuzzjonijiet baxxi, huma konsiderevolment issussidjati mill-kontribwenti. Fl-2014, is-settur agrikolu tal-Polonja jimpjega 11,5 % tal-forza tax-xogħol, aktar mid-doppju tal-medja tal-UE, filwaqt li jiġġenera biss 3,3 % tal-valur miżjud gross nazzjonali. Is-sussidji mill-Istat għall-iskema tas-sigurtà soċjali għal bdiewa għandhom valur ta' kważi 1 % tal-PDG, u dawk għall-pensjonijiet tal-minaturi huma 0,5 % tal-PDG. Ir-rabta bejn il-kontribuzzjonijiet u l-benefiċċji hija dgħajfa u l-kontribuzzjonijiet huma fil-biċċa l-kbira tagħhom ibbażati fuq rata fissa. Il-bdiewa fuq introjti għoljin ma jistgħux jiġu sistematikament esklużi mill-iskema, u s-sistema hija għalhekk miftuħa għall-abbuż. L-introduzzjoni ta' sistema għar-reġistrazzjoni u l-valutazzjoni tad-dħul tal-bdiewa tikkostitwixxi pass inizjali indispensabbli lejn riforma tal-iskema tas-sigurtà soċjali għall-bdiewa. Is-settur ferrovjarju jsofri bħala riżultat ta' tariffi tal-aċċess għall-binarji għolja u ta' finanzjament nazzjonali inadegwat. Proċeduri għat-tfassil u l-implimentazzjoni ta' proġetti għandhom it-tendenza li jkunu twal u kkumplikati, bħala riżultat tal-ambjent regolatorju u amministrattiv. Filwaqt li l-bidliet leġislattivi reċenti jistgħu jkollhom effett pożittiv fuq it-trasport ferrovjarju, mhuwiex probabbli li dawn jaffettwaw il-proġetti tal-investiment imnedija matul il-perijodu ta' programmazzjoni 2007-2013. Matul il-perjodu 2014-2020, madankollu, il-finanzjament tal-UE għas-settur ferrovjarju għandu jiżdied b'mod sinifikanti. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Polonja u ppublikatha fir-rapport tal-pajjiż tal-2015. Hija vvalutat ukoll il-Programm ta' Konverġenza u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Polonja fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Polonja, imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li l-Polonja tieħu azzjoni fl-2015 u l-2016 biex: Wara l-korrezzjoni tad-defiċit eċċessiv, twettaq aġġustament fiskali ta' 0,5 % tal-PDG lejn l-objettiv baġitarju ta' terminu medju kemm fl-2015 kif ukoll fl-2016. Twaqqaf kunsill fiskali indipendenti. Twessa' l-bażi tat-taxxa, b'mod partikolari billi tillimita l-użu ta' sistema estensiva ta' rati mnaqqsa tal-VAT. Tibda l-proċess ta' allinjament għall-arranġamenti tal-pensjonijiet għal bdiewa u minaturi ma' dawk għal ħaddiema oħra, u tadotta skeda għal allinjament sħiħ progressiv; twaqqaf sistema għall-valutazzjoni u r-reġistrazzjoni tad-dħul tal-bdiewa. Tieħu miżuri biex tnaqqas l-użu eċċessiv ta' kuntratti temporanji u tal-liġi ċivili fis-suq tax-xogħol. Tneħħi l-ostakli għall-investiment fi proġetti ferrovjarji. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra r-riżoluzzjonijiet tal-Parlament Ewropew, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat tal-Impjiegi, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Protezzjoni Soċjali, Wara li kkunsidra l-opinjoni tal-Kumitat tal-Politika Ekonomika, Fis-26 ta' Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għat-tkabbir u l-impjiegi, Ewropa 2020, li tkun imsejsa fuq koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività. Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir, li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija, li fih il-Portugall ġie identifikat bħala wieħed mill-Istati Membri li dwaru għandu jitwettaq rieżami fil-fond. Fit-18 ta' Diċembru 2014, il-Kunsill Ewropew approva l-prijoritajiet sabiex jiġi stimulat l-investiment, biex b'hekk kienu msaħħa r-riformi strutturali u titkompla t-triq lejn konsolidazzjoni fiskali responsabbli li tiffavorixxi t-tkabbir. Fis-26 ta' Frar 2015, il-Kummissjoni ppubblikat ir-rapport tagħha tal-pajjiż tal-2015 għall-Portugall. Dan ivvaluta l-progress li għamel il-Portugall fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014. Ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li l-Portugall għaddej minn żbilanċi makroekonomiċi eċċessivi li jeħtieġu azzjoni politika deċiżiva u monitoraġġ speċifiku. Huwa veru li nkiseb progress konsiderevoli permess tal-programm ta' aġġustament, kemm fir-rigward tal-aġġustament ekonomiku kif ukoll fejn għandhom x'jaqsmu l-politiki. Minkejja l-isforz fit-tnaqqis fl-ingranaġġ osservat fis-setturi tal-unitajiet domestiċi u s-setturi tal-korporazzjonijiet mhux finanzjarji, għad fadal riskji sinifikanti, marbuta mal-livelli għolja tal-pożizzjoni tad-dejn intern u estern f'firxa ta' setturi varji, u dawn jistħoqqilhom attenzjoni mill-qrib. Hemm ukoll pressjonijiet tat-tnaqqis fl-ingranaġġ b'saħħithom fil-kuntest ta' tkabbir baxx, inflazzjoni baxxa u qgħad għoli. Fit-28 ta' April 2015, il-Portugall ippreżenta l-Programm Nazzjonali ta' Riforma għall-2015 u l-Programm ta' Stabbiltà tal-2015 tiegħu. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien. Bħalissal-Portugall qiegħed fil-parti korrettiva tal-Patt ta' Stabbiltà u Tkabbir. Fil-Programm ta' Stabbiltà tiegħu tal-2015, il-Gvern qed jippjana li jikkoreġi d-defiċit eċċessiv sal-2015 f'konformità mal-iskadenza stabbilita mill-Kunsill. Huwa qed jippjana li jnaqqas id-defiċit nominali għal 2,7 % tal-PDG fl-2015 u gradwalment aktar għal 0,6 % tal-PDG fl-2018. Skont il-Programm ta' Stabbiltà, il-Gvern qed jippjana li jilħaq l-objettiv fuq perjodu ta' żmien medju — defiċit strutturali ta' 0,5 % tal-PDG — fl-2016. Il-proporzjon tad-dejn tal-gvern għall-PDG mistenni jonqos għal 124,2 % fl-2015 u aktar għal madwar 112,1 % fl-2018. Ix-xenarju makroekonomiku lli jirfed dawn il-projezzjonijiet baġitarji huwa plawżibbli għall-2015 u l-2016, iżda pjuttost ottimistiku għall-2017 u l-2018 li għalihom ġew identifikati xi riskji mill-Kunsill tal-Finanzi Pubbliċi Portugiż. Fuq il-bażi tat-tbassir tal-Kummissjoni tar-rebbiegħa tal-2015, għadha mhix żgurata korrezzjoni f'waqtha u fit-tul tad-defiċit eċċessiv għall-2015, iżda tista' tintlaħaq. Fl-istess ħin, l-isforz fiskali jinsab taħt dak irrakkomandat mill-Kunsill. Jekk wieħed jassumi li d-defiċit eċċessiv jiġi korrett, il-Portugall ikun suġġett għall-parti preventiva tal-Patt mill-2016. Miżuri li jtejbu l-bilanċ biex jappoġġjaw il-miri ppjanati għad-defiċit mill-2016 'il quddiem għad mhumiex speċifikati biżżejjed u jidhru li mhumiex kbar biżżejjed. Għalhekk, jidher li hemm riskju ta' devjazzjoni sinifikanti mill-aġġustament meħtieġ lejn l-objettiv fuq terminu medju fl-2016, u ser ikunu meħtieġa miżuri strutturali ulterjuri. Fuq il-bażi tal-valutazzjoni tiegħu tal-Programm ta' Stabbiltà u meta jikkunsidra t-tbassir tal-Kummissjoni tar-rebbiegħa tal-2015, il-Kunsill hu tal-opinjoni li hemm ir-riskju li l-Portugall ma jikkonformax mad-dispożizzjonijiet tal-Patt ta' Stabbiltà u Tkabbir. Il-konsolidazzjoni fiskali trid tissaħħaħ b'effiċjenza u kwalità miżjuda tal-ispiża pubblika fil-livelli kollha tal-amministrazzjoni pubblika u b'riformi ulterjuri tas-sistema ta' ġestjoni tal-finanzi pubbliċi. B'mod partikolari, huma neċessarji sforzi ulterjuri biex jiżguraw kontroll strett tan-nefqa bl-infurzar tal-liġi tal-kontroll tal-impenji u biex isaħħu l-obbligu ta' rendikont. Il-liġi dwar is-salarju uniku ġiet ippubblikata f'Settembru tal-2014 u ġiet applikata minn Jannar tal-2015; qed titħejja l-implimentazzjoni tad-Digriet amministrattiv dwar l-iskala tas-supplimenti uniċi. Ir-ristrutturar tal-intrapriża tal-Istat għadu ma tlestiex. Kien hemm progress limitat fl-iżvilupp ta' miżuri komprensivi ġodda bħala parti mir-riforma attwali tal-pensjonijiet wara s-sentenzi tal-Qorti Kostituzzjonali ta' Awwissu 2014. Il-Portugall saritlu riforma komprensiva tas-sistema fiskali tiegħu fl-aħħar sentejn, immirata għat-taxxa fuq il-kumpaniji, it-taxxa fuq id-dħul personali u t-tassazzjoni ambjentali. Għandu jiġi evalwat l-impatt kumplessiv ta' din ir-riforma. Hemm ambitu wiesa' għal riformi ulterjuri biex jimmodernizzaw l-amministrazzjoni tad-dħul u biex ikomplu jtejjbu l-konformità mar-regoli min-naħa tal-kontribwenti. Is-sistema ta' negozjar kollettiv riċentement sarulha diversi riformi, għalkemm mhux kollha kemm huma jippromwovu allinjament tas-salarji mal-produttività fil-livell tas-setturi u tal-kumpaniji. L-isfida tas-sistema hija li tippermetti lill-kumpaniji jaġġustaw għal ċirkostanzi speċifiċi. Dan jinkludi l-użu effettiv ta' dispożizzjonijiet eżistenti għall-kumpaniji biex jidderogaw minn ftehimiet kollettivi settorjali skont ċirkostanzi speċifiċi. Minkejja l-iffriżar fi snin riċenti, is-salarju minimu żdied b'mod ħafna aktar mgħaġġel mis-salarju medju f'termini nominali mill-2008 u l-proporzjon ta' ħaddiema koperti mis-salarju minimu kiber minn 5 % fl-2005 għal 12,9 % fl-2014. Sar progress sinifikanti fir-rigward tal-użu ta' politiki attivi fis-suq tax-xogħol u tar-riforma ta' servizzi pubbliċi għall-impjieg. Madanakollu, jifdal sfidi fir-rigward tal-ilħuq ta' żgħażagħ li mhumiex impjegati u lanqas fl-edukazzjoni jew it-taħriġ. Hemm bżonn li tiżdied id-diġitalizzazzjoni tas-servizzi li jieħdu ħsieb l-adattament għas-suq tax-xogħol. L-iżgurar ta' kopertura xierqa ta' assistenza soċjali, b'mod partikolari l-iskema ta' dħul minimu, jibqa' sfida ewlenija. Sar xi ftit tal-progress fit-titjib tal-kwalità u r-rilevanza għas-suq tax-xogħol tal-edukazzjoni. Il-Portugall irriforma l-kurrikuli u l-istatuti tal-għalliema sabiex itejjeb il-kwalità tal-edukazzjoni. L-użu tal-għodda ta' monitoraġġ u d-diversifikazzjoni ta' perkorsi bi programmi ġodda ta' edukazzjoni u taħriġ vokazzjonali għandhom jindirizzaw it-tluq bikri mill-iskola u jgħinu fit-titjib tar-rati ta' prestazzjoni. Riformi riċenti huma mfassla biex itejjbu s-sistema ta' edukazzjoni u taħriġ vokazzjonali, iżda tibqa' l-isfida biex din is-sistema ssir aktar attraenti għall-istudenti. It-trawwim tat-trasferiment tal-għarfien bejn l-edukazzjoni għolja, kumpaniji tas-settur privat u organizzazzjonijiet ta' riċerka wkoll jirrappreżenta sfida. Id-dejn għoli ta' kumpaniji Portugiżi għadu joħloq piż fuq ir-rendiment tagħhom u jimpedixxi investimenti ġodda, u d-dejn tal-unitajiet domestiċi naqas b'mod sinifikanti. B'segwitu għall-eżerċizzju ta' Valutazzjoni Komprensiva, il-Bank Ċentrali żied il-monitoraġġ tal-likwidità u l-pożizzjoni kapitali tal-banek, kif ukoll ivvaluta l-pjan għall-irkupru tal-banek. Il-proporzjon ta' self korporattiv improduttiv għadu għoli (fuq it-18 %) u huwa piż fuq il-karti bilanċjali tal-banek. Ir-riforma tat-taxxa fuq id-dħul korporattiv li nbdiet fl-2014 issaħħaħ il-limiti tal-possibilità ta' tnaqqis ta' spejjeż finanzjarji netti, iżda l-preferenza għal dejn għoli fit-tassazzjoni korporattiva tista' tiġi indirizzata ulterjorment. Il-pjattaformi/proċessi ta' ristrutturar korporattivi PER u SIREVE qed jitfasslu mill-ġdid, b'enfasi msaħħa fuq l-għajnuna lil kumpaniji vijabbli biex jibqgħu fin-negozju minflok jidħlu f'likwidazzjoni. Iċ-ċifri tat-tnaqqis fl-ingranaġġ għall-2014 juru progress sostanzjali fl-implimentazzjoni tal-miżuri biex jitnaqqas id-dejn korporattiv eċċessiv. Il-pjan strateġiku għar-ristrutturar tad-dejn korporattiv, ippubblikat f'Mejju 2014, qed jieħu l-forma bil-mod fil-leġiżlazzjoni permezz ta' diversi miżuri. Qed isir progress ukoll fit-twessigħ tal-firxa ta' alternattivi għall-finanzjament disponibbli għal kumpaniji mhux finanzjarji billi jiġu inkoraġġuti investimenti ta' ekwità. L-Istituzzjoni tal-Finanzi għall-Iżvilupp, stabbilita formalment f'Settembru 2014, beħsiebha tindirizza l-fallimenti tas-suq li jxekklu l-aċċess għall-finanzi tal-SMEs. Hemm lok biex jissaħħu l-miżuri biex jiżdiedu l-effiċjenza u l-kwalità tas-sistema ġudizzjarja, b'mod partikolari fir-rigward tal-evalwazzjoni tal-attivitajiet tal-qrati u l-użu ta' għodod onlajn, u biex isir stħarriġ tal-utenti tal-qorti jew professjonisti legali. Skont It-Tabella ta' Valutazzjoni tal-Ġustizzja tal-UE għall-2015, il-proċedimenti ta' infurzar fil-kawżi ċivili u kummerċjali jkomplu jkunu twal (386 ġurnata). In-numru ta' kawżi ta' eżekuzzjoni għadu qed jonqos bi ftit, filwaqt li ż-żmien għat-tlestija jibqa' twil (1 045 ġurnata fl-2014). Ir-riformi relatati mal-qrati tat-taxxa u dawk amministrattivi mexjin b'pass inqas mgħaġġel minn riformi ġudizzjarji oħra. Iż-żieda fin-numru ta' każijiet ta' insolvenza enfasizzat il-bżonn li jiżdiedu r-riżorsi u t-taħriġ għal qrati tal-ewwel istanza f'dan il-qasam. Il-likwidità tan-negozji tkompli tiġi aggravata minn dewmien twil fil-ħlasijiet, l-aktar mis-settur pubbliku. Ma ttieħdu l-ebda miżuri ġodda u ma saru l-ebda impenji biex jiġu indirizzati dawn il-ħlasijiet tard. Hemm nuqqas ta' trasparenza fir-rigward ta' sħubijiet pubbliċi-privati fil-livelli ta' gvern lokali u reġjonali u fil-qasam ta' konċessjonijiet fil-livelli kollha. Il-prevenzjoni ta' korruzzjoni hija mxekkla mill-applikazzjoni ineffettiva ta' qafas legali eżistenti, li fiha jeħtieġ li jitjiebu l-monitoraġġ, l-implimentazzjoni u l-infurzar tas-sanzjonijiet. L-awtorità regolatorja tat-trasport il-ġdida għadha mhijiex operazzjonali. Il-miżuri ta' liberalizzazzjoni ta' konċessjonijiet fil-portijiet, fis-settur ferrovjarju u t-trasport pubbliku metropolitan qed idumu, u b'hekk jonqsu milli jistimulaw l-investiment. Kien hemm progress limitat fl-implimentazzjoni tal-pjan tat-trasport fit-tul u l-iskeda għar-riforma tas-settur tal-portijiet. Kien hemm dewmien fil-konċessjonijiet tat-trasport għaż-żoni metropolitani ta' Lisbona u Porto. Barra minn hekk, sar progress limitat fin-negozjar mill-ġdid tal-konċessjonijiet fil-portijiet u fis-settur ferrovjarju. Il-fużjoni bejn l-operaturi tal-infrastruttura ferrovjarja (REFER) u dawk tat-toroq (EP), maħsuba biex ittejjeb is-sostenibilità finanzjarja tal-korp infrastrutturali l-ġdid tat-toroq u ferrovjarju, għadha għaddejja. In-numru tal-persunal tnaqqas fl-intrapriżi tal-Istat fis-settur tat-trasport. Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Portugall u ppubblikatha fir-rapport tal-pajjiż tal-2015. Hija vvalutat ukoll il-Programm ta' Stabbiltà u l-Programm Nazzjonali ta' Riforma u s-segwitu mogħti għar-rakkomandazzjonijiet indirizzati lill-Portugall fi snin preċedenti. Hija mhux biss qieset ir-rilevanza tagħhom għall-politika fiskali u soċjoekonomika sostenibbli fil-Portugall imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn (1) sa (5) hawn taħt. Fid-dawl tar-rieżami fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt. B'DAN JIRRAKKOMANDA li l-Portugall jieħu azzjoni fl-2015 u l-2016 biex: Jiżgura korrezzjoni fit-tul tad-defiċit eċċessiv fl-2015 billi jieħu miżuri kif meħtieġ. Jikseb aġġustament fiskali ta' 0,6 % tal-PDG lejn l-objettiv baġitarju fuq terminu medju fl-2016. Juża qligħ mhux mistenni biex jiġi aċċellerat it-tnaqqis tad-defiċit u tad-dejn. Jinforza l-liġi tal-kontroll tal-impenji biex jikkontrolla n-nefqa aħjar. Itejjeb is-sostenibilità tas-sistema tal-pensjoni fuq terminu medju. Jissalvagwardja s-sostenibilità finanzjarja tal-intrapriżi tal-istat. Itejjeb ulterjorment il-konformità tat-taxxa u l-effiċjenza tal-amministrazzjoni tat-taxxa. Jippromwovi l-allinjament tas-salarji mal-produttività, f'konsultazzjoni mal-imsieħba soċjali u f'konformità mal-prattiki nazzjonali, filwaqt li jqis id-differenza fil-ħiliet u l-kundizzjonijiet tas-suq tax-xogħol lokali kif ukoll diverġenzi fil-prestazzjoni ekonomika fost ir-reġjuni, setturi u kumpaniji. Jiżgura li żviluppi relatati mas-salarju minimu jkunu konsistenti mal-objettivi ta' promozzjoni tal-impjieg u l-kompetittività Itejjeb l-effiċjenza tas-servizzi pubbliċi għall-impjieg, b'mod partikolari billi jżid l-ilħuq għal żgħażagħ mhux irreġistrati. Jiżgura attivazzjoni effettiva ta' dawk li jirċievu l-benefiċċji u kopertura xierqa tal-assistenza soċjali, b'mod partikolari l-iskema ta' dħul minimu. Jieħu miżuri ulterjuri biex inaqqas id-dejn korporattiv eċċessiv, biex jindirizza l-proporzjon ta' self mhux produttiv korporattiv fil-banek u biex inaqqas il-preġudizzju ta' dejn għal korporattivi taħt id-dispożizzjonijiet tat-taxxa. Itejjeb l-effiċjenza tal-għodod ta' ristrutturar tad-dejn għal kumpaniji vijabbli billi jintroduċi inċentivi għal banek u debituri biex jinvolvu ruħhom fi proċessi ta' ristrutturar fi stadju bikri. Jaċċellera l-miżuri u jżid it-trasparenza fir-rigward ta' konċessjonijiet, inkluż fis-settur tat-trasport, u sħubijiet pubbliċi-privati f'livell lokali u reġjonali. Magħmul fi Brussell, l-14 ta' Lulju 2015. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 136, flimkien mal-Artikolu 121(2) tiegħu, Wara li kkunsidra r-rakkomandazzjoni tal-Kummissjoni Ewropea, Wara li kkunsidra l-konklużjonijiet tal-Kunsill Ewropew, Wara li kkunsidra l-opinjoni tal-Kumitat Ekonomiku u Finanzjarju, Wara li kkunsidra l-opinjoni tal-Kumitat tal-Politika Ekonomika, Is-sostenn u t-tisħiħ tal-iżvilupp taż-żona tal-euro jeħtieġ sforz politiku kontinwu biex ikun appoġġat l-aġġustament bilanċjat fis-setturi privati u pubbliċi u biex jiżdied il-potenzjal tat-tkabbir tal-ekonomija f'terminu medju sa terminu twil. Filwaqt li l-irkupru ekonomiku fiż-żona tal-euro għadu għaddej, huwa mxekkel mill-effetti tal-kriżijiet ekonomiċi u finanzjarji riċenti, inkluż riekwilibriju estern li għadu għaddej, livelli għoljin ta' dejn pubbliku u privat u l-pressjonijiet relatati mat-tnaqqis fl-ingranaġġ, riġiditajiet strutturali persistenti fis-swieq nazzjonali tax-xogħol u tal-prodotti, rata għolja ta' qgħad u livell baxx ta' fiduċja, u dgħufija persistenti fl-investiment. Sa issa, l-implimentazzjoni tar-riformi stabbiliti fir-rakkomandazzjonijiet speċifiċi għall-pajjiżi ma kinitx ambizzjuża biżżejjed. L-implimentazzjoni ta' riformi strutturali ambizzjużi li jimmodernizzaw l-ekonomiji u jagħtu spinta lill-kompetittività u l-potenzjal tat-tkabbir għadha mhix suffiċjenti fiż-żona tal-euro. Il-livell tal-iżbilanċi qabel il-kriżi, il-pożizzjoni fiċ-ċiklu tan-negozju u l-ispazju fiskali disponibbli jvarjaw b'mod sinifikanti fost l-Istati Membri. Minkejja titjib fis-swieq tax-xogħol u xi progress fir-riformi sabiex titjieb ir-reżiljenza tas-swieq tax-xogħol, ir-rati tal-qgħad għadhom għoljin u hemm ir-riskju li l-qgħad fit-tul irabbi l-għeruq, biex b'hekk tkompli tiddgħajjef il-qagħda soċjali fil-pajjiżi l-aktar vulnerabbli. Ir-riekwilibriju estern għadu għaddej, iżda l-progress kien wieħed asimetriku u l-eċċessi elevati fil-kontijiet kurrenti f'xi Stati Membri għadhom jippersistu. Riformi strutturali ambizzjużi tas-swieq tax-xogħol u tal-prodotti jiffaċilitaw l-aġġustament ekonomiku neċessarju fiż-żona tal-euro u jagħtu spinta lit-tkabbir fil-pajjiżi li jimplimetawhom. Billi jżidu l-impjiegi u jbaxxu l-prezzijiet għall-konsumaturi, ir-riformi jikkontribwixxu wkoll għal inklużjoni soċjali akbar. Jekk imwettqa b'mod konġunt fl-Istati Membri, ir-riformi strutturali joffru benefiċċji għaż-żona tal-euro kollha kemm hi permezz ta' effetti konsegwenzjali pożittivi permezz ta' mezzi kummerċjali u finanzjarji. Dan jinkoraġġixxi wkoll l-għażliet politiċi xierqa fil-bqija taż-żona tal-euro. Id-diskussjonijiet tematiċi tal-Grupp tal-Euro jistgħu jgħinu dan il-proċess permezz tal-valutazzjoni u l-valutazzjoni komparattiva tar-riformi u l-impatt tagħhom fuq iż-żona tal-euro kollha kemm hi. Dan jista' jsir permezz ta' tagħlim mill-aħjar prattiki, ftehim dwar prinċipji komuni għal riformi tajba u l-pressjoni mill-pari. Minħabba l-proċess ta' aġġustament fil-livell nazzjonali u għalhekk il-funzjonament taż-żona tal-euro, il-monitoraġġ regolari tal-progress b'riformi fl-Istati Membri li qed jesperjenzaw żbilanċi eċċessivi u żbilanċi li jirrikjedu azzjoni deċiżiva huwa partikolarment importanti. Waħda mill-isfidi ta' politika ewlenin li qed tiffaċċja ż-żona tal-euro hija li jitnaqqas id-dejn tal-gvern billi tinkiseb ir-responsabbiltà fiskali. Bis-saħħa tal-isforzi ta' konsolidazzjoni tas-snin preċedenti, is-sitwazzjoni fiskali taż-żona tal-euro tjiebet iżda l-koordinazzjoni tal-politiki fiskali tibqa' subottimali. Għadd ta' Stati Membri taż-żona tal-euro għad iridu jkomplu b'aġġustament fiskali biex ibaxxu l-livelli għoljin ħafna ta' dejn. Pajjiżi oħrajn għandhom aktar spazju għall-manuvra u jistgħu jużawh biex jinkoraġġixxu d-domanda domestika, b'enfasi partikolari fuq l-investiment; dan jappoġġa t-tkabbir domestiku u ż-żona tal-euro kollha kemm hi. Il-flessibbiltà inkorporata fir-regoli tal-Patt ta' Stabbiltà u Tkabbir tippermetti lill-Istati Membri biex jiffaċilitaw ir-riformi strutturali u l-investiment, filwaqt li jsegwu regoli miftehma b'mod komuni. L-istrateġiji fiskali għadhom mhumiex suffiċjentement favorevoli għat-tkabbir. Fuq in-naħa tad-dħul, minkejja aktar koordinazzjoni fil-Grupp tal-Euro, hemm aktar lok għat-titjib tal-effiċjenza tas-sistemi fiskali u għat-tnaqqis tal-porzjon ta' taxxa fuq ix-xogħol. Fuq in-naħa tan-nefqa, jeħtieġ li jkun hemm fokus akbar fuq l-investiment pubbliku appoġġat minn analiżi soda tal-ispejjeż imqabbla mal-benefiċċji, u nefqa pubblika oħra b'effetti b'saħħithom u pożittivi ta' tkabbir. Analiżi tan-nefqa enfasizzaw il-ħtieġa għal titjib fl-effiċjenza fl-amministrazzjoni pubblika. Dan il-proċess ser jiġi appoġġat minn oqfsa fiskali nazzjonali li jiffunzjonaw sew. Il-kundizzjonijiet tas-suq finanzjarju fiż-żona tal-euro qed jitjiebu, iżda s-self lis-settur privat għadu mrażżan u s-swieq finanzjarju għadhom frammentati. Dan qiegħed iżomm lura l-investiment fiż-żona tal-euro. Bħala riżultat ta' dan, inħolqot diskrepanza kbira fl-investiment, filwaqt li l-ħtiġijiet ta' investiment jeżistu kemm f'termini ta' investimenti tanġibbli kif ukoll dawk intanġibbli. Il-Pjan ta' Investiment għall-UE joffri opportunitajiet biex jiġi mmobilizzat l-investiment u jiġi dirett f'użi produttivi. Madankollu, l-impatt tal-Pjan ta' Investiment u l-programm estiż tax-xiri tal-assi tal-BĊE ser ikunu akbar meta akkumpanjat minn miżuri fis-settur finanzjarju usa' biex jiġu restawrati l-flussi ta' kreditu, jiġu approfonditi s-swieq tal-kapital u tingħata spinta lill-finanzjament fit-tul tal-ekonomija. It-tlestija tal-unjoni bankarja tinsab għaddejja u ser tiġi appoġġata mill-applikazzjoni ta' ġabra unika tar-regoli u approċċ regolatorju konsistenti. Swieq tal-kapital integrati aħjar u aktar effiċjenti jimmobilizzaw ulterjorment il-finanzjament għall-investiment, jagħmlu l-ekonomija Ewropea inqas dipendenti fuq il-banek, u jagħmlu l-istrutturi finanzjarji tagħha aktar ibbilanċjati u aktar stabbli. Minkejja l-kisbiet reċenti fit-tisħiħ tal-arkitettura tal-UEM, l-isfidi attwali jitolbu progress fit-tlestija tat-tfassil tagħha. L-iżvilupp ulterjuri tal-UEM jirrikjedi approċċ pass b'pass li jgħaqqad id-dixxiplina mas-solidarjetà. Il-President tal-Kummissjoni, flimkien mal-President tal-Kunsill Ewropew, il-Parlament Ewropew, il-Bank Ċentrali Ewropew, u l-Grupp tal-Euro, ser iħejji l-passi li jmiss għal governanza ekonomika aħjar fiż-żona tal-euro, B'DAN JIRRAKKOMANDA li l-Istati Membri taż-żona tal-euro jieħdu azzjoni fil-Grupp tal-Euro, fil-perjodu 2015-2016 biex: Jużaw il-pressjoni mill-pari biex jippromwovu r-riformi strutturali li jiffaċilitaw il-korrezzjoni ta' djun interni u esterni kbar u jappoġġaw l-investiment. Jevalwaw regolarment it-twettiq ta' riformi f'dawk l-Istati Membri li jirrikjedu monitoraġġ speċifiku fi ħdan il-qafas tal-Proċedura ta' Żbilanċi Makroekonomiċi. Ikomplu bil-valutazzjoni tematika regolari tar-riformi strutturali. Sar-rebbiegħa tal-2016, jieħdu deċiżjonijiet dwar is-segwitu għall-eżerċizzju ta' koordinazzjoni dwar it-tnaqqis tal-porzjon ta' taxxa għoli fuq ix-xogħol u dwar ir-riforma tas-swieq tas-servizzi. Jikkoordinaw il-politiki fiskali biex jiġi żgurat li l-pożizzjoni fiskali aggregata taż-żona tal-euro tkun konformi ma' riskji ta' sostenibbiltà u kundizzjonijiet ċikliċi. Dan huwa mingħajr preġudizzju għat-twettiq tar-rekwiżiti tal-Patt ta' Stabbiltà u Tkabbir. Sar-rebbiegħa tal-2016, jorganizzaw diskussjonijiet tematiċi dwar titjib fil-kwalità u s-sostenibbiltà tal-finanzi pubbliċi, li jiffokaw b'mod partikolari fuq il-prijoritizzazzjoni ta' investiment tanġibbli u intanġibbli fil-livelli nazzjonali u tal-UE, u biex is-sistemi fiskali jsiru aktar favur it-tkabbir. Jissorveljaw il-funzjonament effettiv tal-oqfsa fiskali nazzjonali, li ġew imsaħħa reċentement. Imexxu 'l quddiem il-ħidma fuq l-approfondiment tal-Unjoni Ekonomika u Monetarja, u jikkontribwixxu għat-titjib fil-qafas tas-sorveljanza ekonomika fil-kuntest tar-rapport dwar il-passi li jmiss għal governanza ekonomika aħjar fiż-żona tal-euro, imħejji mill-President tal-Kummissjoni Ewropea, Jean-Claude Juncker, f'kooperazzjoni mill-qrib mal-President tal-Kunsill Ewropew, Donald Tusk, il-President tal-Parlament Ewropew, Martin Schulz, il-President tal-Bank Ċentrali Ewropew, Mario Draghi, u l-President tal-Grupp tal-Euro, Jeroen Dijsselbloem, u s-segwitu tiegħu. Magħmul fi Brussell, l-14 ta' Lulju 2015.
Extracted from C_272_2015.html